Κυρίες και κύριοι συνάδελφοι, αρχίζει η συνεδρίαση. Εισερχόμαστε στην ανάγνωση των ΑΝΑΦΟΡΩΝ Παρακαλείται ο Γραμματέας της Βουλής κ. Ζήσης Ζάννας να αναγνώσει τις αναφορές προς το Σώμα.
Οι Βουλευτές κ.κ. Μουσταφά Μουσταφά και Καρά Γιουσούφ Αϊχάν κατέθεσαν αναφορά προς το Υπουργείο Παραγωγικής Ανασυγκρότησης, Περιβάλλοντος και Ενέργειας με θέμα: «Προτάσεις του Συνεταιρισμού Καπνοπαραγωγών Θράκης για τη στήριξη του καπνού». Οι Βουλευτές κ.κ. Κώτσιας Θωμάς και Βαρεμένος Γεώργιος κατέθεσαν αναφορά προς τα Υπουργεία Εσωτερικών και Διοικητικής Ανασυγκρότησης, Οικονομίας, Υποδομών, Ναυτιλίας και Τουρισμού και Παραγωγικής Ανασυγκρότησης, Περιβάλλοντος και Ενέργειας με θέμα: «Έκθεση και εκτίμηση του κόστους των καταστροφών που προκάλεσαν οι πλημμύρες του Φεβρουαρίου από την Κίνηση Πολιτών Αγράφων, η οποία αιτείται την άμεση αποκατάσταση των ζημιών και την αποζημίωση των πληγέντων». Ο Βουλευτής κ. Δερμιτζάκης Κωνσταντίνος κατέθεσε αναφορά προς τα Υπουργεία Παραγωγικής Ανασυγκρότησης, Περιβάλλοντος και Ενέργειας, Επικράτειας για την καταπολέμηση της διαφθοράς και Οικονομίας, Υποδομών, Ναυτιλίας και Τουρισμού με θέμα: «Καταγγελία του Ενιαίου Αγροτικού Συλλόγου Παραγωγών Εκτός Εποχής Κηπευτικών και των Αγροτικών Δραστηριοτήτων Φυτικής Παραγωγής του Δήμου Ιεράπετρας που αφορά το ζήτημα της ανεξέλεγκτης πώλησης των κρητικών προϊόντων στις λαϊκές αγορές Αθηνών - Πειραιώς από επαγγελματίες και παραγωγούς πωλητές που δεν έχουν καμμία σχέση με την Κρήτη, καθώς επίσης και της εκμετάλλευσής του με άλλες επωνυμίες». Η Βουλευτής κ. Φωτεινή Βάκη κατέθεσε αναφορά προς το Υπουργείο Υγείας με θέμα: «Αίτημα του Συλλόγου Νεφροπαθών Κέρκυρας για την προκήρυξη δυο θέσεων ιατρών νεφρολόγων και για το πρόβλημα συνταγογράφησης των φαρμάκων σε περίοδο βαθιάς οικονομικής κρίσης». Οι Βουλευτές κ.κ. Κριτσωτάκης Μιχάλης και Βαρδάκης Σωκράτης κατέθεσαν αναφορά προς το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Καταγγελία του Εργατικού Κέντρου Ηρακλείου που αφορά την άρνηση εφαρμογής της συλλογικής σύμβασης εργασίας των οδηγών τουριστικών λεωφορείων με τον εργοδοτικό φορέα των ιδιοκτητών τουριστικών λεωφορείων από το Σύνδεσμο Τουριστικών και Ταξιδιωτικών Γραφείων Κρήτης». Ο Βουλευτής κ. Γιαννάκης Στέργιος κατέθεσε αναφορά προς το Υπουργείο Οικονομίας, Υποδομών, Ναυτιλίας και Τουρισμού με θέμα: «Αίτημα της Ακαδημίας Εμπορικού Ναυτικού Ηπείρου - Σχολή Πλοιάρχων Πρέβεζας και του Συλλόγου Σπουδαστών ΑΕΝ Ηπείρου για να δοθούν απαντήσεις στα της σχολής αναφερόμενα θέματα». Ο Βουλευτής κ. Μπουκώρος Χρήστος κατέθεσε αναφορά προς το Υπουργείο Πολιτισμού, Παιδείας και Θρησκευμάτων, με θέμα: «Αίτημα του κλάδου ΠΕ12.13 Περιβαλλοντολόγων Μαγνησίας στην εκπαίδευση, σχετικά με την αποκατάσταση των εργασιακών δικαιωμάτων και των αρμοδιοτήτων τους». Ο Βουλευτής κ. Γιαννάκης Στέργιος κατέθεσε αναφορά προς το Υπουργείο Υγείας με θέμα: διαπιστώσεις και προτάσεις του Ιατρικού Συλλόγου Πρέβεζας, σχετικά με ζητήματα που αφορούν το χώρο της υγείας. Οι Βουλευτές κύριοι Σταύρος Τάσσος, Μανώλης Συντιχάκης και κυρία Διαμάντω Μανωλάκου κατέθεσαν αναφορά προς το Υπουργείο Εσωτερικών και Διοικητικής Ανασυγκρότησης, με θέμα: «Αίτημα του Δήμου Ικαρίας σχετικά με την προετοιμασία της αντιπυρικής περιόδου 2015, προκειμένου να διατεθούν αξιοπρεπείς πιστώσεις στους ΟΤΑ της Σάμου και Ικαρίας για σχετικές παρεμβάσεις, για μόνιμη παρουσία στα νησιά εναέριων μέσων κατά τους θερινούς μήνες και να επανεξεταστεί το νομοθετικό πλαίσιο, ώστε η δασική υπηρεσία να επιτελέσει το έργο της, καθώς και να αυξηθούν». Οι Βουλευτής κ. Νικόλαος Νικολόπουλος κατέθεσε αναφορά προς το Υπουργείο Υγείας, με θέμα: «Δημοσίευμα σχετικά με κωλυσιεργία αποδοχής δωρεάς του Οργανισμού Αντιμετώπισης Παιδικού Τραύματος προς το «Καραμανδάνειο» Νοσοκομείο Παίδων». Η Βουλευτής κ. Φωτεινή Γεννηματά κατέθεσε αναφορά προς το Υπουργείο Υγείας, με θέμα: «Αίτημα της Ομοσπονδίας Εμπορικών Συλλόγων Αττικής, Ομόρων Νομών και Νήσων Αιγαίου που αφορά το σχέδιο κοινής υπουργικής απόφασης «Ρυθμίσεις για τη διασφάλιση της πρόσβασης των ανασφάλιστων στο δημόσιο σύστημα υγείας»». Οι Βουλευτές κ.κ. Νεκτάριος Σαντορινιός, Δημήτριος Γάκης και Ηλίας Καματερός κατέθεσαν αναφορά προς το Υπουργείο Επικρατείας με θέμα: «Αίτημα του Δημάρχου Λέρου για την μη ψηφιακή κάλυψη της νότιας περιοχής της Νήσου Λέρου». Οι Βουλευτές κύριοι Αλέξανδρος Μεϊκόπουλος, Κώστας Δελημήτρος, Μάκης Μπάλλης και κυρίες Κατερίνα Παπανάτσιου και Δανάη Τζήκα - Κωστοπούλου κατέθεσαν αναφορά προς το Υπουργείο Οικονομίας, Υποδομών, Ναυτιλίας και Τουρισμού, με θέμα: «Αίτημα του Διοικητικού Συμβουλίου του ΤΕΕ Μαγνησίας σχετικά με την επικινδυνότητα οδοστρώματος στην οδό Βόλου - Βελεστίνου». Οι Βουλευτές κυρίες Σία Αναγνωστοπούλου, Ευαγγελία Αμμανατίδου - Πασχαλίδου, Φωτεινή Βάκη, Ιωάννα Γαϊτάνη κύριος Κώστας Δελημήτρος, κυρία Χαρά Καφαντάρη, κύριοι Γιάννης Μιχελογιαννάκης, Κωσταντίνος Μπάρκας, κυρία Ευγενία Ουζουνίδου, κύριοι Πάνος Σκουρολιάκος, Θανάσης Σκούμας, Γιάννης Σταθάς και κυρία Μερόπη Τζούφη κατέθεσαν αναφορά προς το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Καταγγελία - αίτημα πολίτη που αφορά τη διασφάλιση της εύρυθμης λειτουργίας και τη συγχώνευση - συνεργασία των ΝΠΙΔ ΤΕΑΥΦΕ και ΤΑΥΦΕ με γνώμονα το συμφέρον των ασφαλισμένων προς όφελος του ελληνικού δημοσίου». Η Βουλευτής κ. Ραχήλ Μακρή κατέθεσε αναφορά προς το Υπουργείο Πολιτισμού, Παιδείας και Θρησκευμάτων, με θέμα: «Αίτημα πολίτη που αφορά τον τρόπο και τα κριτήρια επιλογής των στελεχών της διοίκησης των σχολικών μονάδων». Ο Βουλευτής κ. Σωκράτης Φάμελλος κατέθεσε αναφορά προς το Υπουργείο Πολιτισμού, Παιδείας και Θρησκευμάτων, με θέμα: «Αίτημα του Δημάρχου Λαγκαδά για τη λειτουργία ειδικού σχολείου στην τοπική κοινότητα Λοφίσκου του Δήμου Λαγκαδά». Η Βουλευτής κ. Αναστασία Γκαρά κατέθεσε αναφορά προς το Υπουργείο Εσωτερικών και Διοικητικής Ανασυγκρότησης, με θέμα: «Αίτημα της Συνδικαλιστικής Ένωσης Αστυνομικών Υπαλλήλων Ορεστιάδας, σχετικά με την κάλυψη οργανικών θέσεων στη νεοϊδρυθείσα Υπηρεσία Προαναχωρησιακού Κέντρου Κράτησης Αλλοδαπών Ορεστιάδας». Η Βουλευτής κ. Ραχήλ Μακρή κατέθεσε αναφορά προς το Υπουργείο Πολιτισμού, Παιδείας και Θρησκευμάτων, με θέμα: «Αίτημα πολίτη σχετικά με τον ορισμό του αριθμού των υποδιευθυντών στα εσπερινά ΕΠΑΛ». Ο Βουλευτής κ. Στέργιος Γιαννάκης κατέθεσε αναφορά προς το Υπουργείο Υγείας, με θέμα: «Αίτημα του Ιατρικού Συλλόγου Πρέβεζας για την εφαρμογή της υπ' αριθμόν 1157/2015 απόφασης του Μονομελούς Πρωτοδικείου Αθηνών που αφορά την επαναπρόσληψη ιατρών στην τοπική μονάδα υγείας ΠΕΔΥ Πρέβεζας». Ο Βουλευτής κ. Θανάσης Μπούρας κατέθεσε αναφορά προς το Υπουργείο Υγείας, με θέμα: «Αίτημα του Δήμαρχου Ραφήνας - Πικερμίου που αφορά τα προβλήματα στη λειτουργία του Κέντρου Υγείας Ραφήνας». Ο Βουλευτής κ. Κώστας Κατσαφάδος κατέθεσε αναφορά προς τα Υπουργεία Εργασίας και Κοινωνικής Αλληλεγγύης και Οικονομικών, με θέμα: «Δημοσίευμα σχετικά με τη διάθεση χωρίς προειδοποίηση, 27 εκατομμυρίων ευρώ από τρέχουσες εισφορές για τα εφάπαξ του Ταμείου Πρόνοιας Δημοσίων Υπαλλήλων, προκειμένου να καλυφθούν οι ανάγκες για πληρωμές των επικουρικών συντάξεων». Ο Βουλευτής κ. Νικόλαος Νικολόπουλος κατέθεσε αναφορά προς το Υπουργείο Παραγωγικής Ανασυγκρότησης, Περιβάλλοντος και Ενέργειας, με θέμα: «Προτάσεις πολίτη για την αξιοποίηση της πρώην βιομηχανικής ζώνης Δραπετσώνας». Η Βουλευτής κ. Ραχήλ Μακρή κατέθεσε αναφορά προς το Υπουργείο Παραγωγικής Ανασυγκρότησης, Περιβάλλοντος και Ενέργειας, με θέμα: «Αίτημα του Προέδρου του Γεωτεχνικού Επιμελητηρίου Ελλάδας, Παράρτημα Δυτικής Μακεδονίας σχετικά με τα προβλήματα και τις ελλείψεις προσωπικού στην Κτηνιατρική Υπηρεσία ΠΕ Κοζάνης». Ο Βουλευτής κ. Χρήστος Μπουκώρος κατέθεσε αναφορά προς τα Υπουργεία Οικονομίας, Υποδομών, Ναυτιλίας και Τουρισμού, με θέμα: «Επισήμανση της Προέδρου του ΤΕΕ Μαγνησίας που αφορά την επικινδυνότητα οδοστρώματος της Εθνικής Οδού Βόλου - Βελεστίνου». Ο Βουλευτής κ. Νικόλαος Νικολόπουλος κατέθεσε αναφορά προς τα Υπουργεία Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Υποδομών, Ναυτιλίας και Τουρισμού, με θέμα: «Δημοσίευμα σχετικά με τη θετική προσπάθεια που καταβάλλεται για την επαναλειτουργία του εργοστασίου της «DELICA» στη ΒΙΠΕ Πατρών και τη δικαίωση των υπαλλήλων του». Κύριε Πρόεδρε, ολοκληρώθηκε η ανάγνωση των αναφορών.
Κύριε Ζάννα, σας ευχαριστώ πολύ. Κυρίες και κύριοι συνάδελφοι, ολοκληρώθηκε η ανάγνωση των αναφορών. Πριν ξεκινήσουμε με τη συζήτηση των επικαίρων ερωτήσεων, θα ήθελα να ανακοινώσω προς το Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου: «Έκδοση διαταγής πληρωμής για αξιώσεις από διοικητική σύμβαση που έχει συναφθεί στο πλαίσιο εμπορικής συναλλαγής.»
Κυρίες και κύριοι συνάδελφοι, εισερχόμεθα στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα γίνει μια μικρή παρέκκλιση, γιατί ο κ. Κουράκης αντικειμενικά έχει δουλειά και θα ξεκινήσουμε από τις αναφορές και ερωτήσεις σύμφωνα με το άρθρο 130 παράγραφος 5 του Κανονισμού της Βουλής. Θα αρχίσουμε με την τέταρτη με αριθμό 1583/6-4-2015 ερώτηση του Βουλευτή Α' Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τον Υπουργό Πολιτισμού, Παιδείας και Θρησκευμάτων, σχετικά με την ανάγκη άμεσης χρηματοδότησης των σχολικών μονάδων του Δήμου Θεσσαλονίκης. Κύριε Βαρδαλή, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, η κατάσταση στα σχολεία του Δήμου Θεσσαλονίκης χωρίς υπερβολή μπορεί να χαρακτηριστεί τραγική. Σας αναφέρω - για να τα έχετε υπ' όψιν σας - μερικά περιστατικά. Το φυσικό αέριο έχει να πληρωθεί από τον προηγούμενο χρόνο, δηλαδή εδώ και έξι - επτά μήνες το χρωστούν. Υπάρχουν απλήρωτοι λογαριασμοί τηλεφώνου, νερού, ειδών καθαριότητας, χαρτικών και άλλων. Οι προμηθευτές είναι απλήρωτοι και αρνούνται να προμηθεύσουν με νέα υλικά τα σχολεία. Πάνω από τρεις μήνες - πάει στους πέντε - έχουν να πληρωθούν οι καθαρίστριες των σχολείων. Αυτά δεν τα λέμε εμείς, οι κομμουνιστές, κύριε Υπουργέ. Υπάρχουν στην κοινή ανακοίνωση πέντε πρωτοβάθμιων συλλόγων διδασκόντων εκπαιδευτικών. Βεβαίως, όπως καταλαβαίνετε, καθημερινά παρουσιάζονται μια σειρά από βλάβες που δεν μπορούν να αντιμετωπιστούν - ακόμα και σπασμένα τζάμια. Κύριε Υπουργέ, η οικονομική ασφυξία καταλαβαίνετε ότι δεν μπορεί πάρα να έχει επιπτώσεις και στην εκπαιδευτική διαδικασία. Όταν δεν υπάρχουν κόλλες Α4 και είναι χαλασμένα τα φωτοτυπικά, οι παραμικρές εκδηλώσεις που χρειάζονται μια μικρή οικονομική στήριξη δεν μπορούν να γίνουν. Για αυτήν την κατάσταση κατά τη γνώμη του Κομμουνιστικού Κόμματος Ελλάδας φταίει η ακολουθούμενη πολιτική εδώ και χρόνια των προηγούμενων κυβερνήσεων. Όμως την ακολουθείτε και εσείς, κύριε Υπουργέ. Ποια είναι αυτή η πολιτική; Είναι η πολιτική της υποχρηματοδότησης, πέραν όλων των άλλων για την ουσία της εκπαιδευτικής πολιτικής. Βεβαίως, ευθύνη φέρνει και ο Δήμος Θεσσαλονίκης, όχι κυρίως για το πως διαχειρίστηκε τη φτώχεια όλων αυτών των χρόνων αλλά κυρίως για το ότι συναίνεσε, συμφώνησε και υλοποίησε αυτήν την πολιτική χωρίς να κινητοποιήσει τον λαό ενάντιά της. Θα ήθελα ένα στοιχείο μόνο να σας πω. Γνωρίζω ότι έχουν δοθεί, ενώ έχει τελειώσει σχεδόν η σχολική χρονιά, δύο δόσεις από την κρατική επιχορήγηση. Από αυτά ο Δήμος Θεσσαλονίκης παρακράτησε περίπου 260.000 ευρώ, γιατί του είχαν παρακρατηθεί για την πληρωμή του ρεύματος του 2014, από τον Αύγουστο ως τον Δεκέμβρη, και τα υπόλοιπα που μοίρασε στα σχολεία ήταν γύρω στα 3.000 ευρώ μέσο όρο. Άλλοι πήραν 2.500 ευρώ, άλλοι πήραν περίπου 3.200 ευρώ. Αυτά είναι σταγόνα στον ωκεανό. Ρωτάμε συγκεκριμένα. Επειδή έχουν δημιουργηθεί επιπλέον έκτακτες ανάγκες, πώς σκέφτεται το Υπουργείο να της αντιμετωπίσει; Θα δώσει έκτακτη χρηματική επιχορήγηση στο Δήμο Θεσσαλονίκης για να αντιμετωπιστούν αυτά τα προβλήματα; Και τι θα γίνει με τις καθαρίστριες; Πότε θα πληρωθούν; Σας ευχαριστώ.
Κύριε Υπουργέ, πριν σας δώσω τον λόγο, να ευχηθούμε εκ μέρους του Προεδρείου αλλά και του Σώματος χρόνια πολλά σε όλους τους Κωνσταντίνους και τις Ελένες που εορτάζουν και δουλεύουν στη Βουλή και στους δύο διευθυντές, την κ. Τζίνη και τον κ. Χριστόπουλο. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Θα ήθελα να πω ότι τα στοιχεία που αναφέρει ο συνάδελφος του Κομμουνιστικού Κόμματος κ. Βαρδαλής είναι ακριβώς έτσι. Όντως η κατάσταση είναι πάρα πολύ άσχημη. Πρέπει να σας πω ότι εχθές είχα μία συνάντηση με τον πρόεδρο του Οργανισμού Σχολικών Κτηρίων, που αυτήν την στιγμή είναι σε άλλη εταιρία, γιατί έχει συγχωνευθεί ο ΟΣΚ με άλλες δύο εταιρείες, και συζητήσαμε και το θέμα της πολύ κακής κτηριακής κατάστασης στα σχολεία της Θεσσαλονίκης και το θέμα των επισκευών. Μετά θα αναφερθώ στα λειτουργικά που αναφέρετε. Τον ρώτησα πόσα χρόνια έχει σε αυτήν την θέση και μου είπε πέντε. Και τον ρώτησα πως είναι η χρηματοδότηση και μου είπε το εξής απίστευτο, ότι από τα 250 εκατομμύρια ευρώ που είχε πριν από πέντε χρόνια ο ΟΣΚ, στη συνέχεια, πριν από δύο χρόνια, έγιναν 60 εκατομμύρια ευρώ και τώρα είναι 5 εκατομμύρια ευρώ. Καταλαβαίνετε ότι με 5 εκατομμύρια ευρώ, δεν μπορείς ούτε να ικανοποιήσεις τις ανάγκες αποπληρωμής και ολοκλήρωσης έργων που αυτήν την στιγμή είναι στο μέσο μιας διαδικασίας. Επομένως, θέλω να σας πω ότι έχουμε κληρονομήσει μια πάρα πολύ άσχημη κατάσταση. Επίσης, θυμάμαι πριν, όταν ήμασταν αντιπολίτευση, ότι είχα ασκήσει κριτική στον κ. Λοβέρδο, γιατί είχε πάρει χρήματα για δημόσιες επενδύσεις που προορίζονταν για σχολεία, σχολικό εξοπλισμό και όλα τα στοιχεία που συνδέονται με μια καλή εκπαιδευτική διαδικασία, και τα είχε χρησιμοποιήσει για πληρωμές αναπληρωτών. Άρα, χάσαμε και ακόμη μία πηγή χρηματοδότησης από εκεί. Σχετικά με τα θέματα που μόλις θίξατε - καθαριότητας και άλλα - γνωρίζετε ότι ο εποπτευόμενος φορέας του Υπουργείου, το ΙΝΕΔΙΒΙΜ ορίστηκε ως ένα συμβαλλόμενο μέλος το οποίο μπορεί να χρηματοδοτεί τις σχολικές επιτροπές. Το καθεστώς αυτό, με το ν.4186, ανατίθεται πλέον στους οικείους δήμους. Αυτό σημαίνει βέβαια ότι από το 2015-2016, οι πιστώσεις μεταβιβάζονται μέσω του Υπουργείου Εσωτερικών στους οικείους δήμους, εγγράφονται στον προϋπολογισμό του Υπουργείου Εσωτερικών και κατανέμονται κατ' αναλογία στους οικείους δήμους ύστερα από αιτιολογημένη απόφαση του Υπουργείου Εσωτερικών. Εκείνο που ήθελα να πω είναι ότι η αρμοδιότητα αυτή ανατίθεται στους οικείους δήμους, οι οποίοι, όπως είπατε κι εσείς, κατανέμουν αναλόγως τα χρήματα. Κατά συνέπεια, είναι βέβαια πάρα πολύ δύσκολο - για να είμαστε ειλικρινείς - όσον αφορά το θέμα των καθαριστριών - το έχουμε ξαναπεί αυτό - εμείς να συστήσουμε στους οικείους δήμους να προσλάβουν αυτό το προσωπικό σε μόνιμες θέσεις. Γιατί κάτι τέτοιο θα έπρεπε να ακολουθεί μια διαδικασία ΑΣΕΠ. Όμως θα μπορούσαμε να σκεφτούμε κάτι. Κατ' αρχάς - θα σας πω στη συνέχεια στη λύση που φτάσαμε - είχαμε σκεφτεί να υπάρχει μια νομοθετική ρύθμιση για μοριοδότηση αυτών των εργαζομένων, ώστε να αποκτήσουν πλεονέκτημα στις συμβάσεις που θα κληθούν να προχωρήσουν οι οικείοι δήμοι. Για το θέμα της λύσης που δώσαμε στο σημείο αυτό και για το κυρίως θέμα που θίγετε με την πρότασή σας, θα αναφερθώ στη δευτερολογία μου.
Ευχαριστώ, κύριε Υπουργέ. Κύριε Βαρδαλή, έχετε τον λόγο για τρία λεπτά.
Κύριε Υπουργέ, δεν ξέρω τι θα πείτε στη δευτερολογία αλλά το ερώτημα είναι συγκεκριμένο. Έχουν δημιουργηθεί προβλήματα, τα οποία το τελευταίο χρονικό διάστημα έχουν οξυνθεί παραπέρα. Με τις επιχορηγήσεις που δίνετε - αυτές τις τακτικές, τις μειωμένες κ.λπ. - το πρόβλημα δεν μπορεί να αντιμετωπιστεί. Λοιπόν, πάρτε υπ' όψιν σας στη δευτερολογία και απαντήστε αν, πραγματικά, θα δοθεί ένα επιπλέον κονδύλι για την αντιμετώπιση αυτών των λειτουργικών αναγκών των σχολείων. Τώρα, επί της ουσίας, κύριε Υπουργέ, νομίζω ότι αποδεικνύεται και από την σημερινή συζήτηση αλλά και από την κατάσταση που επικρατεί στα σχολεία και γενικότερα στην παιδεία ότι το δίλημμα «μνημονιακοί - αντιμνημονιακοί» ήταν κάλπικο. Γιατί; Γιατί η αντιμετώπιση και τέτοιων ακόμη προβλημάτων, που φαίνονται μικρά αλλά δεν είναι, ουσιαστικά εναποτίθεται στο τι θα γίνει στη γενικότερη διαπραγμάτευση και στη συμφωνία με τους «ισότιμους εταίρους» μας. Δηλαδή το αν θα βρεθούν λεφτά και αν θα μπορέσουμε να δώσουμε επιπλέον κονδύλια για να λύσουμε τέτοιου είδους άμεσα και οξυμένα προβλήματα στο χώρο της παιδείας. Και επειδή τέτοια προοπτική, από ό,τι φαίνεται, δεν υπάρχει, γίνεται φανερό ότι θα βρεθούν άλλες πηγές. Και αυτές, με βάση τη γενικότερη πολιτική της Ευρωπαϊκή Ένωσης που εφαρμόζεται όλα αυτά τα χρόνια, ουσιαστικά λένε στους γονείς ή στους δήμους «Βάλτε κι άλλο το χέρι στην τσέπη για να λυθεί το πρόβλημα και, εν πάση περιπτώσει, αν δεν έχετε εσείς λεφτά, βρείτε χορηγούς». Στην ουσία κάθε μέρα όλο και περισσότερο το σχολείο και η παιδεία γενικότερα, γίνονται όλο και πιο ταξικά. Κύριε Υπουργέ, αυτή η κουτσουρεμένη χρηματοδότηση που δίνεται, δεν δίνεται στην ώρα της. Την προηγούμενη βδομάδα, ο Δήμος Θεσσαλονίκης πήρε τη δεύτερη δόση είκοσι μέρες πριν κλείσουν τα σχολεία και έκανε καταμερισμό στα σχολεία. Κι αυτή ήταν η δεύτερη δόση. Τα υπόλοιπα πότε θα τα πάρουν; Τα σχολεία έκλεισαν. Όλα αυτά πήγαν για χρωστούμενα του 2014. Το 2015, τι θα γίνει; Πέρα του ότι τα τελευταία χρόνια έχει μειωθεί αυτή η χρηματοδότηση 30% περίπου. Κατά τη γνώμη μας, γίνεται φανερό ότι η εργατική τάξη, τα λαϊκά στρώματα και η νεολαία ένα δρόμο έχουν, αν θέλουν να απελευθερώσουν τις δυνατότητες που δίνει η σημερινή εποχή στο σύγχρονο άνθρωπο για πλήρη μόρφωση, δουλειά και ζωή με δικαιώματα. Αυτός ο δρόμος δεν είναι άλλος από το δρόμο του αγώνα. Πρέπει να παλέψουμε για αυτό που έχουμε ανάγκη, δηλαδή πρώτα απ' όλα για το συγκεκριμένο που συζητάμε, να δοθεί μια άμεση χρηματοδότηση για να καλυφθούν οι ανάγκες στα σχολεία του Δήμου Θεσσαλονίκης και γενικότερα για αποκλειστικά, ενιαία, δημόσια και δωρεάν αναβαθμισμένη εκπαίδευση για όλα τα παιδιά μέχρι τα δεκαοκτώ τους χρόνια, που θα εξασφαλίζει σύγχρονη, ολόπλευρη μόρφωση για όλα τα παιδιά μας. Ευχαριστώ πολύ.
Κύριε Υπουργέ, έχετε τον λόγο.
Κύριε Βαρδαλή, θα συμφωνήσω μαζί σας, αν έχουμε την ίδια εκτίμηση. Είπατε ότι δυστυχώς ή ευτυχώς το τι ακριβώς θα γίνει στα σχολεία - αλλά θα έλεγα και στους άλλους τομείς της κοινωνικής ζωής - εξαρτάται από το πως θα πάνε οι διαπραγματεύσεις. Εγώ θα έλεγα ότι εδώ δίνεται ένας τεράστιος αγώνας από πλευράς Κυβέρνησης για να μπορέσει η χώρα να σταθεί στα πόδια της, έχοντας περάσει μέσα από μία λαίλαπα. Πρέπει να ξέρετε ότι ο Πρωθυπουργός της Ελλάδας βάζει στο τραπέζι και το ζήτημα της αναδιάρθρωσης του χρέους, με την ταυτόχρονη ύπαρξη ενός αναπτυξιακού πακέτου. Χωρίς αυτό, δεν μπορούμε να εξασφαλίσουμε τους αναγκαίους πόρους για την παιδεία, για την υγεία, για την κοινωνική πρόνοια, για την ασφάλιση και τα υπόλοιπα. Επίσης, θέλω να θυμίσω σε σχέση με το θέμα της πληρωμής ότι πέρυσι η πληρωμή των πέντε πρώτων μηνών στις καθαρίστριες, είχε εξοφληθεί στις 18 Ιουνίου. Από τον Ιούνιο και μετά εξοφλήθηκαν στις 2 Δεκεμβρίου. Εδώ, εμείς αντιμετωπίσαμε ένα πρόβλημα: Τι θα γίνει με τις συμβάσεις οι οποίες τελειώνουν; Αν - όπως σας είπα προηγουμένως - πήγαιναν στους δήμους, θα έπρεπε οι δήμοι να προσλάβουν νέο προσωπικό, πράγμα το οποίο έθιγε κατάφορα τις καθαρίστριες και τους καθαριστές, οι οποίοι απασχολούνταν εκείνο το διάστημα. Για τον λόγο αυτό, εμείς προχωρήσαμε σε μια νομοθετική ρύθμιση όπου δίνουμε παράταση της ανανέωσης των συμβάσεων μέχρι το τέλος του 2015, ώστε να εξασφαλίσουμε ότι οι ίδιες εργαζόμενες και οι ίδιοι εργαζόμενοι θα είναι αυτοί, οι οποίοι θα συνεχίσουν να δουλεύουν εκεί μέχρι να βρεθεί μία καλύτερη λύση. Προφανώς και η δική μας θέση…
Κύριε Υπουργέ, πώς θα γίνει αυτό; Εντάξει η παράταση Πώς θα το εξασφαλίσετε;
Το ποιο;
Να είναι οι ίδιοι εργαζόμενοι που είναι και τώρα.
Διότι είναι παράταση ανανέωσης.
Ανανέωση μέχρι το τέλος του χρόνου.
Ναι, μέχρι το τέλος του χρόνου.
Μετά;
Μπορούμε να το συζητήσουμε. Η πρόταση που κάνετε - που είναι και δική μας πρόταση, εννοώ του Υπουργείου Παιδείας - προς την Κυβέρνηση - και το παλεύουμε - ταυτίζεται με τη δική μας αντίληψη: Αν μπορούσαμε το προσωπικό των καθαριστριών να έχει μία μόνιμη σχέση. Η καθαρίστρια δεν είναι απλώς ένα άτομο, ένας εργαζόμενος ο οποίος απλώς καθαρίζει. Η καθαρίστρια κάνει πολλά άλλα πράγματα και είναι η ψυχή του σχολείου, είναι και στα διαλείμματα, συμμετέχει και στη φύλαξη των παιδιών, υπάρχει ένα μάτι επιπλέον με έναν ορισμένο τρόπο. Όσον αφορά αυτό που λέτε στην ερώτηση σας, σχετικά με το τι μέτρα θα πάρουμε, ώστε να διαγράφουν τα χρέη των σχολικών επιτροπών προς τις δημόσιες υπηρεσίες ηλεκτρισμού, τηλεφώνου, θέρμανσης, θέλω να σας πληροφορήσω ότι σε Υπουργικό Συμβούλιο που είχα την τιμή να παρευρίσκομαι, συζητήσαμε τη δυνατότητα. Είπα ότι είναι στη σκέψη μας να το κάνουμε, όταν θα μπορέσουμε να το κάνουμε, ώστε τα σχολεία, όσον αφορά αυτά τα πάγια λειτουργικά έξοδα, να έχουν ή μία ελάφρυνση ή σε ορισμένες περιπτώσεις, που είναι δύσκολο ακόμη να βρεθούν αυτά τα χρήματα, να έχουν και απαλλαγή. Αναφέρομαι στο αέριο, στη θέρμανση κ.λπ.. Δηλαδή εκφράστηκε η πρόθεση απ' όλους τους Υπουργούς και από την Κυβέρνηση στο σύνολό της, γιατί αυτό είναι μία δίκαιη λύση, καθώς αναβαθμίζει την παιδεία. Όμως, καταλαβαίνετε - και το είπα στην αρχή και κλείνω με αυτό - ότι αυτά συνδέονται με τη γενικότερη τάση της χώρας, στον αγώνα που δίνει αυτήν τη στιγμή, για να μπορέσει να σταθεί στα πόδια της. Με την έννοια αυτή, καλούμε όλες τις πολιτικές δυνάμεις, διατηρώντας τις διαφορές, διατηρώντας τις επιφυλάξεις, να στηρίξουν αυτήν την εθνική προσπάθεια, προκειμένου, πραγματικά, η χώρα να μπει σε μία αναπτυξιακή πορεία, ώστε όλα αυτά τα αιτήματα, που είναι απολύτως δίκαια και ιδιαίτερα στον πολύ ευαίσθητο τομέα της εκπαίδευσης, να μπορέσουν να ικανοποιηθούν. Ευχαριστώ, κύριε Πρόεδρε.
Κι εγώ, κύριε Υπουργέ. Κυρίες και κύριοι συνάδελφοι, ο Βουλευτής κ. Κωνσταντίνος Τσουκαλάς ζητεί άδεια ολιγοήμερης απουσίας στο εξωτερικό με την παρακάτω επιστολή: «Κυρία Πρόεδρε, σας παρακαλώ όπως εγκρίνετε ολιγοήμερη άδεια μου, καθώς θα απουσιάζω στο εξωτερικό από 23 έως 31 Μαΐου 2015.» Η Βουλή εγκρίνει;
Η Βουλή ενέκρινε τη ζητηθείσα άδεια. Θα ήθελα να σας ενημερώσω ότι η δεύτερη με αριθμό 197/8-5-2015 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Πολιτισμού, Παιδείας και Θρησκευμάτων, σχετικά με το νέο Μουσείο Σπάρτης, δεν συζητείται λόγω κωλύματος του κυρίου Υπουργού και διαγράφεται. Η τρίτη με αριθμό 210/12-5-2015 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνθήκες εργασίας στο διυλιστήριο των «Ελληνικών Πετρελαίων» (ΕΛΠΕ) στον Ασπρόπυργο, δεν συζητείται λόγω κωλύματος του συναδέλφου κυρίου Βουλευτή και διαγράφεται. Επίσης, η τέταρτη με αριθμό 106/20-4-2015 επίκαιρη ερώτηση δευτέρου κύκλου του Βουλευτή Δράμας του Ποταμιού κ. Κυριάκου Χαρακίδη προς τον Υπουργό Εθνικής Άμυνας, σχετικά με δημοσιεύματα από την κατασκευάστρια εταιρεία («LOCKHEED MARTIN») για την ανακατασκευή των πεπαλαιωμένων αεροσκαφών P -3B και των αντιπροτάσεων της Airbus δεν συζητείται λόγω κωλύματος του κυρίου Υπουργού. Ως γνωστόν, βρίσκεται στην Αμερική και διαγράφεται. Η πληροφορία που έχω είναι ότι ο κ. Στρατούλης είναι εντός Βουλής. Θα μου επιτρέψετε να διακόψω τη συνεδρίαση για πέντε λεπτά, για να τον αναζητήσουμε και να του πούμε να έλθει. Δεν είναι και τόσο δόκιμο αυτό που κάνω. Πιθανώς, να «τα ακούσω» από την Πρόεδρο της Βουλής. Όμως, αναλαμβάνω την ευθύνη. Διακόπτουμε για πέντε λεπτά.
Με την άδεια του Σώματος.
Με την άδεια του Σώματος, φυσικά.
Κυρίες και κύριοι συνάδελφοι, επαναρχίζει η διακοπείσα συνεδρίαση. Εισερχόμαστε στην πρώτη με αριθμό 209/12-5-2015 επίκαιρη ερώτηση πρώτου κύκλου της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας Γκαρά προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη δημιουργίας μόνιμων υγειονομικών επιτροπών στο Κέντρο Πιστοποίησης Αναπηρίας (ΚΕΠΑ) Διδυμοτείχου. Κυρία συνάδελφε, έχετε τον λόγο για δύο λεπτά.
Καλημέρα σας, κύριε Υπουργέ. Γνωρίζουμε ότι οι πολιτικές πρόνοιας και κοινωνικής πολιτικής, είναι στην προτεραιότητα όλων μας και είναι αναγκαίες. Μάλιστα, ήταν στις πρώτες δεσμεύσεις της Κυβέρνησης αυτής. Σε αυτά τα πλαίσια, για να μην αναλύσω την αναγκαιότητα της κοινωνικής πολιτικής και πρόνοιας, κατανοούμε την ανάγκη να δημιουργηθούν μόνιμες υγειονομικές επιτροπές στο ΚΕΠΑ Διδυμοτείχου, προκειμένου να εξυπηρετούνται οι πολίτες και τα άτομα με ειδικές ανάγκες. Αυτήν τη στιγμή, ενώ υπάρχει η δομή των ΚΕΠΑ Διδυμοτείχου, η οποία παραλαμβάνει περίπου τις χίλιες πεντακόσιες αιτήσεις αξιολόγησης αναπηρίας το χρόνο, ωστόσο δεν έχουν συσταθεί οι επιτροπές, ώστε να γίνεται η αξιολόγηση και οι εξετάσεις των ατόμων με ειδικές ανάγκες. Σας παραθέτω μερικά στοιχεία. Η ακτίνα της ασφαλιστικής και εξεταστικής επιτροπής των ΚΕΠΑ Διδυμοτείχου κυμαίνεται περίπου στα εκατόν πενήντα χιλιόμετρα, ενώ το οδικό δίκτυο είναι σε κακή κατάσταση και επικίνδυνο για την ασφαλή μετακίνηση των κατοίκων. Ωστόσο, η υποδομή για τις επιτροπές υπάρχει στο έπακρο στο Διδυμότειχο, καθώς το ΚΕΠΑ στεγάζεται σε ένα καινούργιο, υπερσύγχρονο κτήριο του ΙΚΑ - ΕΤΑΜ, όπου τα εξεταστήρια υπάρχουν και είναι πλήρως εξοπλισμένα. Μεταξύ άλλων, τα εξεταστήρια διαθέτουν ολοκληρωμένες ράμπες αναπήρων, ειδικά ασανσέρ, τουαλέτες για ΑΜΕΑ, ειδικά κρεβάτια, καροτσάκια μεταφοράς ασθενών και ηλεκτρονικούς υπολογιστές συνδεδεμένους στο σύστημα του ΙΚΑ - ΕΤΑΜ. Εξάλλου, είναι τεράστια τα ποσά που έχουν δαπανηθεί για τον κτηριακό και τον υλικοτεχνικό εξοπλισμό και τα οποία μέχρι και σήμερα παραμένουν αναξιοποίητα. Θα ήθελα, επίσης, να σημειώσω ότι αυτήν τη στιγμή οι επιτροπές συνεδριάζουν και οι εξετάσεις γίνονται στη Αλεξανδρούπολη, σε απόσταση διακοσίων χιλιομέτρων από την περιοχή του βορείου Έβρου για την οποία συζητάμε. Επισημαίνουμε ότι με μηδενικό κόστος, αυτήν τη στιγμή θα μπορούσαν να δημιουργηθούν επιτροπές στο ΚΕΠΑ Διδυμοτείχου, ενώ υπάρχει ήδη το προσωπικό και οι εγκαταστάσεις. Η επίκαιρη ερώτησή μου, λοιπόν, αφορά σε τι ενέργειες προτίθεστε να προβείτε, προκειμένου να δημιουργηθούν οι μόνιμες επιτροπές και τι χρονοδιάγραμμα υπάρχει γι' αυτόν τον σκοπό. Σας ευχαριστώ.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Η επίκαιρη ερώτηση που μου έγινε από τη Βουλευτίνα του ΣΥΡΙΖΑ κ. Αναστασία Γκαρά, νομίζω ότι είναι πολύ εύστοχη. Επισημαίνει και αποδεικνύει με πάρα πολύ καλά επιχειρήματα την κατάσταση που υπάρχει με τα ΑΜΕΑ και την ταλαιπωρία τους στην περιοχή του Διδυμοτείχου και κυρίως στα βόρεια του Νομού Έβρου. Αποδεχόμαστε ότι έτσι είναι τα πράγματα, ότι η ταλαιπωρία είναι πάρα πολύ μεγάλη. Δεν είναι μόνο η απόσταση για όσους πηγαίνουν από Διδυμότειχο στην Αλεξανδρούπολη αλλά και για όσους έρχονται πιο μακριά από το Διδυμότειχο. Με αφορμή και την ερώτηση που μας έγινε, έχουμε κάνει ήδη ένα σχεδιασμό με τη αρμόδια Διεύθυνση Αναπηρίας του ΙΚΑ. Θα πάμε με έναν οδικό χάρτη που θα αναφέρω αμέσως. Για το επόμενο τρίμηνο, κατ' αρχάς, θα πούμε ότι πρώτον οι αιτήσεις, για να πιστοποιηθεί η αναπηρία των ΑΜΕΑ από τα ΚΕΠΑ, θα υποβάλλονται στο Διδυμότειχο, στις δομές του ΙΚΑ που υπάρχουν. Επομένως, δεν θα μεταφέρονται στην Αλεξανδρούπολη για την υποβολή των αιτήσεων. Δεύτερον, αυτό που θα κάνουμε μέσα στο επόμενο τρίμηνο, είναι να συνεδριάζει δύο τουλάχιστον φορές το μήνα το ΚΕΠΑ Αλεξανδρούπολης με την ίδια σύνθεση στο Διδυμότειχο, για να εξετάζει τις περιπτώσεις που είναι στο Διδυμότειχο. Τρίτον, όσον αφορά στην κατ' οίκον εξέταση σε άτομα με αναπηρία που δεν μπορούν να μετακινηθούν, θα έρχεται η Επιτροπή ΚΕΠΑ στο Διδυμότειχο με μία συχνότητα, για να εξετάζει αυτές τις περιπτώσεις και για να μην ταλαιπωρούνται τα ΑMΕΑ. Αυτό σαν έναν πρώτο οδικό χάρτη θα το δοκιμάσουμε μέσα στο επόμενο τρίμηνο. Εάν όντως αντιμετωπίζονται επαρκώς οι περιπτώσεις, θα συνεχίσουμε με αυτόν τον τρόπο. Εάν εξακολουθήσουμε να έχουμε προβλήματα, θα κάνουμε και εμείς μία αξιολόγηση. Επανέλθετε και εσείς σε ένα τρίμηνο με μία επίκαιρη ερώτηση, εάν δεν λυθεί το πρόβλημα με αυτόν τον τρόπο που μας προτείνει η Διεύθυνση Αναπηρίας του ΙΚΑ, για να προχωρήσουμε σε ακόμα πιο ριζοσπαστικά μέτρα. Το επιχείρημα που μου παρουσιάζουν αυτήν τη στιγμή οι αρμόδιες υπηρεσίες, για να μη γίνει μόνιμη δομή, αλλά να μεταφέρεται της Αλεξανδρούπολης και να συνεδριάζει στο Διδυμότειχο, είναι ότι δεν βρίσκουν γιατρούς που μπορούν να μετακινηθούν σε αυτήν την απόσταση, δεδομένου ότι δεν πρέπει να υπάρχει εντοπιότητα από τον ίδιο νομό. Εν πάση περιπτώσει, η άποψη του Υπουργείου είναι να ξεκινήσουμε με αυτόν τον οδικό χάρτη, με αυτά τα διορθωτικά μέτρα και αν αυτός δεν αποδώσει και δούμε ότι συνεχίζεται η ταλαιπωρία, εδώ είμαστε πάλι, να επανέλθετε και να δώσουμε μια πιο τελική λύση, κατά κάποιο τρόπο. Ευχαριστώ πολύ.
Κυρία Γκαρά, έχετε τον λόγο για τρία λεπτά.
Με χαροποιεί ιδιαίτερα το γεγονός ότι ήδη έχετε προβεί σε μια προσωρινή λύση. Παρ' όλα αυτά, αντιλαμβανόμενη τις δυσκολίες που υπάρχουν, θα επιμείνω στο αίτημα να είναι μόνιμη η επιτροπή, να μην υπάρχει αυτή η προσωρινότητα και οτιδήποτε έκτακτο μπορεί να προκαλέσει την αναστολή της. Γι' αυτό επιμένουμε στις μόνιμες δομές, καθώς θεωρούμε ότι ειδικά τα άτομα με ειδικές ανάγκες και μάλιστα σε περιοχές της περιφέρειας θα πρέπει να έχουν μία πολύ καλύτερη εξυπηρέτηση, καθώς η πρόσβαση είναι πολύ δυσκολότερη από ό,τι στο κέντρο. Παρακαλώ, λοιπόν, να επανέλθετε και εσείς και να το επανεξετάσετε. Ευχαριστώ.
Θέλετε να συμπληρώσετε κάτι, κύριε Υπουργέ;
Μάλιστα, κύριε Πρόεδρε.
Ορίστε, έχετε τον λόγο.
Ευχαριστώ, κύριε Πρόεδρε. Είναι αυτονόητο - το είπα και εγώ - ότι μέσα σε τρεις μήνες θα δούμε αν αποδίδει η προσωρινή λύση. Αν δεν αποδίδει, η πολιτική βούληση του Υπουργείου και του Υπουργού είναι να δώσουμε και μόνιμη λύση. Νομίζω ότι είναι πολύ δίκαιο το αίτημα που θέτετε και το ερώτημα που καταθέσατε. Με αφορμή αυτήν την πολύ εύστοχη ερώτηση που ακουμπάει σε πραγματικό κοινωνικό πρόβλημα, θα ήθελα να διευκρινίσω κάτι, κύριε Πρόεδρε, ως αρμόδιος Υπουργός και μετά από επικοινωνία που είχα πριν λίγο με τον Πρωθυπουργό της χώρας. Δημοσιεύματα και διαρροές που υπάρχουν σήμερα και δημιουργούν ανησυχία στους πολίτες και στους ασφαλισμένους, τα οποία λένε ότι η ελληνική αντιπροσωπεία στις Βρυξέλλες πρότεινε στην αντιπροσωπεία των δανειστών, όσον αφορά τις πρόωρες συνταξιοδοτήσεις, πως άμεσα όσοι φεύγουν σε πρόωρη συνταξιοδότηση θα έχουν ποινή και από την ημέρα που έφυγαν μέχρι να συμπληρώσουν το γενικό όριο ηλικίας συνταξιοδότησης - δηλαδή τα εξήντα επτά έτη ή τα εξήντα δύο με μειωμένη σύνταξη - θα πληρώνουν τις ασφαλιστικές εισφορές, δεν έχει καμμία βάση. Είναι διαρροές τις οποίες διαψεύδουμε κατηγορηματικά. Ο Πρωθυπουργός και η Κυβέρνηση έχουμε δεσμευθεί από τις προγραμματικές δηλώσεις ότι θα σεβαστούμε με απόλυτο τρόπο τα θεμελιωμένα και ώριμα ασφαλιστικά δικαιώματα. Αυτό θα κάνουμε μέχρι τέλους. Το μόνο που συμβαίνει αυτήν τη στιγμή, κύριε Πρόεδρε, στο Brussels Group είναι ότι η ελληνική αντιπροσωπεία δεν καταθέτει τέτοιες προτάσεις, αλλά καταθέτει προτάσεις και αγωνίζεται σκληρά, ώστε οι δανειστές της χώρας να αποσύρουν την απαίτησή τους να εξακολουθεί να ισχύει η ρήτρα μηδενικού ελλείμματος, με βάση την οποία μέσα σε τρία χρόνια θα έχει εξαερωθεί το 90% των επικουρικών συντάξεων. Αυτήν τη μάχη δίνει η ελληνική αντιπροσωπεία, να μην έχουμε νέες μειώσεις των συντάξεων - κύριων και επικουρικών - και αυτήν τη μάχη θα τη συνεχίσει μέχρι τέλους. Ευχαριστώ πολύ, κύριε Πρόεδρε.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις συνοδοί εκπαιδευτικοί από το 14ο Δημοτικό Σχολείο Χανίων. Η Βουλή σάς καλωσορίζει και σάς καλημερίζει. Δίνουμε μια ιδιαίτερη καλημέρα στη μαθήτρια που κάθεται στο καροτσάκι της, λόγω προβλήματος αναπηρίας. [[Χειροκροτήματα απ' όλες τις πτέρυγες της Βουλής]] Προχωράμε στην επόμενη ερώτηση προς τον ίδιο Υπουργό, τον κ. Στρατούλη. Είναι η πρώτη με αριθμόν 208/12-5-2015 επίκαιρη ερώτηση δευτέρου κύκλου της Βουλευτού Καβάλας του Συνασπισμού Ριζοσπαστικής Αριστεράς κ. Αλεξάνδρας Τσανάκα προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την υπαγωγή των υπό συνταξιοδότηση εγγεγραμμένων του ΟΑΕΕ στη ρύθμιση των εκατό δόσεων. Κυρία συνάδελφε, έχετε τον λόγο, για δύο λεπτά για να αναπτύξετε την επίκαιρη ερώτηση.
Καλημέρα, κύριε Υπουργέ. Η Κυβέρνησή μας, η Κυβέρνηση με κορμό τον ΣΥΡΙΖΑ νομοθέτησε, παρά την έντονη αντίθεση των δανειστών εταίρων μας, τη ρύθμιση των εκατό δόσεων για τα χρέη προς την εφορία και τον ΟΑΕΕ. Αυτό υπήρξε μία ανάσα για τους οφειλέτες του ΟΑΕΕ, αλλά με τον τρόπο αυτό διαχωρίστηκαν οι οφειλέτες σε διάφορες κατηγορίες: Πρώτον σε αυτούς που μπορούν να διακανονίσουν τα χρέη τους σε εκατό δόσεις ανεξαρτήτως ποσού, δεύτερον σε αυτούς που έχουν καταθέσει τα χαρτιά τους για συνταξιοδότηση και που χρωστάνε λιγότερο από 20.000 ευρώ στον ΟΑΕΕ και μπορούν να τα διακανονίσουν σε σαράντα δόσεις και, τέλος, σε αυτούς που χρωστάνε πάνω από 20.000 ευρώ στον ΟΑΕΕ και από τους οποίους ζητείται το υπόλοιπο ποσό, το άνω των 20.000 ευρώ, να πληρωθεί εφάπαξ και μάλιστα στις οικονομικές συνθήκες που επικρατούν σήμερα. Αυτό στερεί στους πιο πολλούς από αυτούς τον μοναδικό ίσως πόρο εσόδων για την επιβίωσή τους, τη σύνταξή τους. Δεν τους δίνει τη δυνατότητα να συμψηφίσουν τις οφειλές τους με μέρος της σύνταξης, που λογικά δικαιούνται. Και όχι μόνο αυτό, αλλά θεωρεί ότι το συνταξιοδοτικό δικαίωμα θεμελιώνεται την ημέρα που εξοφλούνται οι οφειλές προς το ταμείο. Αυτό, όμως, είναι άδικο, καταχρηστικό και δημιουργεί πρόβλημα επιβίωσης σε αυτούς τους ανθρώπους. Οπότε σας ρωτάω, κύριε Υπουργέ: Προτίθεστε να προχωρήσετε σε τροποποίηση του άρθρου 28 του ν. 4321/2015, ώστε να δοθεί η δυνατότητα στους έχοντες καταθέσει τα απαιτούμενα δικαιολογητικά για τη σύνταξη από τον ΟΑΕΕ να ενταχθούν και αυτοί στη ρύθμιση των εκατό δόσεων; Επίσης, προτίθεστε να προχωρήσετε σε ρύθμιση, ώστε να αναγνωρίζεται ως ημέρα συνταξιοδότησης η ημέρα που θεμελιώνεται το συνταξιοδοτικό δικαίωμα και όχι η ημέρα εξόφλησης των χρεών στο ταμείο; Ευχαριστώ.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Το πρόβλημα το οποίο θέσατε με την ερώτησή σας και την τοποθέτησή σας είναι υπαρκτό. Υπάρχουν μεγάλες δόσεις κοινωνικής αδικίας στους εγκλωβισμένους αυτοαπασχολούμενους, που έχουν κάνει την αίτησή τους για συνταξιοδότηση, χρωστούν πάνω από 20.000 ευρώ, δεν μπορούν να τα πληρώσουν και δεν μπορούν να ενταχθούν σε κάποια ρύθμιση. Πιστεύω μέχρι αύριο, ημέρα Παρασκευή, να έχουμε έτοιμη τη νομοθετική ρύθμιση. Στον προσανατολισμό του Υπουργείου μας είναι να καταθέσουμε στις αρχές της επόμενης εβδομάδας ένα νομοσχέδιο που θα απλοποιεί τις διαδικασίες πιστοποίησης αναπηρίας στα ΚΕΠΑ, θα ανακουφίζει τα άτομα με αναπηρία και ταυτόχρονα θα έχει ασφαλιστικές διατάξεις που θα αντιμετωπίζουν μεγάλες κοινωνικές αδικίες. Μέσα σε αυτές θα είναι και η νομοθετική ρύθμιση για τους εγκλωβισμένους αυτοαπασχολούμενους που έχουν κάνει αίτηση συνταξιοδότησης και δεν μπορούν να πάρουν σύνταξη, διότι χρωστάνε πάνω από 20.000 ευρώ. Η σκέψη είναι και το όριο να αυξήσουμε, αλλά και για όσους είναι εγκλωβισμένοι μέχρι σήμερα - τα πέντε χρόνια των μνημονιακών πολιτικών, που τους οδήγησαν σε αυτήν την αδυναμία να αντεπεξέλθουν στις ασφαλιστικές τους υποχρεώσεις - θα προτείνουμε έναν δίκαιο τρόπο για να μπορέσουν να ρυθμίσουν με συμψηφισμό - όχι στις εκατό δόσεις - με τη σύνταξή τους το πρόβλημα το οποίο υπάρχει σήμερα. Στη νομοθετική ρύθμιση που θα προτείνουμε θα λύνουμε και δύο επιπλέον ζητήματα: Το χρόνο που ορίζει - μέσα σε δύο μήνες - μέχρι σήμερα ο νόμος από τη στιγμή της αίτησης συνταξιοδότησης ότι πρέπει να τακτοποιήσουν τις οφειλές τους πάνω από τις 20.000 ευρώ, θα τον κάνουμε εξάμηνο, για να τους δώσουμε τη δυνατότητα να ανταποκρίνονται. Δεύτερον, τη σύνταξή τους θα την παίρνουν από τη μέρα που κατέθεσαν αίτηση και θεμελίωσαν ασφαλιστικό δικαίωμα και όχι από την ημέρα που έκαναν την εξόφληση της οφειλής τους.
Κυρία συνάδελφε, έχετε τον λόγο.
Κύριε Υπουργέ, είχα ετοιμάσει τρεις σελίδες για απάντηση. Όμως, θα κρατήσω μόνο την τελευταία! Ελπίζω πολύ σύντομα να υπερασπιστώ μέσα σε αυτήν την Αίθουσα την τροποποίηση αυτού του άρθρου. Θέλω, επίσης, να ρωτήσω αν αυτά που λέμε τώρα θα ισχύουν και για το ΕΤΑΑ ή μόνο για τον ΟΑΕΕ. Ευχαριστώ.
Κύριε Υπουργέ, πριν σας δώσω τον λόγο, ήθελα να πω το εξής. Άκουσα με πολύ ενδιαφέρον αυτό που είπατε περί απλούστευσης. Κάνω, βέβαια, τώρα μια μικρή υπέρβαση, αλλά μου τσιγκλήσατε το ιατρικό δεδομένο των αναπηρικών συντάξεων. Ελπίζω ότι ως προς τις μόνιμες αναπηρίες, δεν θα χρειάζεται να περνάμε τους ανθρώπους αυτούς ανά τρία ή πέντε χρόνια από επιτροπή. Αν δηλαδή από ατύχημα στο δρόμο έχει χάσει κάποιος το πόδι του, πόδι δεν «φυτρώνει»! Τελείωσε η ιστορία. Με συγχωρείτε, αλλά θα είναι ωραίο να ακούσουμε πώς σκέπτεστε να το κάνετε.
Κύριε Πρόεδρε, είναι ευπρόσδεκτη η παρέμβαση και η παρατήρησή σας. Ένας από τους τρόπους απλούστευσης αυτής της διαδικασίας είναι η πιστοποίηση που παίρνουν από τα ΚΕΠΑ να είναι για κάθε χρήση, ώστε να αντιμετωπίσουμε αυτό το πρόβλημα. Δεύτερον, κύριε Πρόεδρε - με συγχωρείτε, κυρία Βουλευτίνα, αλλά νομίζω ότι και εσείς το είχατε στις δύο προηγούμενες σελίδες που δεν αναφέρατε - με το νομοσχέδιο προτείνεται η ανασυγκρότηση της Επιστημονικής Επιτροπής. Θα είναι καθαρά επιστημονική και θα εξετάζει τις χρόνιες και μη αναστρέψιμες ασθένειες. Μέχρι τώρα θεωρούνταν σαράντα τρεις. Θα γίνει αυτό, ώστε πραγματικά τέτοιες περιπτώσεις με πόδια ή χέρια που δεν φυτρώνουν, με μάτια που δεν μπορούν να ξαναβγούν, να αντιμετωπίζονται εφάπαξ και η πιστοποίηση να είναι επ' αόριστον και εφ' όρου ζωής. Αυτό είναι και απάντηση προς την κυρία Βουλευτίνα, γιατί ξέρω ότι περιλαμβάνονταν και αυτά στους προβληματισμούς της. Όσον αφορά στους εγκλωβισμένους αυτοαπασχολούμενους που έχουν κάνει την αίτηση και δεν μπορούν να συνταξιοδοτηθούν, γιατί χρωστούν πάνω από 20.000 ή και στους ασφαλισμένους του ΕΤΑΑ, δηλαδή γιατρούς, δικηγόρους και μηχανικούς που χρωστούν πάνω από 15.000- γιατί είναι λίγο μικρότερο το όριο - θέλω να πω ότι θα ισχύει και για αυτούς. Για αυτό σήμερα έχουμε μια τελική σύσκεψη, κατά κάποιο τρόπο, με τους δύο διοικητές του ΟΑΕΕ και του ΕΤΑΑ, ώστε να δουν τη νομοθετική ρύθμιση την οποία ετοιμάζουμε και στις αρχές της εβδομάδας να το φέρουμε όχι σαν τροπολογία, αλλά σαν κανονική νομοθετική ρύθμιση κανονικού νομοσχεδίου που θα μπει σε διαβούλευση και εν συνεχεία θα κατατεθεί στη Βουλή. Ευχαριστώ, κύριε Πρόεδρε.
Και εμείς ευχαριστούμε. Προχωρούμε στην τρίτη κατά σειρά ερώτηση προς τον κ. Στρατούλη. Είναι η πρώτη με αριθμό 378/2-3-2015 ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις προϋποθέσεις χορήγησης συντάξεως σε ανασφάλιστους υπερήλικες. Τον λόγο έχει ο κ. Τριανταφυλλίδης.
Κύριε Υπουργέ, ουσιαστικά αναφερόμαστε σε μια αυταπόδεικτη περίπτωση τυφλής οριζόντιας εξοντωτικής ρύθμισης που στέρησε από ανθρώπους εδώ και δυόμισι χρόνια, από 1-1-2013 μέχρι και σήμερα, την ελάχιστη σύνταξη των 360 ευρώ μαζί με την ιατροφαρμακευτική τους περίθαλψη. Μιλάμε για ανθρώπους που μπήκαν στη «κιμαδομηχανή» του μνημονιακού κανιβαλισμού και εκτός από το ζήτημα της επιβίωσης, ουσιαστικά συνθλίφθηκε και αυτή η ελάχιστη ηθική αξίωσή τους και απαίτησή τους σε αυτό που αγάπησαν για μια ζωή, την έννοια της πατρίδας. Γιατί μιλάμε κατ' εξοχήν για παλιννοστούντες Πόντιους από την πρώην Σοβιετική Ένωση και ομογενείς από την περιοχή της Νοτίου Αλβανίας, της Βορείου Ηπείρου. Συμπληρώνω την ερώτησή μου στο εξής: Μου έγινε υπόμνηση με επιστολή από το χώρο των Κωνσταντινουπολιτών, μετά τις διώξεις της δεκαετίας του 1950 και 1960, αλλά και οικονομικών μεταναστών που πήγαν στο εξωτερικό. Δεν συμπληρώνουν την εικοσαετία και μέσα από αυτήΝ την εξοντωτική δέσμη προϋποθέσεων, ουσιαστικά καθίσταται αδύνατη η λήψη αυτής της ελάχιστης σύνταξης. Ο ΣΥΡΙΖΑ προεκλογικά δεσμεύτηκε. Θέλω να ρωτήσω ευθέως γι' αυτό, κύριε Υπουργέ, τηρουμένων των αναλογιών και δοθεισών των συνθηκών, αν και εφόσον υπάρξει η συμφωνία. Το καταλαβαίνουν και οι ίδιοι, αυτοί που μας ακούν και θα πληροφορηθούν ότι πρέπει να κλείσει το μεγάλο κάδρο της διαπραγμάτευσης, έτσι ώστε εκεί να ενταχθεί η συγκεκριμένη επαναχορήγηση και επαναφορά της σύνταξης των 360 ευρώ ως ελάχιστη, ικανή και αναγκαία για να διατηρήσουν από τη μια την επιβίωσή τους, αλλά κυρίως, κύριε Υπουργέ, σαν μια ηθική επιβεβαίωση. Ξέρετε, μιλάμε για ανθρώπους που την έννοια της πατρίδας την έβλεπαν από μακριά και ήταν μια ζηλευτή διαδικασία. Ήρθαν εδώ και αντιμετωπίστηκαν πολλές φορές εντελώς απαξιωτικά. Χρησιμοποιώ δικές τους εκφράσεις: «Να σταματήσει ο εξευτελισμός μας. Κάποιοι μας αντιμετώπισαν χειρότερα και από σκουπίδια». Και, κύριε Στρατούλη, προσέξτε αυτή τη φράση: «Στα ξένα είμαι Έλληνας και στην Ελλάδα ξένος». Αυτή η ηθική διάσταση - γιατί δεν πρόκειται να λύσουν το πρόβλημα της ζωής τους με 360 ευρώ, αυτό το καταλαβαίνουμε - θα πρέπει να δοθεί από την Κυβέρνησή μας, την Κυβέρνηση εθνικής και κοινωνικής σωτηρίας ΣΥΡΙΖΑ - ΑΝΕΛ, έτσι ώστε, πραγματικά, αυτές οι κατηγορίες που προαναφέραμε - και όχι μόνο φυσικά - να αντιμετωπιστούν έτσι όπως δεσμευτήκαμε προεκλογικά.
Έχετε τον λόγο, κύριε Υπουργέ.
Ευχαριστώ πολύ, κύριε Πρόεδρε. Ο κ. Τριανταφυλλίδης έχει απόλυτο δίκιο. Το γνωρίζετε κι εσείς, κύριε Πρόεδρε, το θέμα, γιατί το έχετε φέρει και εσείς επανειλημμένα στη Βουλή. Ήταν μια άδικη απόφαση αυτή. Όταν έγινε αυτό, στερήθηκαν γύρω στις σαράντα με σαράντα δύο χιλιάδες υπερήλικες ανασφάλιστοι και ομογενείς την αγροτική, κατά κάποιον τρόπο, σύνταξη - γιατί είναι στα ίδια επίπεδα των 360 ευρώ - εκ των οποίων και Έλληνες, κύριε Πρόεδρε, που είναι πάνω από εξήντα επτά και δεν ήταν ασφαλισμένοι σε κάποιο ασφαλιστικό ταμείο, αλλά και ομογενείς που είναι οι πιο φτωχοί από τους συμπολίτες μας. Κυριολεκτικά, δεν έχουν να φάνε. Έρχονται κάθε μέρα πάρα πολλοί από αυτούς στο Υπουργείο. Γνωρίζουμε την άθλια οικονομική κατάσταση στην οποία βρίσκονται. Είναι, όντως, μια πολύ μεγάλη αδικία η οποία έγινε τα δυόμισι προηγούμενα χρόνια. Για να καταλάβετε το πρόβλημα, από τις σαράντα δύο χιλιάδες που κόπηκε η σύνταξη, στη ζωή έμειναν τριάντα δύο χιλιάδες από αυτούς, επειδή ήταν μεγάλης ηλικίας. Η σημερινή εκτίμηση, καθώς μίλησα και με τον νέο διοικητή του ΟΓΑ, είναι είκοσι οκτώ με τριάντα χιλιάδες, γιατί φεύγουν και από τη ζωή αυτοί οι άνθρωποι, στενοχωρημένοι και αδικημένοι με αυτό τον τρόπο κ.λπ.. Είμαστε στην τελική ευθεία. Η πολιτική βούληση της Κυβέρνησης, του Υπουργείου και του Υπουργού είναι στο νομοσχέδιο που θα φέρουμε την άλλη εβδομάδα, για τα ΚΕΠΑ και τις ασφαλιστικές διατάξεις, να είναι μέσα αυτή η διάταξη. Είχε κάνει και ο προηγούμενος διοικητής του ΟΓΑ ο κ. Βεργίνης, συγκεκριμένη πρόταση για το πώς θα γίνει αυτό. Σήμερα ανέλαβε ο νέος διοικητής του ΟΓΑ ο κ. Μπακαλέξης. Στο τηλεφώνημα που είχα μαζί του εχθές - που πέρασε σε ΦΕΚ ο διορισμός του - το πρώτο που του ζήτησα ήταν σήμερα που θα πάει στον ΟΓΑ, μέχρι το μεσημέρι, να μου έχει στείλει, μαζί με τις νομικές υπηρεσίες, καλά επεξεργασμένη τη νομοθετική ρύθμιση, με την οποία θα αποκαθίσταται αυτή η αδικία και θα επανέρχονται τα 360 ευρώ στους υπερήλικες ανασφάλιστους και ομογενείς, χωρίς τις «δαμόκλειες σπάθες» των προϋποθέσεων που είχε βάλει ο ν.4093/2012.
Κύριε Τριανταφυλλίδη, έχετε τον λόγο.
Κύριε Υπουργέ, θα επιμείνω στο πότε. Αν και εφόσον ευδοκιμήσει η διαπραγμάτευση και έχουμε συμφωνία - αυτό το αντιλαμβανόμαστε όλοι και το αντιλαμβάνονται και οι ίδιοι - θα είναι 1η Ιουλίου, 1η Αυγούστου, 1η Σεπτεμβρίου; Πρέπει να δώσουμε μια συγκεκριμένη απάντηση. Όπως είπατε, αυτό που δεν μπορεί να λύσει η πολιτεία, το λύνει ο Θεός. Οι μισοί από αυτούς έχουν αποδημήσει εν τόπω χλοερώ και αναψύξεως. Ένα το κρατούμενο. Δεύτερον, γι' αυτό όταν μιλάμε για την Εκκλησία και την Ορθοδοξία πρέπει να είμαστε προσεκτικοί. Πολλοί από αυτούς πηγαίνουν σε συσσίτια: Δυτική Θεσσαλονίκη, Εύοσμος, Κορδελιό, Πολίχνη, Σταυρούπολη. Πηγαίνουν δεκαέξι χιλιάδες άνθρωποι στα συσσίτια της Εκκλησίας, του Μητροπολίτη Βαρνάβα, και σιτίζονται εκεί. Πάνε κρυφά, γιατί ντρέπονται. Δεν θέλουν να τους δουν οι γείτονές τους και οι συγγενείς τους ότι αναγκάζονται να πάνε σε συσσίτιο για να φάνε ένα πιάτο φαγητό. Θέλω πραγματικά να το δούμε. Είναι δέσμευσή μας. Θέλω απλά να θυμίσω την αναφορά στην συνέντευξη Τύπου που ήσασταν κι εσείς παρών, κύριε Στρατούλη, όταν είδατε εκπροσώπους των ποντιακών σωματείων, με την παρουσία του κ. Λαφαζάνη, του κ. Μητρόπουλου, του κ. Κουρουμπλή, με επικεφαλής τον Πρόεδρο Αλέξη Τσίπρα και σημερινό Πρωθυπουργό που σημείωσε αυτήν την ηθική διάσταση: Είχε πει ο Πρόεδρος τα εξής: «Γνωρίζουμε όλα αυτά τα χρόνια ότι οι άνθρωποι που ήρθαν από την πρώην Σοβιετική Ένωση αποτελούν ένα από τα πιο προοδευτικά και δημιουργικά τμήματα της ελληνικής κοινωνίας. Υπογραμμίζω ότι είναι άνθρωποι του μόχθου που ζουν από το υστέρημά τους που ποτέ δεν δημιούργησαν προβλήματα στην ελληνική κοινωνία. Έδωσαν και δεν πήραν. Θεωρούμε υποχρέωσή μας εθνική και πατριωτική να βοηθήσουμε για την οριστική ένταξή τους στον κοινωνικό και εθνικό κορμό». Πότε, κύριε Στρατούλη;
Ο κύριος Υπουργός έχει τον λόγο.
Θεωρούμε, όπως σας είπα, ότι πολιτική βούληση της Κυβέρνησης, του Υπουργείου και του Υπουργού είναι το να δοθεί λύση στο θέμα. Επειδή πραγματικά το να δώσουμε λύση σ' αυτό το πολύ μεγάλο κοινωνικό πρόβλημα που έχει δημιουργηθεί λόγω της εφαρμογής ανθρωποκτόνων μνημονιακών πολιτικών - στη συγκεκριμένη περίπτωση ήταν και ανθρωποκτόνες αυτές οι πολιτικές - το θεωρούμε ηθική, πολιτική, εθνική και πατριωτική μας υποχρέωση, γι' αυτό τις επόμενες μέρες, στις αρχές της εβδομάδας, Δευτέρα ή Τρίτη που θα στείλουμε το νομοσχέδιο στη Γενική Γραμματεία της Κυβέρνησης για να μπει σε ανοιχτή διαβούλευση για την απλοποίηση των διαδικασιών πιστοποίησης αναπηρίας και για την αντιμετώπιση ασφαλιστικών αδικιών, πολιτική μας βούληση είναι να είναι μέσα σ' αυτό το νομοσχέδιο.
Ευχαριστούμε πολύ. Κυρίες και κύριοι συνάδελφοι, επειδή ο κ. Βαρουφάκης είναι καθ' οδόν, αλλά δεν πρέπει να χάσουμε και χρόνο και επειδή είναι παρών ο Αναπληρωτής Υπουργός κ. Ανδρέας Ξανθός, ξεκινούμε με την ερώτηση του κ. Σταϊκούρα και όταν έρθει ο κ. Βαρουφάκης, θα παρεμβληθεί για να πάμε στη σειρά που έχει διαμορφωθεί σύμφωνα με τον Κανονισμό. Θα συζητηθεί η δεύτερη με αριθμό 198/8-5-2015 επίκαιρη ερώτηση δευτέρου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με τα προβλήματα λειτουργίας του Γενικού Νοσοκομείου Λαμίας. Κύριε συνάδελφε, έχετε τον λόγο για να αναπτύξετε την επίκαιρη ερώτηση.
Κύριε Υπουργέ, το Γενικό Νοσοκομείο Λαμίας, όπως μάλλον και όλα τα νοσοκομεία της χώρας, παρουσίαζαν χρόνια προβλήματα, μικρότερα ή μεγαλύτερα. Τα προβλήματα είναι και δομικά και λειτουργικά. Υπάρχουν προβλήματα ύψους χρηματοδότησης και χαμηλής αποτελεσματικότητας των διαθέσιμων δημόσιων πόρων. Είναι αλήθεια ότι η υλοποίηση της αναγκαίας για τη σταθεροποίηση των δημόσιων οικονομικών συσταλτικής δημοσιονομικής πολιτικής των τελευταίων ετών περιόρισε τα διαθέσιμα κονδύλια, με αποτέλεσμα να περιοριστεί η λειτουργία του νοσοκομείου. Ταυτόχρονα, όμως, με τον περιορισμό της σπατάλης, βελτιώθηκε και η αποτελεσματικότητα των πόρων. Όμως, τους τελευταίους μήνες τα προβλήματα στο νοσοκομείο επιβαρύνθηκαν και διογκώθηκαν. Αυτό οφείλεται ουσιαστικά σε δύο λόγους. Ο πρώτος λόγος είναι η απορρύθμιση του νοσοκομείου λόγω έλλειψης διοίκησης. Το νοσοκομείο επί μήνες - και το γνωρίζετε - είναι ακέφαλο. Ουσιαστικά έχει αφεθεί στην τύχη του, χωρίς διοικητή από τις 9 Ιανουαρίου, χωρίς υποδιοικητή και χωρίς δυνατότητα λειτουργίας του Διοικητικού Συμβουλίου από 9 Απριλίου και με υψηλή πιθανότητα - αν όχι βεβαιότητα, όπως προκύπτει και από γραπτή απάντηση του Υπουργείου σας από 15 Μαΐου σε κοινοβουλευτική ερώτησή μου - στο ενδεχόμενο να διακοπεί η λειτουργία του Γραφείου Υποδιοίκησης της Ε΄ Υγειονομικής Περιφέρειας Θεσσαλίας και Στερεάς Ελλάδας που λειτουργεί τα τελευταία οκτώ χρόνια εντός του Γενικού Νοσοκομείου Λαμίας. Το Γραφείο αυτό στεγάζεται εντός του νοσοκομείου, οπότε δεν δημιουργεί επιπλέον δημοσιονομικό κόστος και οι αρμοδιότητές του αφορούν στον έλεγχο, το συντονισμό και την εποπτεία της λειτουργίας των δομών υγείας της Περιφέρειας Στερεάς Ελλάδας με έδρα τη Λαμία. Ο δεύτερος λόγος έχει να κάνει με την εσωτερική στάση πληρωμών που έχει κηρύξει το δημόσιο προς τον ιδιωτικό τομέα, ιδιαίτερα στο χώρο της υγείας. Ενδεικτικά, αλλά χαρακτηριστικά, οι δαπάνες κάλυψης ελλειμμάτων των νοσοκομείων και εξόφλησης ληξιπρόθεσμων οφειλών προς αυτά διαμορφώθηκε μόλις στα 63 εκατομμύρια ευρώ το πρώτο τετράμηνο φέτος, από 631 εκατομμύρια ευρώ την αντίστοιχη περίοδο του 2014. Αυτή η εξέλιξη, προφανώς, έχει αρνητικές συνέπειες στη λειτουργία και του Γενικού Νοσοκομείου Λαμίας. Έχουν προκύψει σημαντικές ελλείψεις σε υγειονομικό υλικό και φάρμακα, ενώ οι διακομιδές είναι αυξανόμενες. Η ενίσχυση σε ιατρικό και τεχνολογικό εξοπλισμό που είχε δρομολογηθεί το 2013 και το 2014 καρκινοβατεί. Το ιατρικό και νοσηλευτικό προσωπικό είτε ποσοτικά δεν επαρκεί - πρόκειται πράγματι για χρόνιο πρόβλημα στο οποίο δίνονταν έγκαιρα μέχρι πρόσφατα κάποιες εμβαλωματικές λύσεις - είτε έχει φτάσει στα όρια των ανθρωπίνων δυνατοτήτων. Τμήματα, όπως το Ακτινολογικό, παρουσιάζουν σοβαρά προβλήματα. Κατόπιν αυτών, σας ερωτώ, κύριε Υπουργέ, σε ποιες ενέργειες προτίθεται να προβεί το Υπουργείο Υγείας ώστε να αντιμετωπίσει τα μεγάλα προβλήματα που εμφανίζονται σήμερα στο Γενικό Νοσοκομείο Λαμίας. Σας ευχαριστώ.
Κύριε Υπουργέ, έχετε τον λόγο.
Αγαπητέ συνάδελφε, ευχαριστώ για την ερώτηση. Είναι σωστή νομίζω η περιγραφή της κατάστασης η οποία επικρατεί συνολικά στο σύστημα υγείας και προφανώς και στο Νοσοκομείο Λαμίας. Χαίρομαι που αναγνωρίζετε ότι υπήρξε μια διαχρονική πολιτική περιορισμού της χρηματοδότησης των νοσοκομείων. Φέτος ξέρετε πολύ καλά ότι εκτελούμε έναν προϋπολογισμό τον οποίο έχει συντάξει η προηγούμενη κυβέρνηση - και ενδεχομένως και εσείς προσωπικά είχατε ευθύνη στη σύνταξή του - και ο οποίος έχει ένα πάρα πολύ χαμηλό όριο δαπανών, 1,388 δισεκατομμύρια ευρώ για τα δημόσια νοσοκομεία, 230 δισεκατομμύρια ευρώ λιγότερα από το 2014, δηλαδή συνολικά πάνω από 400 εκατομμύρια λιγότερα από το 2013. Με αυτόν τον προϋπολογισμό θα υπάρξει πρόβλημα στην ομαλή και εύρυθμη λειτουργία των νοσοκομείων και στον εφοδιασμό τους μέχρι το τέλος του χρόνου. Άρα, υπάρχει ανάγκη αναμόρφωσης αυτού του προϋπολογισμού, προφανώς στο βαθμό που θα υπάρξει ένα άλλο δημοσιονομικό πλαίσιο και στο βαθμό που θα αντιμετωπιστεί η κεντρική εκκρεμότητα της χώρας, η οικονομική. Τα νοσοκομεία, αγαπητέ συνάδελφε, είναι σε πολύ κρίσιμη στιγμή. Βρίσκονται στη χειρότερη στιγμή τους την τελευταία πενταετία. Και αυτό όχι επειδή μεσολάβησε η σημερινή Κυβέρνηση, αλλά επειδή ειδικά αυτή τη φετινή χρονιά υπήρξε μια σωρευτική επίδραση αρνητικών παρεμβάσεων και αλλαγών που έχουν οδηγήσει σε πλήρη αποδιοργάνωση τη δευτεροβάθμια περίθαλψη και σε πλήρη διάλυση την πρωτοβάθμια. Θυμίζω απλώς ότι η περσινή μεταρρυθμιστική παρέμβασή σας έχει διαλύσει τελείως τις δημόσιες δομές και βεβαίως έχει επιβαρύνει τα νοσοκομεία με αυξημένο φόρτο, ακριβώς επειδή δεν λειτουργεί το αποτελεσματικό φίλτρο της πρωτοβάθμιας φροντίδας. Για το Νοσοκομείο Λαμίας η εικόνα που έχω εγώ είναι ότι πρόκειται για ένα πολύ αξιόπιστο νοσοκομείο με σημαντική συνεισφορά στις υπηρεσίες υγείας της ευρύτερης περιοχής, με πολύ καλό ανθρώπινο δυναμικό, με αξιόπιστο επιστημονικό προσωπικό, με τμήματα πολύ κρίσιμα, που εφημερεύει, βεβαίως, καθημερινά - προσφέρει, λοιπόν, αξιόπιστες υπηρεσίες - και που το ανθρώπινο δυναμικό του - όντως, συμφωνώ απολύτως με την επισήμανσή σας - δεν επαρκεί και έχει φτάσει στα όριά του. Αυτό είναι η γενική εικόνα που υπάρχει σήμερα στο σύστημα υγείας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Ολοκληρώνω, κύριε Πρόεδρε. Έχουμε πει ότι φέτος δίνουμε μία μάχη για να κρατήσουμε το σύστημα υγείας όρθιο. Αυτήν τη μάχη δεν τη δίνει η Κυβέρνηση. Τη δίνει το ανθρώπινο δυναμικό του συστήματος που πραγματικά σε εργασιακές συνθήκες έντονης εξαθλίωσης αλλά και μισθολογικής εξαθλίωσης, και σε συνθήκες αντίξοων προβλημάτων της καθημερινότητας, λόγω των ελλείψεων που υπάρχουν, καλούνται να προσφέρουν περίθαλψη σε έναν κόσμο που δεν έχει άλλη επιλογή από το δημόσιο σύστημα. Τα ειδικά προβλήματα του νοσοκομείου: Στις θέσεις που προκηρύξαμε - που τέλος πάντων έχουμε δημοσιοποιήσει και είναι στην τελική φάση μέσω του ΑΣΕΠ να προκηρυχθούν. Πρόκειται για μία πρώτη δέσμη προκηρύξεων μόνιμου προσωπικού, η πρώτη η οποία γίνεται την τελευταία πενταετία - προβλέπονται πέντε θέσεις για το Νοσοκομείο Λαμίας. Είναι μια μικρή δέσμη από το τεράστιο όγκο των αναγκών που υπάρχουν σήμερα στο σύστημα υγείας, οι οποίες υπερβαίνουν τις είκοσι χιλιάδες. Πρόκειται για πέντε θέσεις: τρεις θέσεις νοσηλευτών, μία ΤΕ Μαιών και μία ΤΕ Ραδιολογία - Ακτινολογίας. Επίσης, είναι υπό διορισμό ένας επικουρικός παθολόγος. Θα προκηρύξουμε άμεσα θέση παιδιάτρου, εφόσον είναι κρίσιμη η έλλειψη σ' αυτό το τμήμα. Ακόμα, νομίζω ότι ένα επίσης σημαντικό τμήμα που υστερεί είναι το Ακτινολογικό, το οποίο χρειάζεται και αυτό ενίσχυση και με ειδικευμένο γιατρό, έχοντας επίσης την κρίσιμη εκκρεμότητα της Ψυχιατρικής Κλινικής, η οποία αυτά τα χρόνια λειτουργεί μόνο ως εξωτερικό ιατρείο. Όσον αφορά τη Μονάδα Τεχνητού Νεφρού, είναι γνωστό ότι είναι υπό τελική φάση διορισμού ένας νεφρολόγος, η προκήρυξη της θέσης του οποίου είχε γίνει πριν από τέσσερα, πέντε χρόνια. Αυτήν την περίοδο ολοκληρώνονται οι διορισμοί αυτών των ανθρώπων. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Αναπληρωτή Υπουργού]] Η προσπάθεια που κάνουμε, λοιπόν, γίνεται σε πάρα πολύ δύσκολες συνθήκες. Αυτή η προσπάθεια αφορά στο να στελεχώσουμε όσο είναι δυνατόν τις πιο επείγουσες ανάγκες του συστήματος. Υπάρχει αυτή η πρώτη προκήρυξη που βγάλαμε αυτές τις μέρες και θα ακολουθήσουν και άλλες προκηρύξεις μόνιμου προσωπικού. Και επειδή ξέρουμε πολύ καλά ότι η διαδικασία είναι χρονοβόρα θα υπάρξει και εμβόλιμη προσπάθεια μέσω επικουρικού προσωπικού, ιατρικού και νοσηλευτικού. Είμαστε ήδη στην τελική φάση με τα συναρμόδια Υπουργεία για να πάρουμε τις σχετικές εγκρίσεις. Επίσης, θα αξιοποιήσουμε ακόμα και τα προγράμματα κοινωφελούς εργασίας με πεντάμηνες συμβάσεις, προκειμένου να καλύψουμε και από εκεί περίπου τρεις χιλιάδες θέσεις υγειονομικών στο δημόσιο σύστημα υγείας. Φέτος θα είναι μια δύσκολη χρονιά, αλλά...
Κύριε Υπουργέ, κρατήστε τα υπόλοιπα για τη δευτερολογία σας.
…πιστεύω ότι με την υπεράνθρωπη συνεισφορά που κάνει το ανθρώπινο δυναμικό στα νοσοκομεία, μπορούμε να τα καταφέρουμε.
Τον λόγο έχει ο κ. Σταϊκούρας για να δευτερολογήσει.
Κύριε Υπουργέ, σας ευχαριστώ πολύ για την τοποθέτησή σας. Οι διαπιστώσεις στις οποίες αναφέρθηκα στην πρωτολογία μου για τα οξυμένα προβλήματα του νοσοκομείου, ξέρετε δεν είναι μόνο δικές μου, αλλά επιβεβαιώνονται και από τις ανακοινώσεις των εργαζομένων του Γενικού Νοσοκομείου Λαμίας, της Ένωσης Ιατρών Νοσοκομείων και Κέντρων Υγείας Φθιώτιδας, αλλά και από την επιστολή που έχει έρθει και προς εσάς από την πρώην υποδιοικήτρια της 5ης Υγειονομικής Περιφέρειας. Καταθέτω τα σχετικά έγγραφα στα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα, η διακοπή - και αυτό το τονίζω, γιατί δεν απαντήσατε - της λειτουργίας του Γραφείου Υποδιοίκησης της Υγειονομικής Περιφέρειας στη Λαμία συνιστά υποβάθμιση και ουσιαστικό πλήγμα στο σύστημα υγείας της Περιφέρειας Στερεάς Ελλάδας. Μοναδική εξαίρεση στις κοινές διαπιστώσεις στις οποίες κάναμε για την παρούσα κατάσταση του νοσοκομείου, αποτελεί ο εκτελών σήμερα προσωρινά χρέη διοικητή του νοσοκομείου, ο οποίος διέπραξε το ατόπημα στο υπηρεσιακό του σημείωμα προς την Υγειονομική Περιφέρεια - το οποίο μάλιστα έχει αναρτήσει στο site του Γενικού Νοσοκομείου Λαμίας - να προβαίνει σε αξιολογική κρίση του περιεχομένου της ερώτησης Βουλευτή. Εκλαμβάνω ότι ο εκτελών τα καθήκοντα του διοικητή έχει άγνοια της ορθής διοικητικής λειτουργίας και της δεοντολογίας και γι' αυτό κλείνω εδώ το θέμα. Κύριε Υπουργέ, αντιλαμβάνομαι τις δυσκολίες της τρέχουσας κατάστασης και τα προβλήματα που έχετε να αντιμετωπίσετε. Ξέρετε, τους προϋπολογισμούς δεν τους θέτει το Υπουργείο Οικονομικών. Τις οροφές δαπανών θέτει και το κάθε Υπουργείο θέτει τους προϋπολογισμούς των φορέων του. Αυτά τα προβλήματα τα αντιμετωπίσαμε και εμείς και μάλιστα, τα προηγούμενα δυόμισι χρόνια, έχοντας παραλάβει πολύ δυσμενέστερη κατάσταση. Όμως, κατά τη διάρκεια αυτής της περιόδου και στα πλαίσια του εφικτού, κάναμε τρία πράγματα και για το Νοσοκομείο Λαμίας. Πρώτον, στηρίχθηκε, όσο ήταν δυνατόν, η στελέχωση του Γενικού Νοσοκομείου Λαμίας με ιατρικό προσωπικό, με την πρόσληψη ορισμένων επικουρικών ιατρών, προκειμένου να καλυφθούν πιεστικές ανάγκες των ιατρικών τμημάτων του νοσοκομείου. Τονίζεται - το επαναλαμβάνω και εγώ και ορθώς το αναφέρατε - ότι το υπάρχον προσωπικό του νοσοκομείου είναι ικανό και έμπειρο και εργάζεται με φιλοτιμία. Χαίρομαι και εύχομαι να προχωρήσετε πολύ γρήγορα στην περαιτέρω ενδυνάμωση και στελέχωση με προσωπικό του νοσοκομείου. Το δεύτερο που κάναμε είναι ότι εκσυγχρονίστηκε και συμπληρώθηκε ο ιατρικός και τεχνολογικός εξοπλισμός. Στις 20 Δεκεμβρίου 2013 εξασφαλίστηκε επιπλέον εκτός του προϋπολογισμού του πίστωση ύψους 500.000 ευρώ, προκειμένου να καλυφθούν ανάγκες σε ιατρικό και τεχνολογικό εξοπλισμό για τα Γενικά Νοσοκομεία Λαμίας, Άμφισσας και Καρπενησίου. Το ποσό που αφορούσε το Γενικό Νοσοκομείο Λαμίας ήταν 290.000 ευρώ. Μεταγενέστερα, στις 23 Σεπτεμβρίου 2014, εξασφαλίστηκε επιπλέον - και πάλι εκτός προϋπολογισμού του νοσοκομείου - πίστωση ύψους 350.000 ευρώ για την απόκτηση νέου αξονικού τομογράφου δεκαέξι τομών και μετρητή οστικής πυκνότητας. Συνεπώς, παρά την ασφυκτική δημοσιονομική στενότητα που αποδεχόμαστε και οι δύο, χρηματοδοτήθηκε, όπως και σε άλλα νοσοκομεία της χώρας, η ενίσχυση του εξοπλισμού του νοσοκομείου και η αναβάθμιση των υπηρεσιών υγείας. Έχει ολοκληρωθεί η προμήθεια κάποιων μηχανημάτων, ενώ βρίσκονται σε διαδικασία προκήρυξης ή σε εξέλιξη διαγωνισμοί για την προμήθεια επιπλέον εξοπλισμού. Τρίτον, θεσμοθετήθηκε ο νέος οργανισμός του νοσοκομείου, που προβλέπει την ανάπτυξή του, με σημαντική αύξηση κλινών και με ενίσχυση του ανθρώπινου δυναμικού. Κύριε Υπουργέ, στόχος όλων μας θα πρέπει να είναι το Γενικό Νοσοκομείο Λαμίας να αποτελεί ένα σύγχρονο, λειτουργικό, ποιοτικό, αποτελεσματικό περιφερειακό νοσοκομείο της χώρας, που μαζί με τις άλλες δομές υγείας της ευρύτερης περιοχής θα αναβαθμίζεται συνεχώς και θα αναβαθμίζει τις υπηρεσίες υγείας που παρέχει στους πολίτες. Προς αυτή την κατεύθυνση οφείλουμε όλοι μας να συμβάλουμε. Σας ευχαριστώ πολύ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, προφανώς συμφωνούμε στην ανάγκη να υπάρξει ενίσχυση σήμερα και στο Νοσοκομείο Λαμίας και σε όλα τα νοσοκομεία της χώρας. Το θέμα είναι με ποια πολιτική μπορεί να γίνει αυτό. Εμείς από την πλευρά μας, οφείλουμε να πούμε ότι το πολιτικό σχέδιο, το οποίο υλοποιούνταν την προηγούμενη περίοδο και το οποίο προέβλεπε μία σχεδιασμένη συρρίκνωση του δημόσιου συστήματος υγείας και του κοινωνικού κράτους, οδηγούσε σε μεγαλύτερα αδιέξοδα και σε μία πλήρη αποδιοργάνωση του συστήματος υγείας. Οφείλουμε σήμερα να βάλουμε διαφορετικές πολιτικές προτεραιότητες ως κοινωνία και ως χώρα. Και σε αυτήν την κατεύθυνση κινείται η Κυβέρνηση. Για εμάς η δημόσια περίθαλψη, ιδιαίτερα στην περίοδο της ανθρωπιστικής κρίσης και της υγειονομικής φτώχειας, οφείλει να είναι κεντρική, οικονομική, κοινωνική και πολιτική προτεραιότητα. Γιατί πιστεύουμε ότι είναι και ζήτημα αξιοπρέπειας, είναι ζήτημα ευρωπαϊκών υγειονομικών standards, είναι ζήτημα κοινωνικής συνοχής και ζήτημα δημοκρατίας. Γι' αυτό, λοιπόν, αγωνιζόμαστε. Έχουμε εμπιστοσύνη στο έντιμο και αξιόπιστο δυναμικό, που έχει το σύστημα υγείας και προσπαθούμε σαν Κυβέρνηση να είμαστε στοιχειωδώς εντάξει στις οικονομικές υποχρεώσεις μας απέναντί του, παρά τις γνωστές δυσκολίες που υπάρχουν σήμερα με αυτό τον ελλειμματικό προϋπολογισμό, τον οποίο εκτελούμε. Οι αγορές των νοσοκομείων εκτελούνται κανονικά. Συνέκρινα τα στοιχεία ανάμεσα στο 2014 και στο 2015 και δεν υπάρχει διαφοροποίηση. Άρα, η εικόνα αυτή των πρωτόγνωρων ελλείψεων, στην οποία αναφέρεστε στην ερώτησή σας, δεν αντιστοιχεί στην πραγματικότητα. Βεβαίως, υπάρχουν προβλήματα πληρωμών στους προμηθευτές του συστήματος, υπάρχουν ληξιπρόθεσμες οφειλές και υπάρχει και ανάγκη νομοθετικής ρύθμισής τους από το Σεπτέμβριο του 2014 και μετά. Θα το αντιμετωπίσουμε και αυτό. Το κρίσιμο, όμως, ζήτημα σήμερα είναι να μπορέσουμε να στηρίξουμε το ανθρώπινο δυναμικό, του οποίου το ηθικό δοκιμάζεται μέσα από αυτή τη σωρευτική αρνητική και διαλυτική παρέμβαση, που έχει γίνει τα τελευταία χρόνια. Τα πράγματα είναι δύσκολα και το ξέρουμε. Πιστεύουμε, όμως, ότι με ισχυρή πολιτική βούληση, με στήριξη στους γιατρούς, στο νοσηλευτικό προσωπικό, στους ανθρώπους που χρόνια βάζουν πλάτη για να κρατηθεί όρθια η δημόσια περίθαλψη, μπορούμε να ξεπεράσουμε τις δυσκολίες της φετινής χρονιάς και στη συνέχεια να πάμε σε μια σοβαρή αναδιοργάνωση του δημόσιου συστήματος υγείας, με στροφή στην πρωτοβάθμια φροντίδα και πρόληψη, με παρεμβάσεις στους μηχανισμούς προκλητής ζήτησης, σπατάλης και διαφθοράς, που υπάρχουν ακόμα στο σύστημα, με αλλαγή φιλοσοφίας, με αναδιοργάνωση της λειτουργίας των δημόσιων νοσοκομείων, με έμφαση στη λειτουργία των τμημάτων επειγόντων περιστατικών και με προσοχή και ιδιαίτερη μέριμνα στα ειδικά τμήματα. Θα υπάρξει ειδική προκήρυξη για ενίσχυση των μονάδων εντατικής θεραπείας, των ειδικών μονάδων σήμερα στο σύστημα υγείας. Είναι πάρα πολλά τα κενά και η Κυβέρνηση, μέσα σε αυτό το δύσκολο δημοσιονομικό πλαίσιο, τα έχει θέσει ως πρώτη πολιτική προτεραιότητα. Ευχαριστώ.
Ευχαριστούμε. Καλά κάνετε και τα είπατε. Τα ακούει και ο Υπουργός Οικονομικών που είναι δίπλα, γιατί εκτός από τους γιατρούς και τους νοσηλευτές, πρέπει να τα ακούν και οι εκάστοτε Υπουργοί Οικονομικών. Κύριοι συνάδελφοι, θα επανέλθουμε στη σειρά, παρ' ότι δεν θα έπρεπε. Δεν πρέπει, όμως, να τιμωρηθούν οι δύο συνάδελφοι, ο κ. Κουτσούκος και ο κ. Κεγκέρογλου, που ήταν εδώ εγκαίρως. Κατόπιν τούτου, ζητώ συγνώμη από τους συναδέλφους του Κομμουνιστικού Κόμματος Ελλάδας, που έχουν κάνει ερώτηση προς τον κ. Ξανθό. Προχωράμε με τη σειρά που έχω μπροστά μου. Θα ακολουθήσει η τέταρτη με αριθμό 203/11-5-2015 επίκαιρη ερώτηση πρώτου κύκλου του Βουλευτή Ηλείας του Πανελληνίου Σοσιαλιστικού Κινήματος κ. Ιωάννη Κουτσούκου προς τον Υπουργό Οικονομικών, σχετικά με τις συζητήσεις της Κυβέρνησης για «διπλό νόμισμα». Για να μην κρατάμε τον Υπουργό Οικονομικών, ο οποίος, ενδεχομένως, να χρειάζεται να φύγει στο εξωτερικό, αμέσως μετά θα συζητηθεί και η ερώτηση του κ. Κεγκέρογλου. Κύριε Κουτσούκο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, μάθαμε, με σχετική καθυστέρηση, ότι στις 28 Απριλίου είχε έλθει εδώ στην Ελλάδα ο πρώην επικεφαλής οικονομολόγος της Deutsche Bank, ο κ. Μάγιερ, με τον οποίο συζητήσατε εσείς και ο Πρωθυπουργός την πρότασή του για το διπλό νόμισμα, το «Geuro», όπως λένε οι οικονομολόγοι. Αν κάνω λάθος, παρακαλώ να με διορθώσετε. Επειδή ο κ. Τσίπρας δεν έρχεται στη Βουλή, όπως τον έχει καλέσει επανειλημμένα ο κ. Βενιζέλος, για να μας πει με ποιο σχέδιο, ποιο στόχο και ποια προοπτική διαπραγματεύεται η Κυβέρνηση, ελπίζω να μας διαφωτίσετε εσείς σήμερα. Μέχρι σήμερα, έχουμε ακούσει πάρα πολλά και δεν ξέρω τι ακόμα θα ακούσουμε ή θα μάθουμε από όσα με ανευθυνότητα, επιπολαιότητα, πολλές φορές και γραφικότητα, λέγονται. Όμως, ακόμα και ο τελευταίος πολίτης ξέρει πως όταν, υποτίθεται, δίνεις μια σκληρή μάχη, κάνεις μια διαπραγμάτευση για να κρατήσεις τη χώρα εντός του ευρώ, δεν μπορείς να κάνεις συζητήσεις κάτω από το τραπέζι. Δεν μπορείς να συζητάς με ένα επίλεκτο μέλος της γραφειοκρατίας των εταίρων μας και να ακούς την πρότασή του. Ας το διαψεύδετε μετά ότι δεν συμφωνείτε. Την ώρα, όμως, που διαπραγματεύεσαι το να ακούς κάτι τέτοιο, σημαίνει ότι, ενδεχόμενα, κάτι άλλο έχεις στο μυαλό σου ή δίνεις μια άλλη εντύπωση. Όταν γίνεται μια συζήτηση ότι θα πληρώνεις τους μισθούς και τις συντάξεις με ένα χαρτί, που θα το υπογράψετε εσείς, με τη μορφή διπλού νομίσματος, κανένας δεν σε παίρνει στα σοβαρά. Και, φυσικά, δεν έχετε ούτε εσείς ούτε η Κυβέρνηση κανένα δικαίωμα να κάνετε τέτοιες συζητήσεις, γιατί δεν έχετε αυτήν την εντολή από το λαό. Άλλη εντολή έχετε από το λαό. Η εντολή σας είναι να πετύχετε κάτι καλύτερο και να κρατήσετε τη χώρα όρθια χάρη στις θυσίες του λαού, για τις οποίες εμείς πληρώσαμε το τίμημα και χάρη των οποίων εσείς τώρα διαπραγματεύεστε. Περιμένουμε, λοιπόν, να μας πείτε γιατί τα κάνετε όλα αυτά, ποιος είναι ο στόχος σας και πού θέλετε να πάτε τη χώρα. Πείτε μας επιτέλους μια αλήθεια.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Κουτσούκο, με πολύ μεγάλη χαρά θα απαντήσω στο ερώτημά σας. Κύριε Πρόεδρε, γι' αυτό υπάρχει η κοινοβουλευτική διαδικασία του ελέγχου, έτσι ώστε να μην υπάρχει η παραπληροφόρηση και να μην χρειάζεται να επαφίεται κανείς Βουλευτής ή κανένας πολίτης στα διάφορα τα οποία γράφονται. Θα είμαι πολύ ξεκάθαρος στην απάντησή μου. Αν δεν είχα ιδία γνώμη του τι συζητήσαμε με τον κ. Μάγιερ όταν ήλθε στο γραφείο μου - και κατόπιν με τον Πρωθυπουργό - θα φανταζόμουν ότι έχετε τοποθετήσει κάποιο κοριό και ότι ακούσατε. Φυσικά, αυτό ήταν αστεϊσμός. Γνωρίζω ότι δεν έχετε κάνει κάτι τέτοιο, για τον απλούστατο λόγο ότι από τα λεγόμενά σας είναι ξεκάθαρο ότι δεν έχετε καμμία απολύτως εικόνα για το τι συζητήσαμε. Δεν συζητήσαμε γι' αυτό που λέτε. Δεν συζητήσαμε για το παράλληλο νόμισα. Θα ήθελα, όμως, να είμαι σαφέστατος και κατατοπιστικός: Τον κ. Μάγιερ τον γνώρισα τον περασμένο Νοέμβρη. Ήμουν προσκεκλημένος σε ένα συνέδριο στη Φλωρεντία από τον κ. Ρέντζι, πολύ πριν προκηρυχθούν οι εκλογές, ως οικονομολόγος και η δική μου ομιλία προηγήθηκε της δικής του. Ήταν μια ομιλία για την κρίση του ευρώ, όχι για την ελληνική κρίση. Κατόπιν, ο κ. Μάγιερ με εξέπληξε, ξεκινώντας την ομιλία του λέγοντας ότι συμφωνεί με την τοποθέτησή μου. Από τότε ξεκίνησε μία ανταλλαγή απόψεων ακαδημαϊκή, αλλά και πολιτική. Τον κ. Μάγιερ τον δέχτηκα στο γραφείο μου και ακριβώς επειδή θεωρώ ότι οι απόψεις του έχουν πολύ μεγάλο ενδιαφέρον - όχι για το παράλληλο νόμισμα, αλλά για τη δομική κρίση του ευρώ και για το προς τα πού πηγαίνει η ευρωζώνη - έκρινα ότι είναι καλό να έχει και μια συζήτηση με τον Πρωθυπουργό επ' αυτού. Τη διαφωνία για ένα παράλληλο νόμισμα - το «Geuro» - το οποίο έχει προτείνει σε ένα άρθρο του ο κ. Μάγιερ, την έχω καταθέσει - υπάρχει και στο youtube - σε εκείνο το συνέδριο του Νοεμβρίου. Σας διαβεβαιώ, λοιπόν, κύριε Κουτσούκο, ότι δεν ήταν αυτό το θέμα της συζήτησης. Θα σας πω ακριβώς ποιο ήταν το θέμα της συζήτησης. Το θέμα της συζήτησης ήταν το πώς μπορεί να αξιοποιηθεί βέλτιστα η δημόσια περιουσία, στο πλαίσιο ενός αναπτυξιακού οχήματος, μιας αναπτυξιακής τράπεζας που αποτελεί μέρος των σχεδιασμών μας. Μιας και έχω περίπου ακόμα ένα λεπτό…
Θα έχετε ανοχή να ολοκληρώσετε.
Ναι, θα ολοκληρώσω. Όταν συνομιλώ με άλλους οικονομολόγους, οι οποίοι κατακρίνουν το ευρώ και μάλιστα μας προτείνουν και έξοδο από το ευρώ - όπως για παράδειγμα ο Πωλ Κρουγκμαν, o Νουριέλ Ρουμπινί - δεν έχω ακούσει τέτοιου είδους κριτική, γιατί συνομιλώ μαζί τους. Ο κ. Μάγιερ, όμως, έχει ενδιαφέρον, γιατί έχει δημιουργήσει ένα θόρυβο. Εγώ θα σας πω γιατί πιστεύω ότι έχει δημιουργηθεί αυτός ο θόρυβος. Ο κ. Μάγιερ, όπως σωστά είπατε, ήταν chief economist, ο βασικός σύμβουλος της Deutsche Bank, στην περίοδο της κρίσης και στην περίοδο που η κυβέρνηση του ΠΑΣΟΚ το Μάιο του 2010 προέβη στη δανειακή συμφωνία. Τότε ο κ. Μάγιερ, όπως που μου έχει πει και ο ίδιος, ήταν σαφώς υπέρ εκείνης της δανειακής συμφωνίας και γενικότερα του τρόπου με τον οποίο η ευρωζώνη αντιμετώπισε την κρίση. Μετά το PSI το δικό μας - το οποίο κατ' εμέ ήταν απαράδεκτο και εδώ έχουμε μια διαφωνία με τους συναδέλφους του ΠΑΣΟΚ - ο ίδιος είχε τα «Επιφάνειά» του. Άρχισε να διαφωνεί με την κεντρική στάση της γερμανικής κυβέρνησης, της Bundesbank, του γερμανικού Υπουργείου Οικονομικών, όσον αφορά τον τρόπο με τον οποίο πρέπει να αντιμετωπιστεί η κρίση του ευρώ. Νομίζω ότι κάποιοι - και δεν αναφέρομαι σε εσάς, κύριε Κουτσούκο, εδώ δεν είναι χώρος για αντιπαλότητες και διαξιφισμούς - οι οποίοι έγραψαν για τα δημοσιεύματα τα οποία έγραψαν, ανησυχούν όταν ένας άνθρωπος ο οποίος ήταν τόσο - όπως είπατε σωστά - μέρος του χρηματοπιστωτικού συστήματος της Γερμανίας, με πολύ καλές διασυνδέσεις με τη γερμανική Κυβέρνηση, που υποστήριζε της μνημονιακές πολιτικές τότε, σήμερα έρχεται και λέει: «Έσφαλα, ήταν καταστροφικό για το ευρώ και αυτό που συμβαίνει στην Ελλάδα τα τελευταία χρόνια, αποτελεί απόδειξη του πόσο αδιέξοδη ήταν εκείνη η πολιτική». Κύριε Πρόεδρε, θα κλείσω…
Έχετε άνεση χρόνου.
Δεν υπάρχει λόγος. Θα επανέλθω στη δευτερολογία μου. Νομίζω ότι έχω απαντήσει στον κ. Κουτσούκο. Θα ήθελα, όμως, να ζητήσω μία συγγνώμη προς το πρόσωπό σας…
Δεν υπάρχει κανένα θέμα συγγνώμης.
Επιτρέψτε μου να τελειώσω.
Για τους συναδέλφους το είπα. Εγώ ούτως ή άλλως θα ήμουν εδώ.
Όχι, σας χρωστώ μία γραπτή απάντηση σε μία ερώτηση που μου θέσατε για έναν άλλο συνάδελφο και συνεργάτη μου, τον κ. Γκλεν Κιμ. Θα σας τη φέρω πολύ σύντομα.
Καλώς. Κύριε Κουτσούκο, έχετε τον λόγο για τη δευτερολογία σας για τρία λεπτά.
Προφανώς, κύριε Υπουργέ, δεν έχω κοριούς. Μάλιστα, την τελευταία περίοδο, με αφορμή την εκλογή του Προέδρου της Δημοκρατίας, που είδαμε διάφορα - «κοριούς gate» - εδώ στη χώρα μας, τα καταδικάσαμε και ως κόμμα και προσωπικά. Δυστυχώς, μας έβαλε σε μεγάλο προβληματισμό η δική σας χθεσινή τοποθέτηση, ότι έχετε υποκλέψει συνομιλίες του Eurogroup. Είπατε ότι για λόγους εμπιστευτικότητας δεν τις δίνετε, αλλά φαντάζομαι πως θα προκαλέσετε το ενδιαφέρον του ιστορικού του μέλλοντος, όταν θα τις δημοσιοποιήσετε. Επειδή, λοιπόν, δεν έχουμε κοριούς, κύριε Υπουργέ, είδα τη διάψευση του κ. Σακελλαρίδη στις 11 του Μάη - στο briefing - όπου ανέφερε, «Συζητάμε, αλλά δεν σημαίνει ότι συμφωνούμε», όταν τον ρώτησαν οι δημοσιογράφοι για την πρόταση του κ. Μάγιερ για το διπλό νόμισμα. Είδα και μια δικιά σας τοποθέτηση σε ένα κανάλι, περπατώντας εδώ έξω από τη Βουλή, που δώσατε την ίδια απάντηση. Άρα, συζητήσατε, μιας και ο κ. Μάγιερ έχει διατυπώσει αυτήν την πρόταση. Μπορεί να έχει μετανιώσει ο ίδιος γι' αυτά που έγιναν τότε, αλλά η σημερινή του πρόταση είναι πολύ πιο επικίνδυνη. Διότι εσείς, κύριε Υπουργέ, έχετε μιλήσει για τους συναδέλφους σας που έχουν κάνει καριέρα, υποστηρίζοντας τη δραχμή, αλλά ουσιαστικά μια συζήτηση για το διπλό νόμισμα μπάζει τη δραχμή από άλλη πόρτα. Μη μου πείτε, κύριε Υπουργέ, ότι ένας πανέξυπνος άνθρωπος σαν κι εσάς, αναγνωρισμένος οικονομολόγος, είναι δυνατόν να μη βλέπει τη φάκα που είναι πίσω από το τυρί. Η φάκα είναι η οικειοθελής έξοδος. Το τυρί είναι οποιαδήποτε άλλη συζήτηση για οποιοδήποτε άλλο νόμισμα. Κατά συνέπεια, έχω την αίσθηση ότι δεν μας είπατε όλη την αλήθεια. Δεν λέω ότι μας είπατε ψέματα. Δεν μας είπατε όλη την αλήθεια. Κύριε Υπουργέ, επειδή έχουμε ακούσει από σας πάρα πολλά όλον αυτόν τον καιρό - έχουμε ακούσει ότι δεν θέλουμε τη δόση και μετά διαπραγματευόμαστε για μια μικρή δόση, έχουμε ακούσει για τη «μούφα» του ΦΠΑ με τις κάρτες που θα έπαιρναν επιστροφή και δεν την παίρνουμε, έχουμε ακούσει για τους καλωδιωμένους «ρουφιανοτουρίστες», έχουμε ακούσει άπειρα - επιτρέψτε μου να έχω μια επιφύλαξη. Πράγματι, θα είχε ενδιαφέρον να μπορέσει ο λαός κάποια στιγμή, λίγο αργότερα, να κρίνει την αξιοπιστία των λεγομένων. Διότι, κύριε Υπουργέ, θέλω να σας πω το εξής: Δεν ασκείτε χρέη ακαδημαϊκού στο Υπουργείο Οικονομικών. Εκπροσωπείτε την Κυβέρνηση και πρέπει να εργάζεστε για τους στόχους της Κυβέρνησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κατά συνέπεια, απαιτούμε - και σας έχει καλέσει κι εσάς ο κ. Βενιζέλος να καταθέσετε τα έγγραφα της επικύρωσης της κύριας δανειακής σύμβασης, αλλά και τον κ. Τσίπρα - μια περισσότερη σαφήνεια για το πού εντάσσεται κάθε φορά η συζήτηση, πού εντάσσεται κάθε φορά κάτι που λέτε εσείς και αν υπηρετεί έναν εθνικό στόχο, που τελικά πρέπει να αποβεί σε μια επιτυχημένη διαπραγμάτευση. Διότι - και τελειώνω, κύριε Πρόεδρε - ή δεν έχετε σχέδιο και θα μας πάτε σε αδιέξοδο, στα «βράχια» ή έχετε σχέδιο, το οποίο θα το πληρώσει πολύ ακριβά ο λαός, με έναν πολύ μεγάλο λογαριασμό, τον οποίο λογαριασμό στο τέλος θα τον στείλει στο ΣΥΡΙΖΑ, όπως έστειλε και τον προηγούμενο σε μας. Ένα από τα δύο συμβαίνει. Πείτε μας, λοιπόν, την αλήθεια.
Κύριε Υπουργέ, συγγνώμη, πριν σας δώσω τον λόγο για να ολοκληρώσετε και παραδώσω την έδρα στο συνάδελφό μου κ. Ιωάννη Μπαλάφα, θα ήθελα να κάνω κάποιες ανακοινώσεις. Κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 22 Μαΐου 2015. Α. ΕΠΙΚΑΙΡΕΣ ΕΡΩΤΗΣΕΙΣ (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 206/12-5-2015 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την καθυστέρηση των πληρωμών προς τους συνεταιρισμούς των Υλοτόμων του Κάτω Νευροκοπίου του Νομού Δράμας από το Πράσινο Ταμείο. 2. Η με αριθμό 199/8-5-2015 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την ανάγκη κυβερνητικής παρέμβασης για τη διεκδίκηση αποζημιώσεων από Ευρωπαϊκούς πόρους για την αντιμετώπιση των πλημμυρικών φαινομένων στα Τενάγη των Φιλίππων. 3. Η με αριθμό 166/28-4-2015 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την εκμετάλλευση του εθνικού μας πλούτου και την ενεργειακή πολιτική. 4. Η με αριθμό 178/4-5-2015 επίκαιρη ερώτηση του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Επικρατείας, σχετικά με την προσφυγή στη δικαιοσύνη των τηλεοπτικών σταθμών για τις αποφάσεις του Υπουργού Επικρατείας να καταβάλλουν το τέλος χρήσης συχνοτήτων. 5. Η με αριθμό 131/21-4-2015 επίκαιρη ερώτηση του Βουλευτή Αιτωλοακαρνανίας του Πανελληνίου Σοσιαλιστικού Κινήματος κ. Δημητρίου Κωνσταντόπουλου προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την έναρξη του προγράμματος «Εξοικονόμηση κατ΄ Οίκον» στα πλαίσια του Συμφώνου Εταιρικής Σχέσης (ΣΕΣ - νέο ΕΣΠΑ) 2014-2020 και επανεκκίνηση της οικοδομικής δραστηριότητας. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 736/12-3-2015 ερώτηση του Βουλευτή Αχαΐας του Ποταμιού κ. Ιάσωνα Φωτήλα προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την κατασκευή - επέκταση της διώρυγας του Πηνειού στην περιοχή της Δυτικής Αχαΐας. 2. Η με αριθμό 1402/1-4-2015 ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την καθυστέρηση στην Ανάρτηση Δασικών Χαρτών και μέτρα προστασίας δασών και δασικών εκτάσεων. 3. Η με αριθμό 546/6-3-2015 ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με τις δεσμεύσεις που ανέλαβε η Κυβέρνηση σε θέματα περιβάλλοντος και ενέργειας. 4. Η με αριθμό 1127/26-3-2015 ερώτηση του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με τις καθυστερήσεις πληρωμών του προγράμματος «Εξοικονόμηση κατ΄ Οίκον». 5. Η με αριθμό 176/20-2-2015 ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την μονάδα βιομάζας στη θέση Κοπανάδες στην Π.Ε. Ηρακλείου. 6. Η με αριθμό 836/16-3-2015 ερώτηση του Βουλευτή Β΄ Αθηνών του Πανελληνίου Σοσιαλιστικού Κινήματος κ. Ανδρέα Λοβέρδου προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την Ρυθμιστική Αρχή Ενέργειας. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και δύο εκπαιδευτικοί συνοδοί τους από το 6ο Δημοτικό Σχολείο Παλαιού Φαλήρου και τριάντα πέντε μαθητές και μαθήτριες και τρεις εκπαιδευτικοί συνοδοί τους από το 112ο Δημοτικό Σχολείο Αθήνας. Η Βουλή σάς καλημερίζει και σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τρία λεπτά για να ολοκληρώσετε τη δευτερολογία σας.
Ευχαριστώ, κύριε Πρόεδρε. Κύριε Κουτσούκο, να είμαστε ξεκάθαροι. Κατ' αρχάς, σέβομαι το ερώτημα το οποίο μου θέσατε και δεν πρόκειται να πλατειάσω σε μια γενικότερη αντιπαράθεση περί οικονομικής πολιτικής ούτε να απαντήσω σε αιχμές που αφήνετε για το πρόσωπό μου. Δεν είναι αυτός ο στόχος μου εδώ. Ο στόχος μου είναι να απαντήσω στο ερώτημά σας. Και το ερώτημά σας ήταν σαφές κι εύλογο. Συζητήσαμε με τον κ. Μάγιερ το παράλληλο νόμισμα; Όχι. Έχουμε τη δυνατότητα να συζητάμε με σημαντικούς ανθρώπους, που έχουν παίξει ρόλο - και παίζουν ρόλο - στο χρηματοπιστωτικό σύστημα και γενικότερα στο ευρωζωνικό γίγνεσθαι, ζητήματα τα οποία αφορούν και εσάς και εμάς και την ελληνική κοινωνία, χωρίς να ταυτιζόμαστε μαζί τους; Με άλλα λόγια, συζητάμε μόνο με αυτούς με τους οποίους συμφωνούμε; Αυτό δεν θα είχε κανένα λόγο. Είμαι ξεκάθαρος και επαναλαμβάνω αυτό που είπα προηγουμένως: Το θέμα της συζήτησής μας - όπου ούτε σε αυτό συμφωνήσαμε, αλλά είχε ενδιαφέρον η ανταλλαγή απόψεων - αφορούσε τον τρόπο με τον οποίο η δημόσια περιουσία και συγκεκριμένα οι μετοχές που κρατάει το δημόσιο μετά από ιδιωτικοποίηση, όπως οι μετοχές του ΟΤΕ ή οι μετοχές που θα παρακρατήσει το ελληνικό δημόσιο αν γίνει ιδιωτικοποίηση ενός άλλου περιουσιακού στοιχείου, μπορεί να αξιοποιηθεί στο πλαίσιο ενός αναπτυξιακού οχήματος. Ο κ. Μάγιερ έχει συγκεκριμένες απόψεις και προτάσεις, οι οποίες εκπορεύονται μάλιστα και από την εμπειρία του στο γερμανικό έδαφος, στη γερμανική οικονομία. Αυτό ήταν το θέμα της συζήτησης. Μου θέσατε το ερώτημα αν συζητήσαμε το παράλληλο νόμισμα, και αν όχι, τι συζητήσαμε. Νομίζω ότι σας απαντώ ευθαρσώς. Αν εσείς έχετε επιφυλάξεις, θα σας παρακαλούσα να τις κρατήσετε για τον εαυτό σας, έως ότου έχετε κάποια στοιχεία που αποδεικνύουν ότι ο Υπουργός ψεύδεται. Ευχαριστώ.
Ευχαριστούμε τον κύριο Υπουργό. Προχωράμε στην επόμενη ερώτηση, την οποία επίσης θα απαντήσει ο κ. Βαρουφάκης. Είναι η πέμπτη με αριθμό 180/4-5-2015 επίκαιρη ερώτηση δεύτερου κύκλου του Βουλευτή Ηρακλείου του Πανελληνίου Σοσιαλιστικού Κινήματος κ. Βασιλείου Κεγκέρογλου προς τον Υπουργό Οικονομικών, σχετικά με την καταγγελία του ΣΥΡΙΖΑ όταν ήταν αντιπολίτευση για τη ρύθμιση που κατατέθηκε με την τροπολογία 1251/67/7-3-2014 και εντάχθηκε στο ν. 4250/26-3-2014 και αφορούσε πρόστιμα 1,2 δισεκατομμυρίων του Υπουργείου Διοικητικής Μεταρρύθμισης. Κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Ακριβώς όπως είπατε, ο ΣΥΡΙΖΑ ως αντιπολίτευση το Μάρτιο του 2014 είχε επικρίνει, κατακρίνει, καταγγείλει την τότε κυβέρνηση και, βέβαια, τους Βουλευτές που στήριξαν τη συγκεκριμένη διάταξη, η οποία είχε ως στόχο, κατά την τεκμηρίωση του Υπουργείου Οικονομικών, τη δίκαιη αντιμετώπιση «διπλής» φορολόγησης, που υπέστησαν συγκεκριμένες δραστηριότητες και η οποία ήρθε να αποκαταστήσει τα πράγματα. Ο ΣΥΡΙΖΑ, λοιπόν, κατήγγειλε ότι χαρίζονται 1,2 δισεκατομμύρια και, μάλιστα, το χαρακτηριστικό της συγκεκριμένης δέσμευσης του ΣΥΡΙΖΑ ήταν ότι αυτά τα 1,2 δισεκατομμύρια θα τα ανακτήσει με άρση, αφενός της συγκεκριμένης διάταξης, αλλά και συγκεκριμένες ενέργειες. Το δεύτερο στοιχείο που εντάσσω στο πλαίσιο της ερώτησης είναι η επανάληψη αυτών των καταγγελιών από τον κ. Στρατούλη πρόσφατα, το Μάρτιο του 2015, δηλαδή ένα χρόνο μετά, όπου επανέλαβε ότι αυτό συνέβη. Μάλιστα, ονομάτισε και τις εταιρείες, τη «MOTOR ΟIL» και τα ΕΛΠΕ. Και, βέβαια, δεν στάθηκε εκεί, αλλά έβαλε μέσα και την Τράπεζα Πειραιώς. Θα καταθέσω και το σχετικό δημοσίευμα της εφημερίδας «ΑΥΓΗ», αν και στα Πρακτικά υπάρχει η σχετική τοποθέτηση του κ. Στρατούλη - το επιβεβαίωσα - ο οποίος βεβαίως επανέλαβε, όντας Κυβέρνηση πλέον και Υπουργός Κοινωνικής Ασφάλισης ο ίδιος, ότι αυτό θα υλοποιηθεί, γιατί είναι μια προεκλογική δέσμευση του ΣΥΡΙΖΑ. Θέλω, λοιπόν, από τον κύριο Υπουργό να μας πει σήμερα αν θα προβεί τελικά στην ανάκτηση των 1,2 δισεκατομμυρίων, που είναι, μάλιστα, τόσο απαραίτητο για τη χρηματοδότηση της χώρας - εκτός αν το θεωρεί μηδαμινό ποσό και δεν ασχολείται η Κυβέρνηση - και πότε θα το κάνει. Ήδη έχουν περάσει πέντε μήνες. Δεν υπάρχει πίεση νομοθετικού έργου. Απ' ό,τι ξέρετε και εσείς, κύριε Πρόεδρε, τα τρία τέταρτα του χρόνου μόνο με ερωτήσεις ασχολούμαστε και με πάρεργα. Με νομοθετικό έργο δεν ασχολούμαστε. Ας φέρει τη διάταξη, να την ψηφίσουμε όλοι, να πάρουμε πίσω τα 1,2 δισεκατομμύρια. Αυτό είναι που ζητάω από τον κύριο Υπουργό.
Ευχαριστούμε, κύριε Κεγκέρογλου. Κύριε Υπουργέ, έχετε τον λόγο για τρία λεπτά.
Κύριε Πρόεδρε, κύριοι συνάδελφοι, είμαι νέος Βουλευτής και ίσως δεν γνωρίζω τις διαδικασίες. Όμως, μου φαίνεται λίγο παράδοξο να μου τίθεται ερώτημα που αφορά τον κ. Στρατούλη. Δεν καταλαβαίνω γιατί δεν τίθεται το ερώτημα στον κ. Στρατούλη. Θα μου επιτρέψετε να μην απαντήσω εκ μέρους του κ. Στρατούλη. Δεν νομίζω ότι είναι εύλογο. Όμως, θα μου επιτρέψετε αντί γι' αυτό. Να επικεντρωθώ στο ζητούμενο. Το ζητούμενο ποιο είναι; Το ζητούμενο είναι η καταπολέμηση της φοροδιαφυγής μέσω τριγωνικών συναλλαγών, μέσω φορολογικών παραδείσων, οι οποίες κινήσεις φοροδιαφυγής χτίζονται πίσω από τον τοίχο προστασίας της αποφυγής διπλής φορολόγησης. Θέλω - γιατί προσπαθώ να είμαι όσο γίνεται πιο συγκεκριμένος στην απάντησή μου, διότι νομίζω ότι αυτή είναι μια συζήτηση πάρα πολύ σημαντική - να κάνω μια μικρή, σύντομη ιστορική αναδρομή: Η πρώτη προσπάθεια τα τελευταία χρόνια για την καταπολέμηση της φοροδιαφυγής μέσω τριγωνικών συναλλαγών, έγινε - και πολύ καλά έγινε - από την κυβέρνηση ΠΑΣΟΚ το 2010. Θα σας θυμίσω ότι τότε, στην αρχή του μνημονίου, με το ν.3742/2010 θεσπίζεται διάταξη, η οποία απαγορεύει να αναγνωρίζονται δαπάνες από τριγωνικές συναλλαγές. Και αυτό ήταν ένα μη μαχητό τεκμήριο. Ήταν πολύ σωστό αυτό. Με τον ίδιο νόμο οριζόταν ότι δεν αναγνωρίζονται οι δαπάνες όταν η συναλλαγή γίνεται με φυσικά ή νομικά πρόσωπα ή νομικές οντότητες, που έχουν έδρα σε μη συνεργάσιμα κράτη, σε φορολογικούς παραδείσους. Επίσης, οριζόταν ότι δεν αναγνωρίζονταν οι δαπάνες που γίνονταν με επιχειρήσεις που έχουν έδρα σε κράτη με προνομιακό φορολογικό καθεστώς, εκτός αν ο φορολογούμενος μπορεί να αποδείξει ότι οι δαπάνες αυτές αφορούν πραγματικές και συνήθεις συναλλαγές. Αυτός ήταν ο νόμος του ΠΑΣΟΚ το 2010. Το 2011, με το ν.3943, ορίζεται ότι αναγνωρίζονται οι δαπάνες όταν η συναλλαγή γίνεται με φυσικά ή νομικά πρόσωπα ή νομικές οντότητες, που έχουν έδρα σε μη συνεργάσιμα κράτη αν ο ενδιαφερόμενος αποδείξει ότι αυτές αφορούν πραγματικές και συνήθεις συναλλαγές, δηλαδή το μη μαχητό τεκμήριο μετατρέπεται σε μαχητό τεκμήριο. Και τότε, έρχεται η μεγάλη αλλαγή, ξεκινάει η μεγάλη ανατροπή. Τον Ιανουάριο του 2013, με το ν. 4110, καταργείται η απαγόρευση αναγνώρισης δαπανών από τριγωνικές συναλλαγές και αρχίζει να ισχύει η διάταξη αυτή από τη χρήση του 2012 και μετά. Στη συνέχεια, στις 21 Αυγούστου του 2013, ο τότε Γενικός Γραμματέας Δημοσίων Εσόδων, κ. Θεοχάρης, εκδίδει την απόφαση υπ' αριθμ. 1198, που ορίζει ότι δαπάνες από τριγωνικές συναλλαγές για τα έτη 2010 και 2011 μπορούν να αναγνωριστούν από τη στιγμή που η επιχείρηση αποδεικνύει ότι οι εν λόγω συναλλαγές είναι πραγματικές και συνήθεις. Μία εγκύκλιος, όμως, όπως η δική του, δεν παράγει, όπως καταλαβαίνουν όλοι οι συνάδελφοι, δίκαιο και ασφαλώς δεν θα μπορούσε να τροποποιήσει τις ισχύουσες τότε διατάξεις του νόμου. Χρειαζόταν νομοθετική ρύθμιση γι' αυτό. Το 2014, αντί να εισπραχθούν φόροι, πρόστιμα και προσαυξήσεις εκατοντάδων εκατομμυρίων ευρώ για τις χρήσεις του 2010 και του 2011- πρόστιμα που είχαν επιβληθεί σε εταιρείες που δραστηριοποιούνταν με τριγωνικές συναλλαγές μέσω offshore - και να τεθεί τέρμα σε αυτό το αμαρτωλό καθεστώς, όπως είχε στόχο και ο νομοθέτης του ΠΑΣΟΚ το 2010, προωθήθηκε η νομοθετική ρύθμιση που θα έλυνε το πρόβλημα των προστίμων και τελικά φόροι, πρόστιμα και προσαυξήσεις θα διαγράφονταν. Φτάνουμε, λοιπόν, στο 2014 όπου κατατίθεται η τροπολογία υπ' αριθμ. 4250 που αναφέρατε, κύριε Κεγκέρογλου, και με τη ρύθμιση αυτή επανέρχεται η διάταξη που θέσπιζε την απαγόρευση αναγνώρισης των δαπανών από τριγωνικές συναλλαγές, όμως εισάγεται το εξής εδάφιο: «Εάν πρόκειται για πραγματικές και συνήθεις συναλλαγές κατά το μέρος που αντιστοιχούν σε τιμές εντός του εύρους των τιμών τις ημέρες συναλλαγής, οι οποίες τιμές διαμορφώνονται σε χρηματιστήρια εμπορευμάτων ή σε οργανωμένες χρηματιστηριακές αγορές, τότε οι δαπάνες από τριγωνικές συναλλαγές αναγνωρίζονται». Στόχος της τροπολογίας ήταν να σβηστούν πρόστιμα που είχαν επιβληθεί μετά από φορολογικούς ελέγχους σε μεγάλους ελληνικούς πετρελαϊκούς και επιχειρηματικούς ομίλους, που είχαν πραγματοποιήσει αγορές μέσω τρίτων κατά παράβαση της φορολογικής νομοθεσίας. Επομένως, κύριοι συνάδελφοι, κύριε Πρόεδρε, οι καταγγελίες του ΣΥΡΙΖΑ τότε περί χαριστικής ρύθμισης ήταν σωστές. Και σε καμμία περίπτωση δεν ήταν αποτέλεσμα κάποια προπαγανδιστικής διάθεσης. Συμπερασματικά, οι προηγούμενες κυβερνήσεις, προσπαθώντας να εξαιρέσουν τις εταιρείες εμπορίας πετρελαιοειδών από τις διατάξεις για τις τριγωνικές συναλλαγές και να διαγράψουν τα ήδη επιβληθέντα πρόστιμα, προσπαθούν να βρουν νομοτεχνικά τεχνάσματα. Τελικά το κατάφεραν μετά από τέσσερα χρόνια σε σύγκρουση με την αρχική πρόθεση της κυβέρνησης του ΠΑΣΟΚ του 2010 και ύστερα από επανειλημμένες προσπάθειες με την ψήφιση της τροπολογίας 4250/2014 να αναγνωρίζεται ως έξοδο των διυλιστηρίων η αγορά του αργού πετρελαίου, όταν η δαπάνη της αγοράς οφείλεται σε φυσικό ή νομικό πρόσωπο ή σε νομική οντότητα, της οποίας η δραστηριότητα στη συγκεκριμένη συναλλαγή εξαντλήθηκε στην τιμολόγηση και η παράδοση των αγαθών ή η παροχή των υπηρεσιών διενεργήθηκε από τρίτο πρόσωπο. Ως Κυβέρνηση - για να κλείσω, κύριε Πρόεδρε - είναι σαφές ότι στοχεύουμε στην πάταξη της φοροδιαφυγής μέσω τριγωνικών συναλλαγών, μέσω συναλλαγών με κράτη με προνομιακό φορολογικό καθεστώς. Η πρώτη μας προσπάθεια έγινε με το άρθρο 21 του ν. 4321. Το Υπουργείο μας και η Αναπληρώτρια Υπουργός κ. Βαλαβάνη επεξεργάζονται την έκδοση απόφασης με λεπτομέρειες του πώς θα γίνει αυτό. Όσο αφορά το ερώτημά σας για την ανάκτηση του 1,2 δισεκατομμυρίου, σας διαβεβαιώ ότι οι νομικές μας υπηρεσίες στο πλαίσιο του νόμου κάνουν ό,τι γίνεται, ό,τι είναι δυνατόν για να διερευνηθούν οι δυνατότητες του ελληνικού δημοσίου να ακυρωθεί η τεράστια απόλεση που οφείλεται στην προηγούμενη κυβέρνηση. Ευχαριστώ πολύ.
Ευχαριστούμε. Τον λόγο έχει ο κ. Κεγκέρογλου για τρία λεπτά.
Όση ώρα άκουγα στα επτά λεπτά που μίλησε ο κύριος Υπουργός, κύριε Πρόεδρε, θυμήθηκα τη λαϊκή ρήση «τα πολλά λόγια είναι φτώχεια». Στη συγκεκριμένη περίπτωση δεν μιλώ για οικονομική φτώχεια, αλλά για ένδεια επιχειρημάτων. Το ερώτημα είναι συγκεκριμένο. Γιατί γι' αυτά τα 880 εκατομμύρια, διότι περί αυτού πρόκειται, από τα οποία απαλλάχτηκαν οι δύο συγκεκριμένες εταιρείες - και εμείς πειστήκαμε ότι δικαίως απαλλάχτηκαν, γι' αυτό ψηφίσαμε, επειδή ήταν δίκαιη η αντιμετώπιση στο πλαίσιο διπλής φορολογίας - δεν έρχεται διάταξη, ρύθμιση, τώρα, χθες, αύριο, να μας πει ο Υπουργός πότε, προκειμένου να ανακτηθούν; Απλά πράγματα. Οι «περικοκλάδες», οι δικαιολογίες, νομικές υπηρεσίες και όλα τα σχετικά είναι για να αποφύγει το ερώτημα. Κοιτάξτε: Ή είχατε δίκιο και θα φέρετε τη διάταξη να την ανακτήσετε και θα κυνηγάνε μετά οι δύο εταιρείες πώς θα την ανατρέψουν για να μην πληρώσουν τα 880 εκατομμύρια - αυτή είναι πολιτική πρωτοβουλία και λύση - ή θα πείτε ότι δικαίως αυτή η διάταξη απάλλαξε από διπλή φορολόγηση τις δύο συγκεκριμένες εταιρείες. Ενδιάμεσο δεν υπάρχει. Καθαρά πράγματα. Και δεν αξιοποιώ άλλον τον χρόνο. Αυτό είναι, κύριε Υπουργέ. Εδώ «περικοκλάδες» όχι. Αλλού οι «περικοκλάδες».
Ευχαριστούμε. Τον λόγο έχει ο κύριος Υπουργός, για τρία λεπτά.
Όντως, κύριε συνάδελφε, τα πολλά λόγια είναι φτώχεια. Εμείς δεν θα παρανομήσουμε. Οι νομικές υπηρεσίες δουλεύουν έτσι ώστε οποιαδήποτε παρέμβαση και τροπολογία καταθέσουμε θα είναι σύμφωνα με τους νόμους και το Σύνταγμα της χώρας. Αυτό που συνέβαινε στο παρελθόν, που η εκτελεστική εξουσία παρανομούσε εν γνώσει της αφήνοντας στα δικαστήρια την εξέλιξη των υποθέσεων, δεν θα συμβεί σε εμάς. Το αν, κύριε Κεγκέρογλου, έχετε δίκιο ότι ορθά, νόμιμα και ηθικά διαγράφτηκαν αυτά τα πρόστιμα από τις δύο συγκεκριμένες επιχειρήσεις, θα το κρίνει ο ελληνικός λαός. Το έχει ήδη κρίνει και σάς έχει καταδικάσει.
Ο λαός θα το κρίνει;
Ευχαριστούμε τον κύριο Υπουργό. Προχωρούμε στην τρίτη με αριθμό 211/12-5-2015 επίκαιρη ερώτηση δεύτερου κύκλου του Βουλευτή Εύβοιας του Κομμουνιστικού Κόμματος Ελλάδας κ. Γεωργίου Μαρίνου προς τον Υπουργό Υγείας, σχετικά με τα προβλήματα στα νοσοκομεία και κέντρα υγείας της Εύβοιας. Στην ερώτηση θα απαντήσει ο Αναπληρωτής Υπουργός κ. Ανδρέας Ξανθός. Τον λόγο έχει ο κ. Μαρίνος για δύο λεπτά.
Ευχαριστώ, κύριε Πρόεδρε. Πρώτα απ' όλα, θέλουμε να χαιρετίσουμε τη χθεσινή μεγάλη απεργιακή κινητοποίηση των εργαζομένων στην υγεία και να τονίσουμε ότι την ώρα που χειροτερεύει η κατάσταση στα νοσοκομεία, στα κέντρα υγείας, σε όλες τις δημόσιες δομές, που οξύνονται τα προβλήματα στην πρωτοβάθμια φροντίδα υγείας, είναι μεγάλη ανάγκη να μην επιδείξουν οι εργαζόμενοι ανοχή. Να μην περάσει αυτό το σύνθημα του Υπουργείου Υγείας και του κυρίου Υπουργού που ζητάει πίστωση χρόνου, γιατί εδώ, κυρίες και κύριοι Βουλευτές, μιλάμε για ανθρώπινες ζωές και η κατάσταση είναι δραματική. Άκουσα τον κ. Σταϊκούρα, που μίλησε για το Νοσοκομείο Λαμίας, και επειδή γνωρίζω τα νοσοκομεία και τα κέντρα υγείας της Στερεάς για πολλά χρόνια, θέλω να πω ότι πραγματικά η Νέα Δημοκρατία και το ΠΑΣΟΚ έχουν πολύ μεγάλες ευθύνες για την υποχρηματοδότηση, για τις μεγάλες ελλείψεις σε ιατρικό, νοσηλευτικό και λοιπό προσωπικό, για τις ελλείψεις σε ιατροτεχνολογικό εξοπλισμό, για την όξυνση του συνόλου των προβλημάτων. Όμως, η σημερινή συγκυβέρνηση ΣΥΡΙΖΑ - ΑΝΕΛ ακολουθεί αυτόν ακριβώς τον δρόμο της εμπορευματοποίησης της υγείας, της υποχρηματοδότησης, της εφαρμογής της επικίνδυνης στρατηγικής της Ευρωπαϊκής Ένωσης. Αυτή η πολιτική οξύνει τα προβλήματα. Στην κατάσταση αυτή, της όξυνσης των μεγάλων προβλημάτων, βρίσκεται το Νοσοκομείο Χαλκίδας, τα Κέντρα Υγείας της Ιστιαίας, των Ψαχνών, του Αλιβερίου. Σε αυτήν την κατάσταση βρίσκουν τα νοσοκομείο της Λαμίας, της Άμφισσας, του Καρπενησίου, της Λιβαδειάς και της Θήβας. Τα προβλήματα είναι συγκεκριμένα, δηλαδή έλλειψη ιατρικού, νοσηλευτικού προσωπικού κατά 40% ή 50% ακόμα και σε σχέση με το οργανοδιάγραμμα, με τις οργανικές θέσεις που είναι πίσω από τις ανάγκες. Υπάρχει μεγάλο πρόβλημα χρηματοδότησης. Έχουν εισπράξει ένα πολύ μικρό τμήμα από τα προβλεπόμενα από τον κρατικό προϋπολογισμό του 2015 που ήταν κατά 23% μειωμένος σε σχέση με το 2014. Είναι πολύ μεγάλες οι ελλείψεις σε ιατροτεχνολογικό εξοπλισμό και προβλήματα συντήρησής του. Συναντούμε πολύ μεγάλες ελλείψεις σε αναλώσιμα υλικά. Θα πω μόνο συνολικά ότι δεν είναι δυνατόν ο αξονικός τομογράφος στο Νοσοκομείο Χαλκίδας να λειτουργεί μόνο για πέντε μέρες και όχι σε εικοσιτετράωρη βάση, επειδή υπάρχουν προβλήματα στελέχωσης. Αυτή είναι η κατάσταση. Θέλω να σημειώσω ότι χρόνο με τον χρόνο και στις δημόσιες δομές υγείας, στην Εύβοια και συνολικά στη Στερεά, παρατηρείται το εξής φαινόμενο: Οι εργαζόμενοι, οι ασθενείς πληρώνουν περισσότερα και περισσότερα για εξετάσεις, για φάρμακα και έχουν συνεχώς και πιο υποβαθμισμένες υπηρεσίες. Και ισχύει, επίσης, για τους εργαζόμενους στην υγεία ότι χρόνο με τον χρόνο μειώνεται ο μισθός και έχουν φτάσει σήμερα μέχρι του σημείου να μην πληρώνονται δεδουλευμένα συμπεριλαμβανομένων και των εφημεριών. Στη βάση αυτή ρωτούμε τον κύριο Υπουργό τι μέτρα προτίθεται να πάρει το Υπουργείο, η Κυβέρνηση για την αντιμετώπιση αυτών των προβλημάτων της υποχρηματοδότησης, της υποστελέχωσης των νοσοκομείων, των κέντρων υγείας στην Εύβοια και στη Στερεά, για την οποία θα επανέλθουμε. Ευχαριστώ πολύ.
Ευχαριστούμε. Τον λόγο έχει ο κύριος Υπουργός για τρία λεπτά.
Ευχαριστώ, κύριε Πρόεδρε. Αγαπητέ συνάδελφε, έχουμε κάνει πολλές φορές αυτήν τη συζήτηση με την ευκαιρία ερωτήσεων που έχει καταθέσει η Κοινοβουλευτική Ομάδα του κόμματός σας, αναδεικνύοντας τα προβλήματα της δημόσιας περίθαλψης, τα οποία είναι γνωστά. Νομίζω ότι η περιγραφή δεν έχει υπερβολή. Χθες υπήρξε, όντως, μία απεργιακή κινητοποίηση στο δημόσιο σύστημα υγείας. Εμείς θεωρούμε ότι αυτό είναι μια κραυγή αγωνίας των γιατρών και του υπόλοιπου προσωπικού για αυτά τα προβλήματα και θεωρούμε ότι δεν είναι μια κινητοποίηση αντιπαραθετική με την προσπάθεια που κάνει η Κυβέρνηση να σταθεροποιήσει στοιχειωδώς τη λειτουργία του συστήματος υγείας και να αντιστρέψει την πορεία διάλυσής του. Πραγματικά σεβόμαστε πάρα πολύ και τον κόπο και τη συνεισφορά του ανθρώπινου δυναμικού, το οποίο όντως είναι και εξαθλιωμένο μισθολογικά και εξοντωμένο εργασιακά αυτήν την περίοδο και γι' αυτό και προσπαθούμε να είμαστε στοιχειωδώς εντάξει στις υποχρεώσεις μας απέναντί του. Σήμερα κατατίθενται στους κωδικούς, στους λογαριασμούς των νοσοκομείων, από το Γενικό Λογιστήριο του Κράτους, τα χρήματα για την αποπληρωμή των εφημεριών των γιατρών των τριών πρώτων μηνών του 2015. Υλοποιήσαμε και τη δέσμευσή μας - το ξέρετε πάρα πολύ καλά, παρ' ότι μάς αμφισβητούταν αυτό - στις 27 Απριλίου στο σύνολο σχεδόν των νοσοκομείων για πληρωμή των δεδουλευμένων, και των γιατρών και του υπόλοιπου προσωπικού, από εκκρεμότητες μέχρι το τέλος του 2014. Έχουμε περάσει νομοθετική ρύθμιση και η αντίστοιχη αποπληρωμή του πρώτου τριμήνου του 2015 για το λοιπό προσωπικό θα προχωρήσει μέσα στον Ιούνιο, σε αυτές τις πολύ δύσκολες συνθήκες, τις οποίες ξέρετε πάρα πολύ καλά, τις δημοσιονομικές και τις λειτουργικές που έχει το σύστημα. Η αποδιοργάνωση είναι προφανής και κατά την άποψή μας ήταν μέρος ενός πολιτικού σχεδίου. Ήταν πολιτικό σχέδιο να φορτώσουμε τα βάρη της κρίσης στη μισθωτή εργασία, στη μεσαία τάξη και στο κοινωνικό κράτος και να στηρίξουμε τις τράπεζες και τις χρηματαγορές. Αυτό το πολιτικό σχέδιο τελείωσε με την ψήφο της κοινωνίας και του λαού μας στις 25 Ιανουαρίου. Η διαλυτική εικόνα και πραγματικότητα, όμως, που υπάρχει στο σύστημα υγείας δεν μπορεί να αντιστραφεί αισθητά για τον πολίτη και για τον εργαζόμενο στο σύστημα σε τόσο σύντομο χρονικό διάστημα. Προς αυτήν την κατεύθυνση όμως κινούμαστε. Βεβαίως έχουμε έναν προϋπολογισμό λιτότητας και η λιτότητα, αγαπητοί συνάδελφοι, δεν ακυρώνεται με πολιτικές και με νομοθετικές ρυθμίσεις και μόνο. Είναι ζήτημα μιας διαρκούς προσπάθειας. Εμείς εμπιστευόμαστε τους κοινωνικούς και τους πολιτικούς αγώνες. Η επιτυχία αυτής της Κυβέρνησης θα κριθεί στον βαθμό που θα καταφέρει να κινητοποιήσει και να συστρατεύσει και να ενεργοποιήσει τις πιο έντιμες και αξιόπιστες δυνάμεις που έχει η κοινωνία και ιδιαίτερα το σύστημα υγείας και μαζί με τους εργαζόμενους θα συνεχίσουμε να δίνουμε σκληρή μάχη για να αντιμετωπίσουμε αυτές τις τεράστιες ακάλυπτες ανάγκες, τις οποίες κι εσείς αναδεικνύετε. Όσον αφορά το συγκεκριμένο κομμάτι της αναφοράς στα νοσοκομεία της περιοχής της Εύβοιας, προχθές δώσαμε στη δημοσιότητα μια πρώτη δέσμη προκήρυξης μόνιμου προσωπικού, εννιακοσίων έξι θέσεων νοσηλευτών και λοιπού παραϊατρικού προσωπικού. Αυτό έχει να γίνει έξι χρόνια στο σύστημα υγείας, προκήρυξη μόνιμου ιατρικού προσωπικού. Είναι ελάχιστο; Βεβαίως. Καλύπτει τις ανάγκες; Προφανέστατα όχι. Είναι όμως μια πρώτη δέσμη. Θα ακολουθήσουν κι άλλες αντίστοιχες δέσμες με προσωπικό, με κατανομή σε όλη τη χώρα. Από τη δέσμη αυτή για το Νοσοκομείο Χαλκίδας προβλέπονται πέντε θέσεις, για το Νοσοκομείο - Κέντρο Υγείας Καρύστου τρεις θέσεις συν δύο θέσεις γιατρών, ενός ορθοπεδικού και ενός χειρουργού, που επίκειται να διοριστούν από την προώθηση και την επίσπευση των διαδικασιών από παλιές κρίσεις που υλοποιούμε, και για το Νοσοκομείο - Κέντρο Υγείας Κύμης επίσης είναι άλλες τρεις θέσεις συν δύο θέσεις μόνιμων γιατρών, παιδιάτρου και παθολόγου, που επίσης προωθούνται από παλιές κρίσεις, παγωμένες για μια πενταετία. Άρα η βούλησή μας είναι με προσεκτικά βήματα, με μελετημένες κινήσεις, να αντιστρέψουμε την πορεία διάλυσης του συστήματος υγείας. Και αυτό θα το κάνουμε σε συνεργασία με το ανθρώπινο δυναμικό του συστήματος, που όντως σήμερα δίνει μία υπεράνθρωπη μάχη, για να κρατήσει όρθια τα νοσοκομεία και τα κέντρα υγείας και να παρέχει αξιόπιστες υπηρεσίες σε μία κοινωνία που ζει σε καθεστώς ανθρωπιστικής κρίσης. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μεταπτυχιακοί σπουδαστές από το Breech School of Business Drury University. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Μαρίνο, έχετε τον λόγο για τρία λεπτά.
Ευχαριστώ, κύριε Πρόεδρε. Θέλω να πω στον κύριο Υπουργό ότι με ευχές, με συνθήματα, δεν λύνονται προβλήματα και μάλιστα προβλήματα τόσο οξυμένα. Πραγματικά η πολιτική των προηγούμενων χρόνων, που υπηρέτησε με φανατισμό τα συμφέροντα των μεγάλων οικονομικών ομίλων, φόρτωσε την καπιταλιστική κρίση στις πλάτες του λαού μας, τον πτώχευσε και όξυνε τα προβλήματα και στον τομέα της υγείας και της πρόνοιας. Αυτό ακριβώς λέμε, ότι η πολιτική της Κυβέρνησης κινείται στην ίδια κατεύθυνση. Δεν είναι θέμα χρόνου, είναι θέμα προσανατολισμού. Η Κυβέρνηση τώρα που μιλάμε διατηρεί το μνημόνιο και όλους αυτούς τους αντιλαϊκούς εφαρμοστικούς νόμους, για τους οποίους προεκλογικά έθετε ζήτημα κατάργησης. Το Κομμουνιστικό Κόμμα της Ελλάδας έχει καταθέσει, ήδη από τον Φεβρουάριο, πρόταση νόμου να καταργηθούν και μέσα σε αυτήν την προσπάθεια κατάργησης αυτού του αντιλαϊκού καθεστώτος θέτουμε και ζητήματα κατάργησης νόμων που αφορούν τον τομέα της υγείας και της πρόνοιας. Επομένως είναι θέμα προσανατολισμού. Η Κυβέρνηση συνεχίζει ακριβώς την αντιλαϊκή πολιτική που επιδεινώνει τους όρους προστασίας της υγείας του λαού μας. Άλλωστε υπάρχει εδώ και ένα αναμφισβήτητο κριτήριο: η υπεράσπιση, κύριε Υπουργέ, της στρατηγικής της Ευρωπαϊκής Ένωσης, αυτής της στρατηγικής που ξέρετε, που συνδέει την υγεία και την ανάπτυξη και για την επόμενη περίοδο έχει σχεδιάσει πολλές ενέργειες, για την περίοδο 2014-2020. Τι προβλέπει αυτό το σχέδιο; Προβλέπει μείωση και του μισθολογικού και του μη μισθολογικού κόστους, δηλαδή περικοπή υπηρεσιών υγείας - πρόνοιας. Προβλέπει να φορτώσει νέα βάρη στις λαϊκές οικογένειες και στους υγειονομικούς. Το δεύτερο στοιχείο που προβλέπει, που υπερασπίζεται η Κυβέρνηση, είναι οι ανταγωνιστικές και βιώσιμες μονάδες υγείας. Τι σημαίνει αυτό; Σημαίνει ενίσχυση του στοιχείου της επιχειρηματικότητας και επιβεβαιώνει αυτήν την κριτική που κάνει το Κομμουνιστικό Κόμμα Ελλάδας, ότι όλα αυτά τα χρόνια η πολιτική των κυβερνήσεων, και των προηγούμενων και της συγκυβέρνησης ΣΥΡΙΖΑ - ΑΝΕΛ, οδηγεί ακριβώς στο εξής: νοσοκομεία και κέντρα υγείας - επιχειρήσεις και ασθενείς - πελάτες. Δεν υπάρχει περίπτωση - το επαναλαμβάνω - με ευχές να λυθούν προβλήματα. Είπε ο κύριος Υπουργός ότι προκηρύσσονται εννιακόσιες θέσεις εργασίας. Να πω μόνο ότι την τελευταία τριετία έχουν μειωθεί οι θέσεις εργασίας περίπου στις πέντε χιλιάδες διακόσιες, κυρίως λόγω συνταξιοδότησης. Άρα δεν είναι απλά σταγόνα στον ωκεανό αυτές οι θέσεις, αλλά είναι συντήρηση, διαιώνιση της ίδιας επικίνδυνης κατάστασης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω με το εξής: Η εμπορευματοποίηση της υγείας, η ενίσχυση των μεγάλων μονοπωλιακών ομίλων και ο ανταγωνισμός που δημιουργείται και είναι πραγματικά στο πλαίσιο αυτής της θέσης της Κυβέρνησης περί συνύπαρξης δημόσιου και ιδιωτικού τομέα, χειροτερεύουν την κατάσταση των λαϊκών οικογενειών. Η υποχρηματοδότηση δεν δικαιολογείται με το ότι δεν έχουμε χρήματα, γιατί προχθές η Κυβέρνηση ψήφισε πράξη νομοθετικού περιεχομένου που χαρίζει εκατομμύρια σε μεγάλες επιχειρήσεις που ευθύνονται για παραβιάσεις φορολογικής νομοθεσίας μέχρι και για λαθρεμπόριο. Δίνει δισεκατομμύρια στους δανειστές για ένα χρέος που δεν δημιούργησε ο ελληνικός λαός. Γι' αυτό επιβάλλεται η συνέχιση της πάλης και η συνέχιση της πάλης είναι πραγματικά σε αντίθεση με αυτήν την αντιλαϊκή κυβερνητική πολιτική. Η γνώμη του ΚΚΕ - και σε αυτήν την κατεύθυνση θα κινηθεί και τελειώνω με αυτό, κύριε Πρόεδρε - είναι ότι όλες οι δυνάμεις να συγκεντρώσουν την προσοχή τους μέσα στο εργατικό λαϊκό κίνημα, στους υγειονομικούς και να διεκδικήσουν αποκλειστικά δωρεάν δημόσιο σύστημα υγείας - πρόνοιας, με πρόληψη, με πρωτοβάθμια φροντίδα υγείας, με αναβάθμιση των υπηρεσιών στα νοσοκομεία, με χρηματοδότηση αναγκαία από τον κρατικό προϋπολογισμό, με κάλυψη όλων των ελλείψεων. Και εμείς λέμε για την Εύβοια και για το Νοσοκομείο Χαλκίδας και της Κύμης, αλλά και της Καρύστου και για τα κέντρα υγείας, το ίδιο για τη Στερεά. Να σταματήσουν τα χαράτσια. Ακόμα πληρώνει ο λαός χαράτσια. Πληρώνει το ένα ευρώ ανά συνταγή. Πληρώνει 15% για τις εξετάσεις στα ιδιωτικά διαγνωστικά κέντρα. Δεν έχει καμμία υποχρέωση. Πληρώνει φορολογία και είναι ανάγκη να διεκδικήσει δωρεάν υπηρεσίες υγείας - πρόνοιας. Θα συνεχίσουμε και την επόμενη περίοδο θα φέρουμε στη Βουλή και πιο ολοκληρωμένα τα προβλήματα των κέντρων υγείας και των νοσοκομείων και συνολικά του συστήματος υγείας της Στερεάς Ελλάδας. Ευχαριστώ πολύ, κύριε Πρόεδρε.
Ευχαριστούμε, κύριε συνάδελφε. Ο κύριος Υπουργός έχει τον λόγο για τρία λεπτά.
Αγαπητέ συνάδελφε, προφανώς έχουμε πολιτική διαφωνία. Εσείς μάς λέτε ότι είμαστε στην ίδια κατεύθυνση. Σας είπα ποιο ήταν το προηγούμενο πολιτικό σχέδιο, το οποίο, όντως, προέβλεπε τη μετακύλιση του κόστους και την επιβάρυνση του ασθενή και του πολίτη για τις υπηρεσίες υγείας και ισχυρίζεστε ότι συνεχίζουμε το ίδιο πολιτικό σχέδιο, υπηρετώντας την ευρωπαϊκή πολιτική κ.λπ.. Ρωτώ, λοιπόν: Είναι στοιχείο του ίδιου πολιτικού σχεδίου η κατάργηση του πεντάευρου και η διευκόλυνση της πρόσβασης των πολιτών στα κέντρα υγείας, στα νοσοκομεία; Είναι στοιχείο του ίδιου πολιτικού σχεδίου η θεσμική αντιμετώπιση του αποκλεισμού των ανασφάλιστων ανθρώπων που προωθούμε αυτές τις μέρες; Είναι στοιχείο του ίδιου πολιτικού σχεδίου η παράταση της θητείας του επικουρικού προσωπικού στα δημόσια νοσοκομεία, για να μην έχουμε διαρροή ανθρώπινου δυναμικού φέτος; Είναι στοιχείο του ίδιου πολιτικού σχεδίου η προκήρυξη μόνιμων θέσεων μετά από έξι χρόνια στο σύστημα υγείας - ανεπαρκών, ανεπαρκέστατων - ως πρώτη δέσμη; Αυτό ήταν ώριμο να προκηρυχθεί. Θα υπάρξουν και άλλες προκηρύξεις. Έχουμε μιλήσει για ενίσχυση του συστήματος υγείας συνολικά περίπου τεσσάρων χιλιάδων ανθρώπων εφέτος, σε συνδυασμό με μόνιμο και επικουρικό προσωπικό, αλλά και κάθε μορφής εργασίας που μπορεί να κρατήσει όρθια τη δημόσια περίθαλψη. Είναι στοιχείο του ίδιου πολιτικού σχεδίου να κάνουμε προεργασία για να υπάρξει μία σοβαρή μεταρρυθμιστική τομή στην πρωτοβάθμια φροντίδα, στην ολιστική φροντίδα, στη δημόσια πρωτοβάθμια φροντίδα; Και θα έχουμε την ευκαιρία να το συζητήσουμε κάποια στιγμή εδώ στην Αίθουσα ως νομοθετική πρωτοβουλία στο αμέσως επόμενο διάστημα. Κατά την άποψή μας, λοιπόν, αυτή η Κυβέρνηση έχει βάλει κορυφαία πολιτική προτεραιότητα την υπεράσπιση της δημόσιας περίθαλψης. Είμαστε άνθρωποι της δημόσιας περίθαλψης, έχουμε αγωνιστεί μαζί με σας για τη δημόσια περίθαλψη, αγαπητοί συνάδελφοι, και δεν έχουμε κανένα λόγο να απεμπολήσουμε την προσωπική μας και τη συλλογική μας αξιοπιστία υπερασπιζόμενοι αυτό το οποίο λέτε εσείς, ένα σχέδιο διάλυσης της δημόσιας περίθαλψης. Είναι ζήτημα κοινωνικής συνοχής, είναι ζήτημα αξιοπρέπειας για τους πολίτες και είναι και ζήτημα δημοκρατίας να έχουμε σε αυτήν τη φάση της υγειονομικής φτώχειας και της ανθρωπιστικής κρίσης ένα αξιόπιστο σύστημα υγείας και να είστε σίγουροι ότι θα το κάνουμε με σοβαρότητα, με μελετημένες κινήσεις και με σεβασμό στο ανθρώπινο δυναμικό του συστήματος, το οποίο θα δώσει αυτήν τη σκληρή μάχη. Σας ευχαριστώ.
Ευχαριστούμε, κύριε Υπουργέ. Προχωρούμε στην δεύτερη με αριθμό 1677/9-4-2015 ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τα προβλήματα στην πρωτοβάθμια φροντίδα υγείας. Θα απαντήσει ο Αναπληρωτής Υπουργός. Κύριε Τάσσο, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, εγώ θα ξεκινήσω από εκεί που σταμάτησε ο προηγούμενος ομιλητής, ο σύντροφος ο Γιώργος Μαρίνος, και θα πω ότι πράγματι η κατάσταση στο σύστημα υγείας της χώρας μας είναι τραγική. Είναι τραγική γιατί είναι αποτέλεσμα της συνεχιζόμενης πολιτικής υποχρηματοδότησης, υποστελέχωσης και υποβάθμισης των δημοσίων δομών υγείας με προφανή στόχο από τη μια μεριά, την παραπέρα εμπορευματοποίηση των παρεχόμενων υπηρεσιών υγείας και από την άλλη, την εξοικονόμηση πόρων για την πληρωμή δανείων που ο λαός μας βέβαια δεν έλαβε. Είναι μια πολιτική που παραλάβατε και που όμως με τους όρκους πίστης που δίνετε στην Ευρωπαϊκή Ένωση και στο καπιταλιστικό σύστημα, συνεχίζετε. Οι άξονες αυτής της πολιτικής είναι αυτοί: ιδιωτικοποίηση των πάντων, εμπορευματοποίηση των πάντων και πόροι για να αποπληρωθούν δάνεια που δεν έχει λάβει ο λαός μας. Θα σας μεταφέρω μια προσωπική εμπειρία που είχα πριν δεκαπέντε μέρες όταν συγγενικό μου πρόσωπο χρειάστηκε να νοσηλευτεί για μια εβδομάδα στο Τζάνειο Νοσοκομείο. Μπήκε σε ένα θάλαμο με επτά άλλους ασθενείς, σε ένα χώρο που θα μπορούσαν να χωρέσουν το πολύ έξι κρεβάτια. Αποτέλεσμα αυτού του «παστώματος» ήταν οι ασθενείς να αναγκάζονται να βάζουν τις τσάντες με τον ρουχισμό τους ή άλλα εφόδια κάτω από τα κρεβάτια τους και να δυσκολεύεται τόσο η επίσκεψη όσο και η παροχή ιατρικών υπηρεσιών στον ασθενή. Την ημέρα της εσόδου τα σεντόνια που έφεραν ήταν πραγματικά κουρέλια και μετά από δανεισμό από άλλη κλινική βρέθηκε σεντόνι σε καλύτερη κατάσταση. Το ιατρικό και νοσηλευτικό προσωπικό, λόγω των ελλείψεων σε προσωπικό, δούλευε σε συνθήκες εντατικοποίησης και εξουθένωσης. Για παράδειγμα, η πρωινή βάρδια επτά με τρεις και μετά, την ίδια μέρα, βραδινή βάρδια έντεκα με επτά το πρωί. Αυτό, όμως, δεν επηρέαζε τη συμπεριφορά τους προς τους ασθενείς, που ήταν άψογη και η ποιότητα των παρεχόμενων υπηρεσιών υψηλή. Αυτά είναι μια εντελώς προσωπική και πρόσφατη εμπειρία. Τώρα έρχομαι στα της Λέσβου. Η κατάσταση τόσο στο ΠΕΔΥ Μυτιλήνης όσο και στα τέσσερα κέντρα υγείας του νησιού είναι εξίσου τραγική. Όσον αφορά το ΠΕΔΥ Μυτιλήνης: Από τον Μάρτιο του 2014 που το ΙΚΑ μετατράπηκε σε ΠΕΔΥ, συνεχίζει να λειτουργεί μόνο το κατάστημα Μυτιλήνης - καταργήθηκε αυτής της Γέρας - με τεράστιες ελλείψεις λόγω της αποχώρησης των γιατρών του πρώην ΙΚΑ. Σήμερα λειτουργεί με μόνο πέντε γιατρούς, ενώ υπηρετούσαν σαράντα. Είναι πλήρους και αποκλειστικής απασχόλησης αυτοί οι πέντε. Προστίθενται σε αυτούς δύο γενικοί γιατροί και ένας παθολόγος σε καθημερινή βάση από τα κέντρα υγείας και τα περιφερειακά ιατρεία, ενώ εναλλάξ μία έως δύο φορές την εβδομάδα καλύπτουν τις ανάγκες άλλοι τέσσερις γενικοί ιατροί από τα περιφερειακά ιατρεία κοντά στην πόλη. Από τις 15-3-2015, πρόσφατα δηλαδή, δεν λειτουργεί η απογευματινή βάρδια έως τις επτά το απόγευμα. Τα ιατρεία κλείνουν στις τρεις το μεσημέρι, γιατί η μοναδική γιατρός, αποσπασμένη από τον Πειραιά, επέστρεψε στην έδρα της. Αποτέλεσμα των παραπάνω είναι να ταλαιπωρούνται οι εργαζόμενοι και οι ασφαλισμένοι που δεν μπορούν να εξυπηρετηθούν ούτε για συνταγογράφηση. Οι ειδικότητες των γιατρών που υπηρετούν είναι: παθολόγου, πνευμονολόγου, γυναικολόγου, μικροβιολόγου, κυτταρολόγου και οδοντίατρου. Λείπουν βασικές ειδικότητες όπως παιδίατρου, οφθαλμίατρου, χειρουργού, χειρουργού οφθαλμίατρου, καρδιολόγου, ακτινολόγου και ορθοπεδικού. Στο ακτινολογικό υπάρχει μόνος ένας τεχνολόγος, από τον οποίον γίνονται οι ακτινογραφίες, και οι γνωματεύσεις - διαγνώσεις γίνονται στο νοσοκομείο. Ο μοναδικός οδοντίατρος δεν μπορεί να κάνει προσθετικές εργασίες, διότι εδώ και τριάντα πέντε χρόνια δεν υπάρχει οδοντοτεχνίτης. Επιπλέον, από δύο ετών δεν λειτουργεί το ακτινολογικό μηχάνημα του οδοντιατρικού ιατρείου. Υπάρχουν συχνά προβλήματα και ελλείψεις υλικών στον τεχνολογικό εξοπλισμό, σε αντιδραστήρια και αναλώσιμα. Το δε λοιπό υγειονομικό και διοικητικό προσωπικό είναι ελάχιστο. Υπάρχουν μόνο εννιά νοσηλεύτριες, τρεις μαίες, ένας εμφανιστής και τέσσερις τεχνολόγοι παρασκευαστές. Το προσωπικό αυτό δεν επαρκεί για την κάλυψη έως τώρα δωδεκάωρης λειτουργίας. Τα κενά σε διοικητικό προσωπικό καλύπτονται με voucher. Ανάλογη είναι και η κατάσταση στα τέσσερα κέντρα υγείας του νησιού. Στη δευτερολογία μου μπορεί να αναφερθώ σε λεπτομέρειες. Ρωτάμε, λοιπόν, κύριε Υπουργέ: Τι μέτρα προτίθεται να πάρει άμεσα η Κυβέρνηση για: Την πρόσληψη όλου του αναγκαίου μόνιμου προσωπικού όλων των ειδικοτήτων, γιατρών, νοσηλευτών, βοηθητικού και διοικητικού, ώστε να εξασφαλιστεί η πλήρης και εύρυθμη λειτουργεία τόσο του ΠΕΔΥ όσο και των κέντρων υγείας και των περιφερειακών ιατρείων της Λέσβου, για να καλύπτονται πλήρως οι ανάγκες υπηρεσιών υγείας των κατοίκων του νησιού; Να δοθεί η αναγκαία χρηματοδότηση από τον κρατικό προϋπολογισμό, ώστε να καλυφθούν άμεσα οι ανάγκες για τεχνολογικό εξοπλισμό, φάρμακα, υγειονομικό και άλλο αναλώσιμο υλικό για την εύρυθμη λειτουργία τους; Να εξοπλιστούν όλα τα κέντρα υγείας με τα απαραίτητα ασθενοφόρα, στελεχωμένα με το αντίστοιχο αναγκαίο προσωπικό, ώστε να καλύπτονται έγκαιρα και σωστά οι ανάγκες των κατοίκων του νησιού; Και βέβαια αυτό που εμείς διεκδικούμε είναι ένα αποκλειστικά δημόσιο και δωρεάν σύστημα υγείας χωρίς καμμία επιχειρηματική δράση σε αυτό.
Ευχαριστούμε. Τον λόγο έχει ο κύριος Υπουργός για τρία λεπτά.
Ευχαριστώ, αγαπητέ συνάδελφε, για την ερώτηση. Νομίζω ότι αναλύεται με επάρκεια η κατάσταση στην περιοχή της Λέσβου στον χώρο των δημόσιων υπηρεσιών υγείας, με έμφαση ιδιαίτερα στην πρωτοβάθμια φροντίδα υγείας, όπως έχετε κάνει εσείς. Πραγματικά - και νομίζω ότι είναι πια κοινός τόπος - η παρέμβαση που έγινε πέρυσι με το ν.4238, που υποτίθεται ότι είχε στόχο να μεταρρυθμίσει την πρωτοβάθμια φροντίδα, οδήγησε στην πλήρη αποδιοργάνωση και διάλυση των δημόσιων δομών, οι οποίες λειτουργούσαν μέχρι τότε, που είχαν προβλήματα, που είχαν στρεβλώσεις, που είχαν παθογένειες, γιατί ήταν ένα σύστημα παράλληλο με το δημόσιο σύστημα υγείας, με πολλαπλές εργασιακές σχέσεις κ.λπ., αλλά που πρόσφεραν αξιόπιστες και κυρίως δωρεάν υπηρεσίες στους ασφαλισμένους. Αυτό το σύστημα σήμερα έχει αποδιοργανωθεί. Συγκεκριμένα, στη μονάδα του ΠΕΔΥ στη Μυτιλήνη, από ό,τι έχω ενημερωθεί, από εκεί που υπηρετούσαν πάνω από σαράντα - σαράντα πέντε γιατροί, τώρα υπηρετούν μόλις πέντε. Αυτό λοιπόν έχει μετατρέψει πρακτικά τους ασφαλισμένους αυτής της χώρας σε λειτουργικά ανασφάλιστους. Διότι για να έχουν τις στοιχειώδεις υπηρεσίες και ιατροφαρμακευτική φροντίδα αναγκάζονται να πληρώνουν συνεχώς περισσότερα λεφτά από την τσέπη τους. Πέραν του ότι υπήρξε και λόγω της υποασφάλισης ένα πολύ μεγάλο κομμάτι της κοινωνίας, το οποίο έμεινε αποκλεισμένο και για το οποίο προσπαθούμε σήμερα να διευκολύνουμε στην πρόσβασή του. Αυτό το οποίο, λοιπόν, εκκρεμεί τώρα κατά την άποψή μας είναι επί της ουσίας να οργανώσουμε ένα σοβαρό σύστημα πρωτοβάθμιας φροντίδας υγείας στη χώρα, το οποίο θα έχει μια άλλη λογική, με έμφαση στις δημόσιες δομές, στη λογική της οργάνωσής τους με πυρήνα τον οικογενειακό γιατρό, το κέντρο υγείας αστικού ή αγροτικού τύπου, τα δορυφορικά περιφερειακά ιατρεία και τα ιατρεία γειτονιάς στα μεγάλα αστικά κέντρα, με μονάδες υγείας, ή μάλλον με ομάδες υγείας, όχι δηλαδή με στενά ιατροκεντρική λογική στην οργάνωσή τους, που θα έχουν πληθυσμό ευθύνης, που θα υπάρχει η λογική της ολιστικής προσέγγισης του ασθενή και της διαχείρισης των προβλημάτων υγείας του από την πρόληψη, τους εμβολιασμούς, τον προσυμπτωματικό έλεγχο, μέχρι βεβαίως την παρακολούθηση των χρονίων νοσημάτων και την παραπομπή σε εξειδικευμένες υπηρεσίες του συστήματος υγείας. Αυτή είναι μια άλλη κουλτούρα και μια άλλη αντίληψη για την πρωτοβάθμια φροντίδα υγείας και πιστεύω ότι θα έχουμε μέσα στη χρονιά τη δυνατότητα να τη συζητήσουμε με όλες τις πολιτικές δυνάμεις και να υπάρξει μια σοβαρή μεταρρυθμιστική τομή σε ένα κρίσιμο ζήτημα που εκκρεμεί τριάντα χρόνια μετά την ίδρυση του Εθνικού Συστήματος Υγείας. Όσον αφορά τη στελέχωση των συγκεκριμένων δομών στην περιοχή σας, αυτό το οποίο μπορώ να πω σήμερα είναι ότι πρώτον, θα υπάρξει μία επαναπροκήρυξη των εξακοσίων είκοσι άγονων θέσεων επικουρικών γιατρών για την πρωτοβάθμια φροντίδα, που προέκυψαν από την προκήρυξη που είχε κάνει η προηγούμενη κυβέρνηση. Από τις εννιακόσιες θέσεις υπήρξε ενδιαφέρον μόνο για τις διακόσιες ογδόντα. Έχουν μείνει εξακόσιες είκοσι θέσεις κενές. Οι θέσεις αυτές θα προκηρυχθούν με έμφαση ιδιαίτερα στις δομές στα κέντρα υγείας των νησιωτικών και άγονων περιοχών και θα προσπαθήσουμε - το προωθούμε αυτήν την περίοδο μαζί με τις περιφέρειες - να ενισχύσουμε τα κίνητρα προσέλκυσης. Γιατί αυτό είναι το μεγάλο πρόβλημα, αγαπητοί συνάδελφοι: Δυστυχώς είμαστε σε μια φάση που έχει δοθεί ένα σήμα - είχε δοθεί την προηγούμενη περίοδο - ότι το σύστημα υγείας πηγαίνει για διάλυση και ότι οι νέοι επιστήμονες δεν έχουν κανένα μέλλον σε αυτήν τη χώρα. Σήμερα, αδειάζουν οι λίστες των ειδικευομένων στα δημόσια νοσοκομεία. Προκηρύσσονται θέσεις και δεν υπάρχει ενδιαφέρον. Στο νησί σας υπάρχουν διαχρονικά κενά σε πέντε περιφερειακά ιατρεία, τα οποία ορισμένα είναι από το 2013 από ό,τι με ενημέρωσαν οι υπηρεσίες. Υπάρχουν κενά από το 2013 και το 2014 και παρά το ότι προκηρύσσονται οι θέσεις, δεν πηγαίνουν ούτε αγροτικοί ιατροί σε αυτά. Πρέπει, λοιπόν, να δώσουμε με σοβαρότητα και με σχέδιο ένα σήμα αντιστροφής αυτής της κατάστασης και επαναξιοποίησης των νέων γιατρών ιδιαίτερα στο δημόσιο σύστημα υγείας της χώρας. Στις κατανομές που θα κάνουμε για το λοιπό μόνιμο και επικουρικό προσωπικό στην επόμενη περίοδο, πέραν από αυτήν την πρώτη δέσμη που είπα προηγουμένως, θα υπάρξει ειδική μέριμνα για αυτές τις περιοχές. Έχουμε πει και δημόσια ότι θα δοθεί προτεραιότητα και στη νησιωτική Ελλάδα και στην παραμεθόριο, στις άγονες και δυσπρόσιτες περιοχές της χώρας που πραγματικά είναι δυστυχώς πολύ παραμελημένες. Υπήρχαν ελλείμματα και πριν από την κρίση και ήρθε αυτή η ισοπεδωτική παρέμβαση, η μνημονιακή και έχει διαλύσει τα πάντα και έχει διευρύνει τις ανισότητες και οι άνθρωποι αισθάνονται ανασφαλείς και ανοχύρωτοι την ώρα της αρρώστιας. Κι αυτό είναι ζήτημα τιμής για την Κυβέρνηση και αξιοπρέπειας όλων μας να το αντιμετωπίσουμε. Ευχαριστώ πολύ.
Ευχαριστούμε. Τον λόγο έχει ο κ. Τάσσος για τρία λεπτά.
Ευχαριστώ, κύριε Πρόεδρε. Κύριε Υπουργέ, εγώ δεν θα αμφισβητήσω τις καλές σας προθέσεις. Ξέρετε όμως, για να μπορέσει κανείς να κάνει πολιτική, χρειάζονται πόροι. Πώς είναι δυνατόν, δηλαδή, να γίνουν όλα αυτά που λέτε, όταν η κρατική χρηματοδότηση στα νοσοκομεία και γενικά στο σύστημα υγείας έχει μειωθεί κατά ένα δεύτερο με ένα τρίτο; Πώς είναι δυνατόν να προσελκυστούν γιατροί, όταν οι μισθοί είναι μισθοί πείνας. Αναφερθήκατε προηγουμένως στα πέντε ευρώ που καταργήσατε. Εγώ λέω ότι, ναι, τα πέντε ευρώ που καταργήσατε είναι ένα σύνολο είκοσι εκατομμυρίων ευρώ τον χρόνο. Οι ασθενείς, όμως, πληρώνουν τετρακόσια εκατομμύρια ευρώ για εξετάσεις. Αυτό, λοιπόν, είναι μία σταγόνα στον ωκεανό και δεν αποτελεί ουσιαστική παρέμβαση. Βεβαίως, να καταργηθούν τα πέντε ευρώ. Εμείς το ψηφίσαμε. Δεν υπάρχει καμμία αμφιβολία για αυτό. Χρειάζονται όμως πολύ περισσότεροι πόροι για να γίνουν όλα αυτά που λέτε. Αυτό που λέμε εμείς είναι στο πλαίσιο της Ευρωπαϊκής Ένωσης και του καπιταλιστικού συστήματος - διότι αυτή είναι η Ευρωπαϊκή Ένωση - τέτοια διάθεση πόρων δεν επιτρέπεται από το ίδιο το σύστημα. Το σύστημα δεν ενδιαφέρεται να καλύπτει κοινωνικές ανάγκες. Το σύστημα ενδιαφέρεται για την κερδοφορία και για αυτό εισάγει την επιχειρηματική δραστηριότητα και στον τομέα της υγείας. Διότι ο τομέας της υγείας, ως ένας τομέας που δεν μπορεί ο άλλος να τον αποφύγει, ένας πολύ πρόσφορος τομέας για την κερδοφορία του κεφαλαίου. Αυτό προσπαθεί να κάνει τώρα το κεφάλαιο σε περιόδους κρίσης: να εισέλθει σε τομείς που ο άλλος δεν μπορεί να αποφύγει, στην παιδεία, την υγεία και την πρόνοια. Η λογική είναι απλή: Έχεις λεφτά; Θα γίνεις καλά. Έχεις λεφτά; Θα μάθεις γράμματα. Έχεις λεφτά; Θα πάρεις σύνταξη. Δεν έχει λεφτά; Τότε, πέθανε. Είναι πρόβλημά σου. Αυτή είναι η λογική. Για τον λόγο αυτό, εμείς λέμε ότι δεν μπορεί κανείς να ισχυριστεί ότι στο πλαίσιο του καπιταλιστικού συστήματος και της Ευρωπαϊκής Ένωσης μπορούν να υπάρξουν λύσεις που πραγματικά να υπηρετούν και να ικανοποιούν την ανάγκη για υγεία του λαού. Αυτά, λοιπόν, εμείς σας λέμε. Πραγματικά για να μπορέσει κανείς να κάνει μια τέτοια πολιτική που λέτε - και ξαναλέω ότι δεν αμφισβητώ ότι αυτή είναι η πρόθεσή σας - αυτό δεν μπορεί να γίνει σε διαδικασία κοινωνικού διαλόγου. Αυτό μπορεί να γίνει μόνο σε μία διαδικασία ρήξης με αυτό το σύστημα. Δεν γίνεται διαφορετικά.
Ευχαριστούμε. Τον λόγο έχει ο κύριος Υπουργός για τρία λεπτά.
Ευχαριστώ, κύριε Πρόεδρε. Χαίρομαι, γιατί νομίζω ότι με αυτόν τον τρόπο αποκτά ένα ενδιαφέρον αυτή η πολιτική συζήτηση. Εάν δεν μας αμφισβητείτε την καλή πρόθεση και εάν δεν αμφισβητείτε ότι και τα μέτρα, τα οποία παίρνουμε, σε γενικές γραμμές, είναι προς τη σωστή κατεύθυνση, νομίζω ότι οφείλετε πραγματικά να δεχθείτε να υπάρξει ένας δίαυλος πολιτικής συνεργασίας με την Κυβέρνηση, διατηρώντας τις στρατηγικές μας, ιδεολογικές και πολιτικές διαφορές. Διότι, αν μας λέτε ότι όλα αυτά προϋποθέτουν την ανατροπή του καπιταλισμού και πρέπει τώρα να δηλώσουμε ότι είμαστε όλοι σύμφωνοι σ' αυτό, νομίζω ότι αποκλείετε συγκλίσεις και συμμαχίες, που είναι απαραίτητες σήμερα, σε μία φάση που η χώρα μας δίνει μία πολύ σκληρή πολιτική μάχη μέσα στην Ευρώπη για να αμφισβητηθεί η κυρίαρχη καπιταλιστική απάντηση στην κρίση, που είναι η λιτότητα.
Παρεμβαίνουμε καθημερινά εμείς.
Αυτό διεξάγεται αυτές τις μέρες, αγαπητοί συνάδελφοι. Για πρώτη φορά μια χώρα με δημοκρατικά εκλεγμένη Κυβέρνηση μετά από την κρίση στην Ευρώπη αμφισβήτησε την κυρίαρχη συνταγή. Γι' αυτό υπήρξε, λοιπόν, αυτή η σκληρή αντίδραση από όλο το οικονομικό και το πολιτικό κατεστημένο εγχωρίως και στο εξωτερικό. Γι' αυτό, επίσης, χρειάζεται στήριξη σ' αυτήν τη φάση η Κυβέρνηση, για να μπορέσει να δώσει αποτελεσματικά αυτήν τη μάχη, για να διασφαλίσει προφανώς μία έντιμη και αξιοπρεπή συμφωνία. Η πολιτική επιλογή και η εντολή που έχουμε πάρει από την κοινωνία αυτή είναι μέσα στο πλαίσιο της Ευρώπης, διευρύνοντας ρωγμές, αυξάνοντας συμμαχίες κοινωνικές και πολιτικές και σε συνεχή προσπάθεια αλλαγής των κοινωνικών και των πολιτικών συσχετισμών. Έτσι προχωράει η ιστορία. Αυτή είναι η άποψη της Αριστεράς για το πώς αλλάζει η κοινωνική πραγματικότητα, η δυσμενής για τον εργαζόμενο και για τον κόσμο, για τους ταξικά καταπιεσμένους, αγαπητοί συνάδελφοι. Αυτή τη μάχη δίνει η Κυβέρνηση. Το ζήτημα της βιώσιμης χρηματοδότησης του συστήματος υγείας είναι πάρα πολύ κρίσιμο και σημαντικό. Προφανώς στο πλαίσιο της νεοφιλελεύθερης Ευρώπης είναι δύσκολα τα πράγματα σήμερα. Εμείς, όμως, εμπιστευόμαστε τη δυναμική των πολιτικών αγώνων. Εάν θεωρήσουμε ότι όλα είναι «μαύρα, σκοτεινά και τα σκιάζει η φοβέρα», δεν έχει νόημα, αγαπητοί συνάδελφοι.
Μακριά από εμάς.
Αυτό είναι ο ορισμός της πολιτικής ηττοπάθειας. Εμείς δίνουμε σήμερα τη μάχη κάτω από αντίξοες συνθήκες, για να διευρύνουμε και να διευκολύνουμε τον αγώνα της κοινωνίας και τη συστράτευσή της. Γι' αυτό και πιστεύουμε ότι δεν είναι ζήτημα ικανότητας διαπραγματευτικής και μόνο. Δεν είναι ζήτημα ούτε καν σθεναρής πολιτικής στάσης. Είναι ζήτημα έμπνευσης, εγρήγορσης και συστράτευσης κοινωνικών δυνάμεων που έχουν ανάγκη να αλλάξει πορεία και η χώρα και η Ευρώπη. Για τη βιώσιμη χρηματοδότηση του συστήματος προφανώς χρειάζονται πάρα πολλά πράγματα. Χρειάζεται, δηλαδή, να αντιμετωπιστούν θύλακες προκλητής ζήτησης, σπατάλης και διαφθοράς που υπάρχουν στο σύστημα υγείας και εκμετάλλευσης του αρρώστου. Δεν έχουμε κανέναν λόγο να προσφέρουμε πολιτική ασυλία σ' αυτές τις παθογένειες και τις στρεβλώσεις, που τις ξέρουμε όλοι. Είναι ζήτημα αλλαγής θεσμικής στον τρόπο λειτουργίας των προμηθειών στα δημόσια νοσοκομεία και στον τομέα του φαρμάκου. Είναι ζήτημα, βεβαίως, ανάπτυξης και επανεκκίνησης της οικονομίας, για να έχουμε ένα βιώσιμο, ασφαλιστικό σύστημα. Όμως, είναι και σε τελευταία ανάλυση ζήτημα αναδιανομής του πλούτου και, επιτέλους, αλλαγής του φορολογικού συστήματος, έτσι ώστε ο πλούτος που παράγεται σ' αυτήν τη χώρα - και παράγεται και σε συνθήκες κρίσης, παρ' ότι είναι μειωμένος κατά 25% - να φορολογείται στην πηγή του, να μην γίνονται καταθέσεις στο εξωτερικό και να κρύβεται σε offshore εταιρείες και να μπορεί να χρηματοδοτήσει ένα σοβαρό δημόσιο σύστημα υγείας και ένα αξιόπιστο κοινωνικό κράτος.
Ευχαριστούμε τον κύριο Υπουργό.
Η πραγματικότητα θα σας…(δεν ακούστηκε).
Κύριε Μαρίνο, δεν έχετε τον λόγο. Ακολουθεί η τρίτη με αριθμό 405/25/3-3-2015 ερώτηση και αίτηση κατάθεσης εγγράφων του Βουλευτή Ηρακλείου του Πανελληνίου Σοσιαλιστικού Κινήματος κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απαξίωση του Εγγυημένου Κοινωνικού Εισοδήματος. Θα απαντήσει η Αναπληρώτρια Υπουργός κ. Θεανώ Φωτίου. Κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Πάντως, όποιος από τους δύο και εάν έχει δίκιο, το Κομμουνιστικό Κόμμα Ελλάδος που ερωτά ή ο Υπουργός της Κυβέρνησης που απαντά, σε σχέση με τον τρόπο αντιμετώπισης των προβλημάτων, ένα είναι σίγουρο: Ότι τα προβλήματα παραμένουν, εντείνονται, έχουμε μπει σε έναν νέο κύκλο ύφεσης, ο οποίος συσσωρεύει νέα, ανυπέρβλητα εμπόδια στην πορεία εξόδου από την κρίση. Σήμερα το πρωί ακούσαμε δύο καλές ειδήσεις: Η μία είναι ότι ολοκληρώθηκε με επιτυχία η αξιολόγηση του προγράμματος και η δεύτερη ότι υπήρξε επιτυχής δανεισμός μέσω δημοπρασίας εντόκων γραμματίων με αρνητικό πρόσημο. Και οι δύο ειδήσεις, δυστυχώς, δεν αφορούν τη χώρα μας. Η πρώτη αφορά την Κύπρο και η δεύτερη την Πορτογαλία. Καταθέσαμε ερώτηση στον Υπουργό Οικονομικών για συγκεκριμένα ζητήματα αλλά απαντήσεις δεν πήραμε. Ελπίζω, ή μάλλον έχω βάσιμες ελπίδες, ότι η Υπουργός κ. Φωτίου θα απαντήσει στα ερωτήματά μας. Διότι, εκτός από λόγια δείχνει και έργα, με άλλα λόγια κινείται στο μεγάλο θέμα που έχει να κάνει με την αντιμετώπιση της φτώχειας και ιδιαίτερα της ακραίας φτώχειας, η οποία αυξήθηκε σε μεγάλο ποσοστό όλα αυτά τα χρόνια της κρίσης. Συγκεκριμένα, θέλω να μας ενημερώσει η κυρία Υπουργός για το Εγγυημένο Κοινωνικό Εισόδημα, το πιλοτικό πρόγραμμα που ξεκινήσαμε τον Νοέμβριο του 2014. Ένα θέμα είναι, πότε προβλέπεται να πληρωθούν οι οικονομικές ενισχύσεις στους δικαιούχους που εντάχθηκαν στο πρόγραμμα και πόσοι τελικά έχουν αξιολογηθεί και ενταχθεί σε αυτό μέχρι σήμερα. Δεύτερον και πολύ σημαντικό, κατά την άποψή μου, είναι να δούμε πότε θα γίνει η αξιολόγησή του, ούτως ώστε να αποτυπώσουμε τα λάθη, τις παραλείψεις ή και αυτά που πρέπει να αλλάξουν ως προς τη δομή και τον τρόπο υλοποίησής του, για να περάσουμε από το πιλοτικό στο καθολικό πρόγραμμα, δηλαδή να διευρυνθεί και να επεκταθεί σε όλη τη χώρα. Βεβαίως, ένα σημαντικό θέμα είναι πώς μέσα από το εγγυημένο εισόδημα για τους ωφελούμενους, σε συνέργεια με το Ευρωπαϊκό Κοινωνικό Ταμείο - αναφέρομαι στο πιλοτικό πρόγραμμα - θα αξιοποιηθούν τα 20 εκατομμύρια, για να δώσουμε ευκαιρίες απασχόλησης σους ανθρώπους που βιώνουν αυτό το φαινόμενο. Στο δεύτερο μέρος, με τη δευτερομιλία της κυρίας Υπουργού και τη δική μου, θα πρότεινα να δούμε το θέμα της συνέργειας του θεσμού του Εγγυημένου Κοινωνικού Εισοδήματος με άλλα προγράμματα, όπως το πρόγραμμα για την αντιμετώπιση της ανθρωπιστικής κρίσης, που είναι με βάση τον νόμο που ψήφισε η Κυβέρνηση και είναι σε εξέλιξη, το Ταμείο Ευρωπαϊκής Βοήθειας για τους απόρους, τις δομές αντιμετώπισης της φτώχειας που λειτουργούν ήδη στους δήμους και μάλιστα εμφανίζουν μια κινητικότητα αυτές τις μέρες. Πρέπει, λοιπόν, να δούμε πώς όλα αυτά θα μπορέσουν να δώσουν μια απάντηση στο βασικό ερώτημα, πώς δηλαδή θα αντιμετωπίσουμε το φαινόμενο της ακραίας φτώχειας. Ευχαριστώ, κύριε Πρόεδρε.
Ευχαριστούμε, κύριε Κεγκέρογλου. Τον λόγο έχει η κυρία Υπουργός, για τρία λεπτά.
Κύριε Κεγκέρογλου, κατ' αρχάς ξέρω ότι γνωρίζετε καλά το θέμα, διότι καθόσασταν πριν από μένα σε αυτήν την καρέκλα που κάθομαι τώρα. Επίσης, σας ευχαριστώ για τα καλά σας λόγια. Θα ήθελα να υπενθυμίσω ότι εσείς πράγματι υλοποιήσατε με δική σας κοινή υπουργική απόφαση, που υπέγραφαν και άλλοι Υπουργοί βέβαια, τον Νοέμβριο του 2014, για πρώτη φορά στη χώρα το Ελάχιστο Εγγυημένο Εισόδημα, το οποίο ήταν μνημονιακή υποχρέωση, καθώς είχε ψηφιστεί το 2012, με τον ν. 4093. Επίσης, υπενθυμίζω ότι το Ελάχιστο Εγγυημένο Εισόδημα είναι συνταγή του Διεθνούς Νομισματικού Ταμείου, το οποίο σε όποια χώρα μπαίνει το εισάγει. Βεβαίως, αυτό δεν σημαίνει ότι το Ελάχιστο Εγγυημένο Εισόδημα δεν εφαρμόζεται σήμερα σε όλες τις ευρωπαϊκές χώρες, υπό καθεστώς όμως εξαιρετικά διαφορετικό ως προς την ανεργία, τη φοροδιαφυγή και τη μαύρη εργασία. Σε αυτά θα τοποθετηθούμε αργότερα και νομίζω ότι θα κάνουμε μια ωραία συζήτηση μαζί. Θυμίζω αυτό που κάνατε ήδη, ότι δηλαδή εξασφαλίσατε 20 εκατομμύρια για το πιλοτικό πρόγραμμα, το οποίο σχεδίασε η Διεθνής Τράπεζα (World Bank) έναντι 2 εκατομμυρίων για τον σχεδιασμό, την επιτήρηση και την αξιολόγηση σε πέντε μόνο δήμους από τους δεκατρείς, στους οποίους θα γινόταν πιλοτικά σε όλη τη χώρα. Υπενθυμίζω τους δήμους: Ήταν η Δράμα, η Έδεσσα, τα Γρεβενά, τα Ιωάννινα, η Καρδίτσα, η Λευκάδα, το Μεσολόγγι, η Χαλκίδα, η Καλλιθέα, η Τρίπολη, η Σάμος, η Σύρος και το Μαλεβίζι Κρήτης. Από αυτούς τους δεκατρείς δήμους καταγράφηκαν μέχρι στιγμής τριάντα δύο χιλιάδες αιτήσεις, με τις οποίες ζητούσαν να ενταχθούν με βάση το πληροφοριακό σύστημα που είχατε φτιάξει και με την ΗΔΙΚΑ. Απ' αυτές τις αιτήσεις σήμερα έχουμε τα εξής δεδομένα: Πρώτον, πέντε χιλιάδες απορρίφθηκαν μέχρι στιγμής, γιατί θεωρήθηκε ότι δεν δικαιούνταν να ενταχθούν. Έγιναν, βέβαια, και ενστάσεις, όπως πολύ σωστά προέβλεπε η ΚΥΑ, οι οποίες επανεξετάζονται. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Κύριε Πρόεδρε, με συγχωρείτε. Δώστε μου λίγο παραπάνω χρόνο, αν επιτρέπει και ο ερωτών, επειδή ζητήθηκαν όλα αυτά τα αναλυτικά στοιχεία. Έντεκα χιλιάδες αιτήσεις εκκρεμούν. Τι έχουμε πληρώσει μέχρι σήμερα; Εσείς, κύριε Κεγκέρογλου, η προηγούμενη κυβέρνηση, εκταμίευσε από τα 20 εκατομμύρια 3 εκατομμύρια και εμείς εκταμιεύσαμε 10 εκατομμύρια μέχρι σήμερα, συνολικά δηλαδή 13.417.000 ευρώ. Δεν είναι ακριβώς 3 εκατομμύρια και 10 εκατομμύρια, αλλά - τέλος πάντων - ξέρετε πόσα ακριβώς είναι. Άρα εκταμιεύσαμε 13.417.000 ευρώ. Τι έχουμε πληρώσει; Έχουμε πληρώσει τέσσερις μήνες από τους έξι μήνες του προγράμματος μόνο για αυτούς τους δήμους που σας είπα. Σωστά; Αυτό είναι το πρώτο. Δεύτερον, τι απομένει να πληρώσουμε, κύριε Κεγκέρογλου; Απομένει να πληρώσουμε, κατά τις εκτιμήσεις μας, από 5 εκατομμύρια έως 10 εκατομμύρια και αυτό εξαρτάται από το πόσες τελικά αιτήσεις θα έχουν ξεκαθαριστεί και εγκριθεί. Τουτέστιν, το πρόγραμμα έχει πέσει έξω. Τα 20 εκατομμύρια που έβαλε και που υποεκτίμησε η Διεθνής Τράπεζα - δεν λέω ότι το κάνατε εσείς αυτό - θα γίνουν 30 εκατομμύρια. Όμως, δυστυχώς, στην ΚΥΑ, την οποία έχετε φτιάξει εσείς, κύριε Κεγκέρογλου, αναφέρεται ρητά: «Το πρόγραμμα εφαρμόζεται έως εξαντλήσεως του διαθέσιμου ποσού, δηλαδή των 20 εκατομμυρίων». Άρα, τι θα κάνουμε εμείς, κύριε Κεγκέρογλου, τώρα; Θα υλοποιήσουμε τα υπόλοιπα λεφτά; Θα τα δώσουμε στον κόσμο ή με βάση την ΚΥΑ θα φθάσουμε τα 20 εκατομμύρια και θα σταματήσουμε; Εμείς λέμε, λοιπόν, ότι θα προσπαθήσουμε να τα βρούμε, διότι προφανώς είμαστε ένα κράτος, στο οποίο όταν η προηγούμενη κυβέρνηση υπόσχεται ένα πράγμα, δεν μπορεί η επόμενη, ετούτη εδώ, να πει «Τώρα δεν σου τα δίνω!». Όμως, τα 8 εκατομμύρια δεν τα έχουμε για αυτό το πρόγραμμα. Καλέσαμε τη Διεθνή Τράπεζα και της είπαμε: «Για πες μας ακριβώς πώς αξιολογείς μέχρι σήμερα το πρόγραμμα». Ζήτησε τρεις μήνες παράταση εδώ και πολύ καιρό, γιατί οι εκθέσεις που μας έφερε ήταν ανεπαρκείς και της τη δώσαμε την παράταση. Κάναμε δύο συναντήσεις εργασίας με την κ. Αντωνοπούλου και τη Διεθνή Τράπεζα. Στη μία περίπτωση μας είπε ότι με βάση όλα τα στοιχεία που έχει καταλαβαίνει ότι ο δεύτερος πυλώνας του προγράμματος που αφορά υπηρεσίες, όπως πολύ καλώς ξέρετε και που αναφέρετε και στην ερώτησή σας, δηλαδή το Κοινωνικό Τιμολόγιο Ενέργειας, το Δημοτικό Τιμολόγιο, τη δωρεάν μετακίνηση, τη δωρεάν ιατροφαρμακευτική περίθαλψη κ.λπ., δεν προχωράει ικανοποιητικά, γιατί οι δήμοι δεν έχουν τις κατάλληλες υποδομές, για να προχωρήσει. Επίσης, τη ρωτήσαμε - γιατί βεβαίως το ξέραμε και εμείς - για τον τρίτο πυλώνα και τον πιο σημαντικό, δηλαδή, την εύρεση εργασίας. Μας είπε: «Αυτός κι αν δεν προχωράει σχεδόν καθόλου!». Και πώς, βεβαίως, να γίνει αυτή η εξασφάλιση εργασίας, όταν ξέρεις ότι έχεις ενάμισι εκατομμύριο ανέργους; Ολοκληρώνοντας, να πω ότι, όπως ξέρετε, περιμένουμε και είπαμε με τη Διεθνή Τράπεζα ότι υπάρχουν προβλήματα με τον θεσμό, έτσι όπως υλοποιείται στην Ελλάδα. Παραδέχτηκε η Διεθνής Τράπεζα ότι υπάρχουν προβλήματα, ότι χρειάζεται ανασχεδιασμός. Παράλληλα, οι υπηρεσίες του Υπουργείου μας στη δίμηνη έκθεση αξιολόγησης μας λένε τα εξής: Πρώτον, δυσχέρεια στη συμπλήρωση της αίτησης από τους δικαιούχους. Δεύτερον, δυσχέρειες κατά τη διαδικασία επιβεβαίωσης των πεδίων της αίτησης από τις κοινωνικές υπηρεσίες των δήμων, οι οποίες δεν επαρκούν. Τρίτον, δυσχέρειες κατά τη συγκέντρωση των δικαιολογητικών από τους δικαιούχους. Τέταρτον, δυσχέρειες για τη διεξαγωγή κοινωνικής έρευνας. Τέλος, οι Πυλώνες Β΄ και Γ΄ δεν μπορούν να υλοποιηθούν. Οι υπηρεσίες του Υπουργείου μου τα λένε αυτά, όχι ο ΣΥΡΙΖΑ. «Συνοψίζοντας», λένε οι υπηρεσίες του Υπουργείου, «υπάρχει αδυναμία υλοποίησης, διότι η ΚΥΑ είναι ασαφής και προβληματική, με επακόλουθο την αδυναμία της ομάδας διοίκησης έργου να ερμηνεύσει τις προβληματικές διατάξεις, επιχειρησιακή δυνατότητα και ετοιμότητα των εμπλεκόμενων φορέων σε μεγάλη αδυναμία, υποστελεχωμένες υπηρεσίες δήμων, κυρίως σε κοινωνικούς λειτουργούς, έλλειψη διασύνδεσης εμπλεκομένων υπηρεσιών, προβληματική ετοιμότητα των πληροφοριακών συστημάτων» κ.ο.κ.. Αυτή είναι η αξιολόγηση, που έχω στα χέρια μου μέχρι στιγμής τόσο από τις υπηρεσίες όσο και από τη συζήτηση με τη Διεθνή Τράπεζα. Με συγχωρείτε για την πολλή ώρα που μίλησα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και δύο εκπαιδευτικοί συνοδοί τους από το 5ο Δημοτικό Σχολείο Μεταμόρφωσης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κεγκέρογλου για τρία λεπτά.
Πιστεύω ότι οι αξιολογητές, όποιοι και αν είναι αυτοί, δεν θα αρνηθούν να αξιολογήσουμε τις αξιολογήσεις τους, ότι δεν θεωρούν, δηλαδή, ότι είναι υπεράνω αξιολόγησης και κριτικής. Κοιτάξτε, στο δημόσιο βίο, στη δημόσια διοίκηση, οποιοδήποτε σύστημα αιτήσεων και αν πάρετε, θα δείτε ότι υπάρχει η δυσχέρεια στη συμπλήρωση της αίτησης, στην οποία αναφέρονται οι υπηρεσίες. Και πότε έχουμε περισσότερες δυσχέρειες; Όταν έχουμε να κάνουμε με ανθρώπους που είναι της κατηγορίας αυτής. Όχι, βεβαίως, με όλους. Υπάρχουν, όμως, πολλοί άνθρωποι περιθωριοποιημένοι, που δεν γνωρίζουν καν το πρόγραμμα και χρειάζονται ενημέρωση. Υπάρχουν άλλοι που δεν μπορούν να συμπληρώσουν μια δύσκολη, πράγματι, αίτηση, που, όμως, έχει μια καινοτομία. Εάν δεν μπορούν οι δημόσιες υπηρεσίες ή κάποιοι από τις δημόσιες υπηρεσίες να αντιληφθούν την καινοτομία που υπάρχει σε αυτό το πρόγραμμα δεν θα μπορέσουμε και να το υλοποιήσουμε. Ποια καινοτομία έχει αυτό το πρόγραμμα; Μέσα από μία πολύπλοκη, πράγματι, διαδικασία, η οποία θα πρέπει να υλοποιηθεί σε συνεργασία με τις υπηρεσίες στους δήμους ή όποιες άλλες υπηρεσίες σκέφτεστε εσείς να βάλετε τώρα, αποτυπώνεται η πραγματική κατάσταση του ανθρώπου που βιώνει τη φτώχεια στο συγκεκριμένο χρόνο, όχι το 2013 που αναγκαστήκατε να τους βάλετε στο πρόγραμμα για την ανθρωπιστική κρίση, γιατί δεν είχαν κάνει φορολογικές δηλώσεις από εκεί και πέρα. Μιλάμε για τον χρόνο που τρέχει, δηλαδή την ημέρα που κάνει την αίτηση και τους δώδεκα προηγούμενους μήνες, τι εισοδήματα έχει πραγματικά διαθέσιμα, για να μπορέσει να επιβιώσει. Αυτό δεν είναι εύκολο. Το είχα εξηγήσει στις υπηρεσίες, όταν τα έλεγαν και σε μένα. Δεν είναι εύκολο, αλλά είναι αναγκαίο να το κάνουμε. Δεν θα κάνουμε μία αίτηση με τρεις σειρές για να ξεμπερδεύουμε, η οποία όμως δεν θα αποτυπώνει την πραγματική κατάσταση. Αυτό δεν είναι, βέβαια, θέμα που έχει να κάνει με αντιπαράθεση, αλλά έχει να κάνει με το να μην παίρνουμε a priori αυτά που είπαν κάποιοι για δυσχέρειες κ.λπ.. Μήπως η δουλειά αυτού που μιλάει για δυσχέρειες δεν είναι μία δυσχέρεια επιπλέον; Λύσεις θέλουμε. Άρα αυτή η ομάδα που κάνει την αξιολόγηση - δεν ξέρω ποια είναι - θα πρέπει να σας προτείνει λύσεις στα συγκεκριμένα θέματα. Θεωρώ, λοιπόν, ότι, πρώτον, για το θέμα του προϋπολογισμού που θέσατε μέχρι τα 20.000.000, υπάρχουν 7.000.000 που πρέπει να πληρωθούν. Να μας πείτε πότε προβλέπεται να πληρωθούν τα 7.000.000. Δεύτερο θέμα, χρειάζεται τροποποίηση η ΚΥΑ; Βεβαίως. Εφόσον αποδεικνύεται ότι χρειάζονται όχι 20.000.000 για την οικονομική ρύθμιση, αλλά 25.000.000, θα τροποποιηθεί η ΚΥΑ και εκεί που λέει 20.000.000 θα γίνει 25.000.000. Θα αναλάβουν οι οικονομικές υπηρεσίες και το Γενικό Λογιστήριο του Κράτους να τροποποιήσουν τους αντίστοιχους κωδικούς, για να μεταφέρουν τα χρήματα. Υπάρχουν χρήματα στον προϋπολογισμό για να μεταφερθούν. Αυτό δεν θεωρώ ότι είναι το μείζον θέμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το μείζον θέμα είναι να δούμε εάν ο θεσμός αυτός μπορεί πράγματι να ολοκληρωθεί, δηλαδή τα άλλα 20.000.000- δηλαδή έχουμε 20.000.000 και 20.000.000, 40.000.000- που έχουν δεσμευθεί από την Ευρωπαϊκή Κεντρική Τράπεζα, εκεί που είναι η κ. Αντωνοπούλου, για την εργασιακή επανένταξη, αν θα τα αξιοποιήσουμε και θα τα χρησιμοποιήσουμε. Σε σχετική ερώτηση προς την κ. Αντωνοπούλου, πήρα την απάντηση: «Ναι, βεβαίως το κάνουμε τώρα εμείς. Δεν το είχατε κάνει εσείς. Το κάνουμε εμείς τώρα, άρα μην έχετε τόση αγωνία επί του θέματος». Αυτή είναι η κατάληξη της απάντησής της. Είναι θετική, κατά την άποψή μου, άσχετα από αυτό που λέει ότι δεν τα κάναμε όλα. Δεν πρόλαβα να τα κάνω όλα και μακάρι να προλάβετε εσείς να τα κάνετε. Το θέμα δεν είναι εκεί. Το θέμα είναι ότι σήμερα θα πρέπει να πάρουμε αυτά τα 20.000.000 και να πούμε ποιοι είναι οι ωφελούμενοι από το πρόγραμμα που μπορούν να εργαστούν, αλλά δεν έχουν εργασία και να τους εντάξουμε; Μπορούμε να το κάνουμε. Είναι ένα απλό πρόγραμμα. Μπορεί η κ. Αντωνοπούλου να το κάνει. Είναι δική της αρμοδιότητα, αλλά θέλει λίγη πίεση. Δράττομαι της ευκαιρίας που είναι εδώ και ο κ. Ξανθός να αναφερθώ και στο θέμα των ανασφάλιστων. Όσοι είναι ανασφάλιστοι από τους ωφελούμενους του προγράμματος αυτόματα εντάσσονται στην έκδοση βιβλιαρίου ανασφάλιστου. Νομίζω ότι είναι σε διαβούλευση η ΚΥΑ και μπορεί τώρα να ενταχθεί αυτή η διάταξη. Εγώ είχα ετοιμάσει ένα άλλο σχέδιο. Εν πάση περιπτώσει, δεν έχει σημασία τι είχα ετοιμάσει ή τι δεν είχε γίνει. Μπορεί να γίνει τώρα με μία απλή διάταξη. Το ίδιο και με τον Υπουργό Εσωτερικών. Τα δημοτικά κοινωνικά τιμολόγια των δήμων, το τιμολόγιο παροχής ύδρευσης της ΕΥΔΑΠ και το κοινωνικό τιμολόγιο της ΔΕΗ θα είναι στη διάθεση των ωφελουμένων του προγράμματος αυτόματα. Θέλει μία ΚΥΑ με τον κάθε αρμόδιο Υπουργό. Αυτό έχω την άποψη ότι μπορεί να γίνει. Έπρεπε να γίνει. Δεν μπορούσα να το κάνω τον Δεκέμβριο με την προκήρυξη των εκλογών. Εύλογο νομίζω ότι είναι. Μη μου λέτε τι δεν έκανα που πρέπει να το κάνετε εσείς, γιατί αν είχα κάνει όλη αυτή τη δουλειά, δεν θα είχατε αντικείμενο σήμερα!
Ναι, θα καθόμουν!
Σε σχέση με την αξιολόγηση, δεν θα αρκεστούμε στην αξιολόγηση που κάνει η Παγκόσμια Τράπεζα για τους πέντε δήμους ή η ΟΔΕ, η Ομάδα Διοίκησης Έργου, γιατί και αυτή αξιολογείται. Είναι μέσα στο πρόγραμμα και αξιολογείται. Θα πρέπει να συμφωνήσουμε, εσείς δηλαδή ως Κυβέρνηση, ως Υπουργείο και ως αρμόδια Υπουργός να βάλετε έναν φορέα ανεξάρτητο - να μην είναι κυβερνητικός, να μην είναι από τις υπηρεσίες, να μην είναι αντιπολιτευτικός - ο οποίος να μπορεί να κάνει αξιολόγηση ή και ένας φορέας του δημοσίου, αλλά ο οποίος δεν εμπλέκεται άμεσα στο πρόγραμμα. Και αυτό μπορεί να γίνει. Βρείτε έναν φορέα που να μπορεί να κάνει αξιολόγηση από έξω. Γιατί το λέω αυτό; Θα δούμε πραγματικά αν αυτός ο θεσμός μπορεί να δώσει λύση στο πρόβλημα που έχουμε στην κοινωνία σήμερα και αν πρέπει να συνεχιστεί ή όχι, για να μη λέω εγώ τα δικά μου, εσείς τα δικά σας και ο καθένας τα δικά του. Να βάλουμε, ας πούμε, την επιστημονική κοινότητα, να βάλουμε ανθρώπους που να μπορούν να κάνουν αξιολόγηση και κρίση ενός προγράμματος για το αν μπορεί να καλύψει τις ανάγκες. Και, τέλος, για να τελειώσω κι εγώ, γιατί πήρα παραπάνω χρόνο, όπως κι εσείς - είναι τεράστιο το θέμα, κύριε Πρόεδρε, και δεν μπορεί να καλυφθεί στο πλαίσιο μιας ερώτησης - υπάρχει κάποιος σχεδιασμός για τη συνέργεια ανάμεσα στο πρόγραμμα για την ανθρωπιστική κρίση, στο οποίο έχουν υποβληθεί, νομίζω, ήδη διακόσιες χιλιάδες αιτήσεις - πολύ μεγάλος αριθμός - το πρόγραμμα ευρωπαϊκής βοήθειας για τους απόρους, το επισιτιστικό δηλαδή, αλλά κυρίως τις δομές των δήμων που χρηματοδοτούνται τώρα στο πλαίσιο του προηγούμενου ΕΣΠΑ; Σήμερα υπήρξε μια κινητοποίηση, κύριε Υπουργέ, των δημάρχων και μια επίσκεψη στο Υπουργείο Βόρειας Ελλάδας, όπου έθεσαν το θέμα της συνέχισης αυτών των δομών. Λήγει η παράταση των δομών αυτών στις 30-6-2015 και δεν έχουν ακόμη ενταχθεί στα περιφερειακά προγράμματα. Επειδή αφορούν τη στήριξη εκατόν δεκαοκτώ χιλιάδων ανθρώπων και επειδή εργάζονται εκεί χίλιοι εκατό και πλέον επιστήμονες, καλό θα ήταν να υπάρξει από τώρα μια πολιτική απόφαση και μια πρόβλεψη για το μέλλον αυτών των δομών, ούτως ώστε να μπορέσουν να βοηθήσουν στην υλοποίηση και του ΤΕΒΑ, εντασσόμενα μέσα και στις κοινωνικές συμπράξεις αλλά και των άλλων προγραμμάτων, γιατί πολύ σωστά επισημάνατε ότι χρειάζονται προσωπικό, στελέχη και δομές που να υποστηρίξουν αυτούς των ανθρώπους. Ευχαριστώ, κύριε Πρόεδρε.
Ευχαριστούμε τον κ. Κεγκέρογλου. Η κυρία Υπουργός έχει τον λόγο για τρία λεπτά.
Κύριε Κεγκέρογλου, θα αναφερθώ λίγο στα περί αξιολόγησης και γενικά στη συνέχιση ή όχι του προγράμματος του Ελάχιστου Εγγυημένου Εισοδήματος. Ξέρετε, τις απόψεις μας και τις έχουμε πει και μεταξύ μας διεξοδικά. Είναι καλή ευκαιρία να τις πω ξανά δημόσια. Η αξιολόγηση, όπως θυμάστε από την ΚΥΑ που έχετε εσείς ψηφίσει και φτιάξει, προβλέπει το ΕΙΕΑΔ, δηλαδή το Εθνικό Ινστιτούτο Εργασίας και Ανθρώπινου Δυναμικού, να εκτιμήσει τους οκτώ δήμους - τους πέντε η Διεθνής Τράπεζα - και βεβαίως, είμαστε με όλες τις επιστημονικές ομάδες και με όλους τους συμβούλους από δίπλα, ώστε να παρακολουθήσουμε αυτή τη δουλειά. Δεν έχουμε, δηλαδή, έναν φορέα ούτε οι υπηρεσίες του Υπουργείου, οι οποίες παρακολουθούν το έργο, θα το αξιολογήσουν τελικά. Άρα, ως προς την αξιολόγηση είμαστε καλά, πιστεύω, και θα έχουμε συμπεράσματα. Όμως, αυτές τις ημέρες μεταξύ των άλλων, μας ζητούν και στο Brussels Group να δούμε, να δεσμευτούμε αν θα το συνεχίσουμε το έργο το 2016 ή όχι και πώς θα το συνεχίσουμε. Δεν τους αρκεί, αν θέλετε, ότι τους λέμε ότι περιμένουμε την αξιολόγηση, τις διορθωτικές κινήσεις, όπως κάθε εχέφρων άνθρωπος, και να δούμε τι θα κάνουμε κι επίσης, να βρούμε και το 1,5 με 2 δισεκατομμύρια που θα απαιτηθεί για την εφαρμογή αυτού του προγράμματος για ένα έτος. Αν κάνετε τους πολλαπλασιασμούς, με την υπέρβαση των 20 εκατομμυρίων, θα το δείτε ξεκάθαρα αυτό που σας λέω, κύριε Κεγκέρογλου, και το καταλαβαίνετε. Αντί για έξι μήνες στους δώδεκα, αντί για είκοσι επτά χιλιάδες, φανταστείτε το ισοδύναμο στους τριακόσιους τριάντα δήμους της χώρας έναντι των δεκατριών, για να δείτε ότι το συνολικό ταμείο θα είναι 1,5 με 2 δισεκατομμύρια. Μας απαντούν, κύριε Κεγκέρογλου, και μας λένε: «Κύριοι, δίνετε πολλά επιδόματα. Να σταματήσετε την επιδοματική πολιτική και να βρείτε να λεφτά». Συγκεκριμένα, μας λένε ότι δώσαμε 740 εκατομμύρια για οικογενειακά επιδόματα, πράγμα που και οι ίδιοι είχαν συνεννοηθεί μαζί σας, από όσο ξέρω, επιδοτώντας το κάθε παιδί, και τα οποία εμείς τα πληρώνουμε, όπως ξέρετε. Αλίμονο. Τι ακριβώς ζητείται; Να σταματήσουμε τα 740 εκατομμύρια για να βρούμε το ενάμισι δισεκατομμύριο, κύριε Κεγκέρογλου; Διότι περί αυτού πρόκειται.
Όχι.
Μη μου λέτε όχι, γιατί τις συνομιλίες τις κάνουμε εμείς αυτή την εποχή με το Brussels Group.
Εσείς προσωπικά;
Ναι, εμείς, το Υπουργείο.
Κάποιος ενδιάμεσος. Εσείς δεν έχετε σχέση. Σας δουλεύουν.
Ακούστε με. Είναι αξιόπιστα τα στελέχη. Δεν θα κατηγορήσω τα στελέχη του Υπουργείου μου. Αφήστε με να ολοκληρώσω, γιατί θέλω να σας πω τι κάνουμε και για τις δομές φτώχειας. Θέλω, λοιπόν, να πω κι άλλο ένα στοιχείο, κύριε Κεγκέρογλου. Το πρόβλημα της Ελλάδας και η συνταγή του Ελάχιστου Εγγυημένου Εισοδήματος έχει πρόβλημα, γιατί η Ελλάδα έχει τρεις ιδιαιτερότητες. Η πρώτη είναι η μεγάλη ανεργία. Ενάμισι εκατομμύριο ανέργους και ποσοστό ανεργίας της τάξης του 27,7% δεν έχει η Δανία, το Βέλγιο, η Αυστρία, ο ένας ή ο άλλος που σήμερα εφαρμόζουν το δίχτυ της ασφάλειας του Ελάχιστου Εγγυημένου Εισοδήματος. Κι εμείς λέμε ότι είναι ένα δίχτυ ασφαλείας, αλλά όχι σε συνθήκες ακραίας φτώχειας που έχουμε εμείς και ακραίας ανεργίας. Συγχρόνως είμαστε το κράτος με τη μεγάλη φοροαποφυγή και φοροδιαφυγή. Φοροδιαφεύγουν, λοιπόν και χάνονται έσοδα του κράτους. Τρίτον, έχουμε το μεγαλύτερο ποσοστό μαύρης εργασίας. Ακούστε με. Όταν το 50% των οικογενειών είναι υπό καθεστώς μαύρης εργασίας, ξέρετε τι σημαίνει το Ελάχιστο Εγγυημένο Εισόδημα; Σημαίνει ότι είναι μία παγίδα της φτώχειας. Δηλαδή, παίρνεις το εισόδημα, το οποίο είναι 200 ευρώ όλα κι όλα ή 50 ευρώ όλα κι όλα - διότι περί αυτού πρόκειται - για να συμπληρώσεις τα 400 ευρώ τον μήνα για τετραμελή οικογένεια. Για τετραμελή οικογένεια! Αυτό είναι το συγκλονιστικό Ελάχιστο Εγγυημένο Εισόδημα. Δίνεις, λοιπόν, αυτά τα χρήματα σαν κράτος και ο άνθρωπος, η οικογένεια, μέσα στην αγωνία τους και μη βρίσκοντας δουλειά, δουλεύει με το καθεστώς της «μαύρης» εργασίας. Για να σας το πω με άλλους όρους, λοιπόν, το Ελάχιστο Εγγυημένο Εισόδημα είναι δωράκι στις επιχειρήσεις και στο μεγάλο κεφάλαιο. Αυτό έχει σαν συνέπεια ότι ο αυτός ο πληθυσμός της ακραίας φτώχειας κρατιέται στην ακραία φτώχεια. Ενάμισι δισεκατομμύριο ευρώ σημαίνει συγκεκριμένες χιλιάδες θέσεις εργασίας, κανονικά φορολογούμενες, με τα ταμεία τους κανονικά. Σημαίνει πάνω από εκατό χιλιάδες κανονικές θέσεις εργασίας για τους ανθρώπους και όχι ένα επιδοματάκι. Όταν έχεις, λοιπόν, αυτά τα φαινόμενα, πρέπει να είσαι πολύ σοβαρός με το Ελάχιστο Εγγυημένο Εισόδημα. Εμείς θα κάνουμε όλες τις απαιτούμενες προσομοιώσεις. Θέλω να ξέρει η ελληνική κοινωνία ότι θα αντιμετωπίσουμε και τη φτώχεια και με τα άλλα προγράμματα που έχουμε. Θα αντιμετωπίσουμε την ακραία φτώχεια και με το ΤΕΒΑ και, βεβαίως, με τις δομές φτώχειας. Θα σας πω, τι κάνουμε αυτές τις μέρες με τις δομές φτώχειας, αφού με ρωτάτε. Ως γνωστόν, όσον αφορά τις δομές φτώχειας, λήγουν αυτήν τη στιγμή όλα τα προγράμματα στις 30 Ιουνίου και από εκεί και ύστερα θα περιμένουν - υποτίθεται - όλοι αυτοί το νέο ΣΕΣ, δηλαδή το νέο ΕΣΠΑ, για να επεκταθούν οι συμβάσεις τους, γεγονός που φαίνεται ότι θα συμβεί κατά τον Σεπτέμβριο ή Οκτώβριο. Τι θα γίνει, λοιπόν; Θα σταματήσουν αυτές οι δομές; Εμείς, δηλαδή το Υπουργείο μας μαζί με το Υπουργείο Οικονομικών, επεξεργαζόμαστε αυτήν τη στιγμή το σχέδιο για την παράταση επί τρίμηνο - την κοστολόγηση την έχουμε κάνει - αυτών των δομών φτώχειας, γιατί ξέρουμε ότι δεν μπορούμε να τις αφήσουμε στον αέρα, διότι τις έχουμε ανάγκη. Άρα, λοιπόν, οι δομές φτώχειας θα συνεχιστούν, αλλά θα επανασχεδιαστούν στο νέο ΣΕΣ, γιατί διαπιστώνουμε ότι ορισμένες δομές φτώχειας δουλεύουν καλά, ορισμένες δεν χρειάζονται, ορισμένες δεν δουλεύουν καθόλου καλά. Δεν έχει γίνει ποτέ αξιολόγηση αυτών των δομών. Ακόμη περισσότερο διαπιστώνουμε ότι οι ίδιοι και οι ίδιοι παίρνουν μεγάλο κομμάτι από την πίτα. Άρα, κύριε Κεγκέρογλου, και αυτό το κομμάτι θα αξιολογηθεί τώρα για πρώτη φορά. Επομένως είμαστε μία Κυβέρνηση αξιοκρατίας, η οποία από την άλλη κοιτάζει με πολλή σοβαρότητα την ιστορία της φτώχειας. Ξέρετε πολύ καλά ότι είχα την ευκαιρία να σας πω ότι επανασχεδιάσαμε και το ΤΕΒΑ και με πολύ μεγάλη χαρά σας άκουσα να μου λέτε «αυτά που κάνεις είναι καλά». Με αυτόν το νέο επανασχεδιασμό, οι προκηρύξεις των προϊόντων δεν θα γίνουν κεντρικά από την Κυβέρνηση, όσον αφορά τις προμήθειες, δηλαδή τα 135 εκατομμύρια ευρώ προμήθειες προϊόντων που θα πάνε στις κοινωνικές συμπράξεις των δήμων ή των περιφερειών, ανάλογα με το ποιος είναι leader. Αυτές τις μέρες θα κάνουμε και την πρόσκληση στους leaders, ακριβώς διότι πλέον πρέπει να είναι έτοιμοι και αυτοί να προχωρήσουν στις τελικές τους συμβάσεις. Θα καλέσουμε, λοιπόν, όλους αυτούς τους leaders να κάνουν 100 εκατομμύρια μόνοι τους προκηρύξεις των προϊόντων, ενώ εμείς σαν Υπουργείο θα κάνουμε μόνο 30 εκατομμύρια από τα 135 που διαθέτουμε για το έργο, με τέτοια δημοπράτηση που θα τους τα δώσουμε, θα είναι ενιαία κ.λπ.. Η δεύτερη καινοτομία, όπως ξέρετε, είναι ότι θα υπάρχει κοινή ηλεκτρονική πλατφόρμα σε όλη την Ελλάδα για τους ωφελούμενους. Επομένως οι δικαιούχοι δεν θα ορίζουν κατά το δοκούν τους ωφελούμενους, αλλά με βάση κοινή ενιαία πλατφόρμα σε όλη την Ελλάδα. Επιταχύνουμε και τις διαδικασίας. Αυτή την εβδομάδα, όπως σας είπα ακριβώς μέχρι το τέλος Μαΐου, όπως έχω δεσμευτεί - έχω βγάλει ήδη την ΚΥΑ, θα βγάλω αύριο, μεθαύριο την υπουργική απόφαση - θα κάνω την πρόσκληση πράξη και μέχρι το τέλος Μαΐου - αρχές Ιουνίου θα βγάλω τον πρώτο διαγωνισμό προμηθειών. Έχουμε μεγάλη αγωνία για τη φτώχεια. Μεγάλη! Το πρόγραμμα για την Ανθρωπιστική Κρίση είχε χθες διακόσιες σαράντα επτά χιλιάδες αιτήσεις. Τι να σας πω τώρα! Να σας πω ότι η ψυχή μου ξέρει τι σημαίνει αυτό! Το επέκτεινα κατά δέκα ημέρες. Αν το είχα σταματήσει εχθές, στοιχειωδώς θα δυσαρεστούσα μικρότερα κομμάτια του λαού που δεν θα ωφεληθούν, αφού έχω δηλώσει ότι εκατόν πενήντα χιλιάδες οικογένειες θα ωφεληθούν ρεύμα και άλλες τόσες σίτιση και μόνο τριάντα χιλιάδες οικογένειες νοίκι. Όμως, το επέκτεινα άλλες δέκα μέρες, μέχρι το τέλος, για να μην υπάρξει ούτε ένας να πει «δεν το ήξερα» και για να δούμε τελικά όλοι μαζί ποια είναι η ακραία φτώχεια, όντως, σε όλη την Ελλάδα, διότι αυτό είναι πιο πιλοτικό πρόγραμμα από το Ελάχιστο Εγγυημένο για την ακραία φτώχεια, κύριε Κεγκέρογλου, και το ξέρετε.
Κυρία Υπουργέ…
Με συγχωρείτε, κύριε Πρόεδρε.
Παρακαλώ. Είναι πολύ ενδιαφέρον το θέμα. Εξάλλου ο κ. Κεγκέρογλου τα παρακολουθεί με ιδιαίτερο ενδιαφέρον.
Πήραμε απαντήσεις.
Επειδή παρακολουθήσατε με πολύ ενδιαφέρον, έχετε τον λόγο για ένα λεπτό, κατ' εξαίρεση.
Πήραμε απαντήσεις από την κυρία Υπουργό, όπως προέβλεψα, και είναι στη σωστή κατεύθυνση. Το πρόβλημα είναι να μην απαξιώνεται ό,τι έχει γίνει - όχι ότι το κάνει - για να έχουμε συνέργεια για το επόμενο. Οι καινοτομίες που ανέφερε για το ΤΕΒΑ περιλαμβάνονται στο επιχειρησιακό που έχουμε εγκεκριμένο. Και πράγματι, έτσι πρέπει να υλοποιηθεί. Ευχαριστώ, κύριε Πρόεδρε.
Και εμείς ευχαριστούμε και την κυρία Υπουργό και τον κ. Κεγκέρογλου. Ολοκληρώθηκε η συζήτηση των επίκαιρων ερωτήσεων και των αναφορών και ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.28΄ λύεται η συνεδρίαση για αύριο ημέρα Παρασκευή 22 Μαΐου 2015 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.